
700 de ani de viata 
100 de ani de istorie 


rin albumul , 100 de ani de viață, 100 de ani de istorie“, Armata Romana face 
cunoscute crampeie din viata unor bravi romani care au implinit sau vor 
implini in anul 2018 varsta de 100 de ani, pentru a-i cunoaste, a le asculta 
povestile si pentru a invata din experienta acestora de un centenar trait cu 
decenta, demnitate si responsabilitate. 

În anul 2018 comemorăm 100 de ani de la evenimentul politic major crucial pentru 
identitatea poporului nostru: desăvârșirea statului naţional român, realizată prin unirea 


d, 


provinciilor româneşti cu România. La început a fost unirea Basarabiei cu România — 


/ 


27 martie 1918, mai apoi unirea Bucovinei cu România-28 noiembrie 1918, iar în final 
unirea Transilvaniei, Banatului, Crisanei si Maramureşului cu Tara Mama, România — 
1 decembrie 1918. 

Cu ocazia sărbătoririi CENTENARULUI MARII UNIRI cinstim dragostea de țară, 
jertfa si sacrificiul celor care au cunoscut cele mai devastatoare si violente inclestari militare 
din istoria omenirii, fie că ne referim la cele Două Războaie Mondiale sau la Războiul de 
Independență. Armata României a plătit de fiecare dată un pret greu în numele generatii- 
lor viitoare. Vom păstra mereu vie amintirea sacrificiului de sânge al eroilor noștri care, pe 
parcursul istoriei, au facut posibil visul Marii Uniri, devenit realitate la 1 Decembrie 1918. 

În Războiul de Independenţă (1877-1878) s-au sacrificat 10.000 de ostaşi din cei peste 
58.000 care au constituit Armata de Operații. 


7100 de ani de viat 


În războiul sfânt de reîntregire, încununat în România Mare, a fost mobilizată 11% 
din populaţia țării, mai exact peste 880.000 de militari, iar izbânda finală a fost plătită cu 
jertfa a peste 335.000 de morţi şi dispăruţi, a peste 75.000 de invalizi si a circa 650.000 de 
morţi din rândul populaţiei civile. 

În urma celui de-Al Doilea Război Mondial, România a înregistrat peste 
900.000 de morţi, răniţi, dispăruţi, prizonieri, răniţi si invalizi (circa 92.000 de militari 
decedați). În prezent, mai sunt în viata aproximativ 8.300 de veterani de război, circa 
250 de văduve de război şi în jur de 63.000 de văduve de veterani de război. 

7100 de ani de viat 


Ei sunt cei care s-au întors de pe front la casele lor, cu durerea în suflet a pierderii 
camaradului, cu adânci răni fizice şi psihice, spre a fi dovada vie a jertfelor acestui neam 
greu încercat. Aceşti bravi ostași ne-au învăţat că dragostea de ţară nu se măsoară în 
cuvinte, ci în fapte. 

Au fost multi si au rămas puţini. Prin realizarea acestui album vrem să aducem un 
pios omagiu celor care au dobândit calitatea de veteran de război, celor care au dobândit 
prin luptă şi eroism pe câmpul de luptă titlul respectiv, jertfindu-se pentru tara şi neam, 
asigurând o patrie liberă şi independentă, numită România. Calitatea de veteran de răz- 
boi a fost obținută prin luptă, toţi aceşti bravi ostași făcându-și exemplar datoria atunci 
când patria şi neamul au fost în primejdie, pregătiți să dea măsura iubirii ce o poartă în 
suflet pentru această tara. În acest an al Centenarului Marii Uniri, apreciem că veteranii 
de război sunt icoana vie a faptelor de arme ale oștirii noastre române. Tuturor veterani- 
lor de război şi văduvelor de război care mai sunt în viaţă le dorim sănătate şi împlinirea 
tuturor dorințelor. 

lutonierul-adjutant principal (rtr.) Gheorghe 

DEACONU este veteran al celui de-Al Doilea 

Razboi Mondial, a carui poveste de front repre- 

zinta o pilda pentru generatiile de azi. 

Într-o casă de sub munte, din comuna 

Ciofrângeni, judeţul Argeş, ceasul ticăie pe un perete în rit- 
mul a două bătăi pe secundă. Aici se duce o luptă continuă 
cu timpul, din care, până acum, la cei 101 ani, Gheorghe 
Deaconu a tot ieşit victorios. 

În fata noastră, veteranul de război, înconjurat de 
familie, navighează printre amintiri. Frânturi, atât au mai 
rămas. Cum se apropie de o imagine, dispare. Un nume 
aici, un sentiment acolo. Mici clişee ale memoriei pe care, 
dacă vrea să le atingă, dispar. Un singur episod revine, iar 
şi iar, în mintea veteranului. Orice fir al amintirilor ar 
apuca, ajunge în acelaşi loc. A stat fata in faţă cu moar- 
tea şi a scăpat. 

Rușii au spart frontul si veneau peste noi cu 
tancurile. Era cum ar fi aici, lângă pat, un tran- 
seu de un metru. M-am băgat lângă peretele de 
pământ şi am stat acolo până a trecut necazul. 
Chiar pe deasupra mea. Simteam mirosul de me- 
tal încins. După ce au trecut ruşii cu tancurile, 
am ieşit si eu afară. Si am luat-o, la pas, pe mar- 
ginea șanțului. Eram singur. M-am dus până 
sus, pe deal, unde mai erau soldați români. 
Atât. Apoi privirea rămâne pierdută şi nimeni 
din încăpere nu îndrăzneşte să rupă tăcerea, 
până ce plutonierul-adjutant (rtr.) Deaconu 
nu îşi ridică ochii spre noi. 

Atunci îl asaltăm cu întrebări. Cau- 
tă acelaşi punct de pe covor unde se derula 
episodul de mai devreme. Şi acelaşi episod 
începe. A trecut tancul peste el şi a supra- 
vietuit. Ne arătă cu mâinile distanţa la care 
a trecut. Putea să îl atingă. Putea să fie 
mort. Atatia alții au fost... 

Pe cât de tulbure este perioada petrecută pe front, pe atât de clar 
este acest moment. Singurul. Gheorghe Deaconu a fost unicul copil la părinți. Mama și tata au lucrat 
în agricultură. Altceva, pe timpul acela, nu aveai ce face, ne spune. 

La rândul lui, veteranul a avut un atelier de tâmplărie, a lucrat dogărie si ceasornicărie la Uniunea Mestesugarilor 
din Argeş. 

Ceasornicăria îmi plăcea cel mai mult. Şi, când m-am întors din război, tot asta am făcut. A avut şapte copii şi are 
14 nepoți. În război a fost sergent infanterist. A stat pe front aproape doi ani. A trecut Prutul şi a ajuns până la Odessa. 
Era căsătorit şi avea doi copii, două fete. Una dintre ele, Elena, este cea care îi duce poveştile mai departe. 


Unele întâmplări si le aminteşte pentru că le-a trait ea, iar altele i-au marcat copilăria, impärtäsite de tatăl ei, la 
gura sobei. 

Eram mică, nu eram la şcoală. Si tin minte că tata a venit odată, în permisie, pe câmp, prin spatele casei. L-am văzut 
că a intrat în curte si apoi în obor. Mămica l-a întrebat: 

— Ce e, Gheorghe, cu tine? 

— Am venit şi eu pe acasă, a răspuns. 

— Păi, pe unde ai venit? 

— Prin porumb, să nu mă vadă ruşii. 

Satul era plin de ruşi, intrau peste noi în case. Femeile din sat aveau puști, ca să se apere. Eu eram copilă, nu mă 
feream de ruşi, dar mama stătea pitită în grădină, îşi aminteşte Elena. 

Tatăl ei s-a întors schimbat din război. A fost împușcat, a trecut tancul peste el și a văzut lucruri greu de imaginat 
pe timp de pace. 

I s-a oprit glontul in pafta si a scăpat cu viață. Dar, când a fost împuşcat, a căzut si l-au văzut niște militari la 
pământ, spune Elena. Aici, ochii veteranului încep să sclipească. Îşi aduce aminte. 

Erau doi soldaţi cu care mă aveam tare bine. Erau ca şi copiii mei. Le făceam manusi, le coseam ciorapii, le dădeam 
briciul meu să se bărbierească, adaugă el. Ar vrea să îşi amintească numele lor. Dar, ca un miraj, totul dispare. 

Au crezut că e mort, preia Elena povestea. Când au ajuns lângă el, însă, a mișcat. L-au luat si l-au dus la medic. 
L-au pansat, i-au dat pușca mitralieră si l-au trimis înapoi. Cei doi ani i-a petrecut in prima linie. Fără repaus. 

Mi-a spus că o săptămână a stat nemâncat, n-a pus nimic în gură. Märsäluiau continuu. În bocanci era ca si cum 
ar fi turnat o cand cu apă. Numai sânge avea. Spăla cămașa noaptea, o storcea si o punea sub el. Până dimineaţa se usca, 
spune Elena. 

Văzând că ne pregătim de plecare, veteranul se grăbeşte să tragă concluziile celei mai crude perioade din viata 
lui. Vrea cumva să compenseze urmele anilor peste amintirile lui. 

Au murit multi camarazi pe front. Am omorât si eu. Dar am tras de frică. Era care pe care. Ce îmi dădea putere? 
Mă gândeam la tara mea, la familie, la copii, la prieteni. Pentru ei luptam, conchide Gheorghe Deaconu. 


General de brigadă (rtr.) 
Constantin NASTASE 


eteranul Constantin NASTASE are 101 ani, dar isi 
\ } aminteste exact cele noua luni petrecute in pri- 
ma linie a frontului in cel de-Al Doilea Razboi 
Mondial. 
Viata generalului de brigada (rtr.) Constantin 


Nästase s-a schimbat la 10 noiembrie 1937. Era foarte tanar cand 
s-a prezentat la Regimentul 19 Infanterie din Caracal, asa cum ii 
cerea ordinul de incorporare. Habar nu avea ce il astepta. 

Incepuse zängänitul armelor, aşa că noii recruți au primit 
din partea comandantului plutonului, locotenentul Jercan, o in- 
struire ca la carte. Făceam instrucție ziua și noaptea, în ținută de 
război. Când ne înapoiam la cazarmă, în marş, umpleam rani- 
tele cu bolovani cu care pavam, apoi, curtea şcolii. La finalizarea 

școlii militare, am primit gradul de sublocotenent, îşi aminteşte 
veteranul. 

A rămas concentrat şi s-a deplasat cu batalionul din 
care făcea parte în judeţul Brăila, apoi în Basarabia, unde a fost 
comandantul plutonului de mitraliere antiaeriene. Odată cu 
încheierea Pactului Ribbentrop-Molotov, nevoiţi să părăsească 
zona, au ajuns la Fălciu şi apoi pe valea Mureşului. 

Ba concentrați, ba mobilizați, asa a fost viata noastră în 
perioada următoare. Am fost o generaţie de sacrificiu. 
La 28 august 1941, a plecat la Odessa cu Compania a 
6-a, la dispoziţia Armatei a 4-a. Era comandant de pluton. 

Aici au fost lupte crâncene, câmpurile de operațiune erau pline de ostaşi fără suflare. Rușii au bombardat si mitraliat 
din dispozitive amplasate în tren. Armata română, însă, a repurtat o victorie de răsunet, iar armata sovietică a capitulat. 

Regimentul lui a mai rămas în Odessa, însă el, la 16 noiembrie 1941, a plecat acasă. Dar nu pentru mult timp. La 
1 mai 1942, a primit iar ordin de concentrare, în zona Cotul Donului. În ziua plecării, peronul gării din Caracal era plin. 
Femei cu copii în braţe, părinţi, bunici, parcă tot oraşul venise să isi ia la revedere de la cei care nu știau dacă se vor mai 
întoarce. Trenul era format din vagoane de persoane, de vite, de armament și muniţie, toate câte sunt necesare în război. 

Când ne-am urcat în vagoane, multă jale s-a dezläntuit. Plânsete, tipete... Mă uitam si eu în zare să văd pe cineva 
din familia mea. Pe cine să vezi, frații mei - Ion, Nicolae, Gheorghe - erau deja pe front, iar tata cu cine să-i lase acasă pe 
Sile si Leana care erau mici?! Mama nu mai era. 

Au ajuns în orașul Stalino, de unde au pornit in mars forțat, cu pierderi mari în rândul cailor care tractau tehnica 
militară. Dormeau şi mâncau pe marginea santului. Odată ajunşi, au ocupat poziţia pe malul drept al Donului, la cota 
106. Vizavi, erau trupele sovietice. 

Vântul sufla cu putere, aducând ploi reci şi furtuni de zăpadă. Era un ger de ajungea până la -40 de grade Celsius. 
Apărea o ceaţă formată din cristale mici de gheaţă albă, care reducea vizibilitatea la maximum 3-4 metri. 

Astfel că aviația, de ambele parti, era forțată să rămână la sol. În aceste condiţii, infanteriștii noştri erau obligaţi 
să stea în defensivă. 


De câteva zile ploua continuu, mărunt şi rece, de te pătrundea până la oase. Ploaia trecea prin foaia de cort, mantia 
se îmbiba cu apă devenind grea si scortoasd, iar apa se scurgea în bocanci. Stăteam ghemuiti cu arma la picior în mocirla 
de pe fundul transeelor, povesteşte veteranul, cu privirea fixă, de parcă totul se petrece acum, în fata lui. 

Aşteptarea trebuia să se încheie la un moment dat. Şi-l aminteşte exact: o zi de joi, la mijlocul lunii noiembrie, 
1942, dis-de-dimineata. 19 noiembrie. Ningea ușor. În jurul orei 7 si 20 de minute, au fost auzite manevrele de armare 
a gurilor de foc ale tunurilor si mortierelor de pe malul celălalt. Nu după mult timp, trompetistii ruși au dat semnalul de 
atac. A fost iadul pe pământ. 3.500 de obuze picau deodată. 

7100 de ani de viat 


După aproximativ o oră de bombardamente care, din fericire, nu şi-au atins ținta din cauza cetii, a avut loc înain- 
tarea diviziilor de puscasi, iar tirul tunurilor ruseşti a fost reglat pe linia a doua de apărare a armatei noastre. Infanteria 
română s-a ridicat din tranşee şi a ripostat. Atacul rus a fost respins. La următoarele atacuri, însă, ruşii au sprijinit 
infanteria cu formaţiile de tancuri. 

Cu toate pierderile suferite (şi am văzut mai multe tancuri ruseşti scoase din luptă de tunul Bofors, singurul pe 
care-l avea plutonul nostru), câteva grupuri de tancuri ruseşti au reuşit să străpungă linia de apărare română. Noi formaţii 
de tancuri și cavaleria rusă au atacat, din nou, Corpul 4 Armată, nelăsându-ne să ne regrupăm. Au zdrobit apărarea din 
sectorul român şi ne-au încercuit. 

„Din cauza cetii, aviația germană nu a putut să se ridice de la sol şi să ne sprijine“. Românii, cu greu, au reuşit să 
iasă din încercuire şi să se retragă prin stepele Donului. Ulterior, au aflat că generalii ruşi desfăşuraseră în acel sector 
3.500 de tunuri şi obuziere grele pentru a deschide calea unui număr de 12 divizii de infanterie, trei corpuri de tancuri 
şi două de infanterie. 

A fi militar este o onoare cu care orice bărbat trebuie să se mândrească. Ce este mai inaltator decât să-ţi iubesti 
tara si să o aperi cu preţul vieţii? Tineretul de azi ar trebui să cunoască sacrificiile strămoşilor şi să fie gata a-şi apăra 
patria până la sacrificiul suprem. 

Partea a doua a povestirii generalului descrie retragerea de la Cotul Donului spre patrie, drumul pribegiei, la 
sfârşitul lui ianuarie 1943. 

A ieşit din încercuire doar el cu ordonanța lui, Gheorghe Ionescu. Plutonul lui fusese decimat. Nu ştia dacă a mai 
scăpat cineva. La scurt timp, a mai recuperat din stepă şase ostași — un sergent si cinci soldaţi, cu care a pornit spre casă. 
Să te retragi în plină noapte, pe un ger cumplit şi cu inamicul în spate nu este uşor. 

Mergeam zi si noapte, fără răgaz, iar oboseala mă făcea să atipesc în mers. Mă visam acasă, între ai mei, lângă sobă. 
Lacrimile inghetau pe obraz, vântul ne biciuia fără milă, iar picioarele atârnau grele ca plumbul. 

Îşi amăgeau foamea cu orzul găsit la un colhoz părăsit, iar setea, cu zăpadă. Primul popas a fost într-un zăvoi 
întunecat, unde, prin luminis, au zărit un grup de militari. Inimile noastre s-au făcut cât un purice. Atât ne-a fost!, au 
gândit cei opt. Dar era un grup de ostaşi români, tot din divizia lor. Au pornit la drum împreună. 

La un moment dat, un locotenent de la un regiment din Vâlcea lansează ideea să dăm jos tresele, pe motiv că rușii 
omoară ofițerii (aluzie la pădurea Katin, unde au omorât 22.000 de ofiţeri polonezi). Zis si făcut. S-au apucat să-și taie 
tresele, unul celuilalt, cu lama de bărbierit. 

În acest timp, o tresărire m-a cuprins. Mi se rupea inima de supărare că eu singur am hotărât să mă degradez. Le- 
am prins la loc cu bolduri. De-o fi să mor, mor ofițer, nu las! 

Mai târziu, o bubuitură de obuz a spart liniştea şi cele două grupuri de români au fugit în direcţii diferite. Nimeni 
nu a privit înapoi. După câteva zile, grupul generalului a intrat într-un sat din Ucraina. Au bătut la ușa unei gospodării 
şi, în cele din urmă, au fost primiţi înăuntru. În casă erau trei femei si un bătrân. I-au servit cu câte o cană de lapte dulce. 
Franti de oboseală şi toropiti de căldură, militarii români au adormit imediat, pe jos. 

Nu au trecut mai mult de 30 de minute si ne-a trezit gazda strigând că vin ruşii. Am sărit ca arşi si am părăsit 
casa pe o potecă lăturalnică indicată de femeie. 

Au mai intrat în două case, dar nu au mai primit lap- 
te. Oamenii nu aveau nici pentru ei. Nu s-au mai oprit până 
au trecut Nistrul, pe la Tighina. 75 de zile a durat pribegia. 
Erau numai piele şi os, plini de păduchi si murdari. S-au 
îmbarcat într-un tren militar cu care au ajuns la Regimen- 
tul 19 Infanterie. În urma controlului medical, veteranul 
nostru a fost găsit grav bolnav la plămâni, internat la Spi- 
talul Militar din Craiova și apoi lăsat la vatră. 

Patru copii a dat familia Năstase frontului. Unul nu 
s-a mai întors din Munţii Tatra, altul a fost grav rănit de 
schije în plămâni, iar ceilalți doi au scăpat cu răni uşoare. 
Şi Constantin a fost atins de un glonţ în picior. Singura lui 
bucurie de pe front este că a reuşit să salveze acele şapte 
suflete, cei care au mai rămas din plutonul acestuia. Pen- 
tru actele de vitejie, ţara l-a decorat cu Ordinul Coroana 
României cu spade şi panglică de Virtute Militară, iar 
viata, cu trei nepoți şi cinci stranepoti. 


— ALINA CRIŞAN, Trustul de presă 

Preotul 


Dumitru MIHAILA Lhe 


A 


n comuna Slobozia, toată lumea 
îl cunoaşte pe preotul Dumitru 
MIHĂILĂ. 
Însă nu mulți știu că a dus 
cuvântul lui Dumnezeu şi pe front, 
în Al Doilea Război Mondial. 

Anii sunt buni, dar să ai un acoperiş 
deasupra capului si să nu stai la pat să se 
scârbească toți de tine. Doar atunci sunt 
buni. Dacă se întâmplă invers... aşa ne în- 
tâmpină preotul veteran, la cei 101 ani ai 
săi. Secretul este gena, aflăm apoi. Bunica 
din partea mamei veteranului a murit la 
102 ani, iar soacra ei a trăit până la 124! 

75% suntem moștenire si numai 
25% educaţie. De aceea, nu îi condamn pe cei care fac rele, de 
multe ori mostenesc acest comportament. 

Veteranul Dumitru Mihăilă este un preot atipic. A trecut prin multe şi vorba lui e plină de înţelepciune, dar parcă 
nu duhovnicească. Sunt obișnuit să văd totul în negru. De când mă trezesc, mă gândesc ce ar putea să meargă rău. N-am 
nimic în minte care să zică va fi bine. 

Au fost opt fraţi. Tatăl lui era din Tulcea, unde trăiesc caii sălbatici. În 1918, a fost trimis ca jandarm în Basarabia, 
într-un sat de ruși. Mai mult de un an şi jumătate nu erau ținuți într-un post. Am facut patru clase, în patru sate diferite. 

A terminat facultatea ca să devină preot, la 14 iunie 1941 şi, în noaptea de 22, a început războiul. A petrecut cinci 
luni pe front. Eu am căzut ca musca în lapte pe front, spune mereu. Era preot în judeţul Cetatea Albă, la hotar cu Tighina. 

Cum parohia era pe malul Nistrului si în luncă erau rușii, iar românii şi nemţii erau pe deal, stăteam mai mult pe 
la episcopie. Într-o zi, a venit un căpitan de la Armata a 4-a să ceară un preot la unitate. Consilierul Zbierea m-a numit 
pe mine, deşi nu voiam să merg. El că da, eu că nu, s-a dus la episcop. Am plecat, nu am mai avut ce să zic. 

Aşa au început cele cinci luni. Asta s-a întâmplat în 1943, imediat după Paşte. De la Armata a 4-a, l-au trimis 
la Comandamentul 10 Infanterie, dublura Diviziei 10 Infanterie care rămăsese în Crimeea. De la Comandament, l-au 
trimis la Eşalonul 2, sub comanda căpitanului Ovidiu Gheorghiu, astăzi general (rtr). Satele erau evacuate. Nu erau 
decât ei, militarii. Seara afla la care unitate urma să se ducă a doua zi, pentru serviciul religios. Sfintire de apa şi predică. 

Nu aveam niciun avion. Dacă veneau ruşii, făceau ce voiau cu aviația lor. Chiar într-o dimineaţă, când făceam 
sfințire de apă la Saba, au venit vreo şapte avioane ruseşti. Au început să mitralieze. N-a murit nimeni, dar au rănit patru, 
cinci soldaţi. Ceilalţi au fugit. De ripostat, nu aveau cu ce. 

Când a venit 21 august, era o liniște desăvârșită. Nu se simțea nimic. Pe la ora două după-amiaza, alarmă. Ataca- 
seră ruşii. Au venit de la Odessa, au debarcat, i-au luat prin surprindere pe ai nostri, dar am contraatacat si i-am băgat in 
ape. Și a început lupta. Noi ne-am retras. 

Au ajuns în comuna Divizia, din același judeţ, cu locuitori etnici ruşi, o comună aşezată pe două linii. Pe 
mijloc, strada principală, case pe dreapta si pe stânga. Cand am ajuns, era acolo tot statul major al diviziei şi colonelul 
Constantinide, şeful statului major, dădea dispoziţii să se facă încartiruirea. Preotul, ca unul care nu trăise în armată, 
intervine în discuţie: 

— Domnule colonel, dacă ruşii, aseară, erau la Festelita şi Marianca, adică la vreo 25 de kilometri de la Nistru în 
interior, în noaptea asta, ne taie retragerea. 

— Mă învaţă pe mine strategie unul care nu a făcut armata? 

— Locurile astea le-am călcat cu piciorul si le cunosc mai bine decât dumneavoastră de pe hartă. În spatele colo- 
nelului, stătea căpitanul, care îi făcea semne disperat. Dar preotul nu mai putea fi oprit. Zic, domnule colonel, eu nu stau 


aici, plec. 


— Dacă pleci, te dau dezertor si, mâine, te impusc. 

Gheorghiu m-a luat de acolo. Noi am plecat, doar comandamentul a rămas. Restul întâmplării îl ştie de la şoferul 
comandantului, cu care s-a întâlnit ulterior. Au dormit acolo. De dimineață, au plecat spre Fântâna Zânelor, care era la 
răscruce între drumul de Ismail, Borga si Chilia Nouă. Când să treacă peste apă, podul era aruncat în aer. 

S-au întors spre mare şi, în prima localitate, Tropoclo, le-au ieşit ruşii înainte. 

Colonelul l-a chemat pe locotenentul de cavalerie maghiară, care era din Câmpulung Muscel, şi i-a cerut să or- 
ganizeze o echipă si să treacă cu foc peste ruși. Nu ştiau câţi sunt şi ce arme au. A strâns câțiva oameni, au tras ruşii cu 
mitraliera şi l-au retezat pe locotenent si a căzut la picioarele colonelului. Au ridicat o batistă și s-au predat. 

Un domn căpitan, parcă Marinescu îl chema, se repede la comandant, îi rupe epoletii si îl înjură. „Când ti-a spus 
popa aseară să plecăm, spuneai că îl împuşti!, striga el. A intervenit un maior rus. L-a izolat pe colonel si l-a anunţat pe 
generalul Vasiliu că îi duc la Bolgrad. 

El nu era comandantul diviziei noastre, ci generalul Dimitriu, care plecase cu o săptămână înainte în concediu. 
Cum v-am spus, era linişte, nimeni nu se aştepta la asta. Generalul de artilerie Vasiliu îl înlocuia, provizoriu, la comandă. 
A încercat să îi spună rusului că nu e el comandantul. 

Lasă, lasă, că ştim noi tertipurile voastre, a fost răspunsul primit. 

Au fost luaţi prizonieri şi duşi la Bolgrad, unde formaseră un lagăr. De acolo, cu maşina generalului si şoferul 


român, maiorul rus s-a îndrep- 
Lascăr Catargiu şi a pornit spre 
Kogălniceanu, au oprit la o câr- 
local, şoferul a văzut că vine un 
şi a fugit. 
A scăpat. Ne-a găsit la sa- 
rămăsese din unitate şi el ne-a 
În timpul războiului, pre- 
imprudentä. A fost trimis într-o 
A intrat într-o clădire 
M-au surprins două fete 
învățători, urmăriţi de ruşi. Am 
de vorbă, i-a ieşit din gând că ar 


ici AR MAI FI NEVOIE, PEN- 


TRU APĂRAREA ȚĂRII, M-AS 
DUCE DIN NOU LA RAZBOI. 
TINERII HABAR NU AU CE 
ÎNSEAMNĂ SA TRAIESTI SUB 


STAPANIRE STRAINA. 


tat spre Ismail, a trecut Dunärea la 
Bucuresti. În prima comună, la Mihail 
ciuma. Cand a intrat ofiterul rus in 
tren. A incuiat masina, a aruncat cheile 


tul Pasărea. Acolo se strânsese ce mai 
spus lucrurile astea. 

otului i-a fost frică doar când a făcut o 
localitate aproape de comandament. 
unde erau şi nemți şi români. 

tinere si un bărbat. S-au recomandat ca 
crezut şi n-am crezut. Stând mai mult 
fi ceva suspect. L-au invitat sâmbătă 


seară la o petrecere. Eu spun, sâmbătă seară nu o să pot veni, mă duc la Tusla cu căpitanul Gheorghiu, că are o cercetare 
de făcut. Asta a fost. 

În acea sâmbătă, au plecat de la comandament. Între Postal si Tusla, pe o parte şi pe alta, era ca o pădure de 
mărăcini înalți. Soldaţii mergeau pe jos şi făceau țigări. Văd că au început să vălurească tare mărăcinii, dar nu am apucat 
să zic nimic. S-a şi deschis focul asupra noastră. Aveam la mine un pistol mitralieră, două încărcătoare si două grenade 
ofensive. Am tras piedica la pistol şi am tras în aer. 

Au vrut să pună mâna pe niște acte, dar i-au urmărit, prins şi arestat. Printre atacatori erau băiatul şi fetele cu care 
stătuse preotul de vorbă. Atunci mi-a fost frică si a fost prima si ultima dată când am tras cu arma. 

A stat pe front din aprilie până după 23 august. Când eram la Tulcea, generalul Dimitriu nu voia să îmi dea drumul 
să vin acasă. Se pregăteau să meargă în Ardeal și voia să mă ia cu el, să devin ofiter activ. Am scăpat cu mare greutate. 
Dar cum familia îi era refugiată la Mozaceni, soţia şi copilul de doi ani, a fost lăsat la vatră. 

În '46, ruşii au ridicat în masă populaţia de prin Basarabia. Printre cele 100 de familii ridicate de la Olăneşti, 
erau si socrii veteranului. A mai avut un cumnat care murise pe front, în trupele române, iar cumnata era urmărită şi 
umbla din sat în sat. Aveau o fată de 14 ani care a fugit pe malul Nistrului, într-un ceardac. S-a ascuns acolo o săptămână. 
Până la urmă a văzut-o cineva si, într-o dimineață, s-a pomenit cu ruşii. Copil de 14 ani, a fost deportat si el. 

La gară, la Căuşeni, separau bărbaţii de femei si copii şi îi imbarcau în vagoane de vite. Pe drum, morții erau 
aruncaţi din tren, iar supravietuitorilor li se dădea să mănânce peste sărat, fără să primească apă. 

Socrii şi nepoata au trăit asta pe pielea lor. Au ajuns în regiunea Kurgan, unde porumbul creştea înalt de te urcai 
pe cal, în picioare, si nu te vedeai. Roșiile erau două la kilogram. Dar nu se cocea nimic, era iarnă veşnică. Au stat acolo 
până după moartea lui Stalin. 

Preotul a venit, după război, în judeţul Argeş. De la 15 aprilie 1945, sunt cetăţean cu domiciliul în Slobozia. 
Îi trăieşte şi acum băiatul si are o nepoată stabilită în SUA. 

Dacă ar mai fi nevoie, pentru apărarea ţării, m-aş duce din nou la război. Tinerii habar nu au ce înseamnă să 
trăieşti sub stăpânire străină. 

Plutonier-adjutant (rtr.) va 
Alexandru ZANFIRESCU ROMANIA 


lutonierul-adjutant (rtr.) Alexandru ZANFIRESCU, veteran 
din Al Doilea Razboi Mondial, are 104 ani. S-a luptat intai 
cu rusii, apoi cu comunistii si, mai tarziu, cu soarta. A su- 
pravietuit de fiecare dată. Singura bătălie dispus să o piardă 
este cea cu timpul. Dar nu depune, încă, armele. 

Aproape cinci luni a luptat pe front veteranul Alexandru Zanfirescu, 
din iunie, până la 16 octombrie 1941, când a căzut Odessa. 

Totul a început în septembrie 1940, când mareșalul Antonescu a 
luat din Piteşti tinerii cu stagiul militar efectuat și i-a dus la Bucureşti, să 
înlocuiască divizia de gardă care fusese trimisă pe front. În Bucureşti, 
au stat până în iunie 1941, când au fost imbarcati în tren şi au plecat 
pe front. Se deplasau mereu. Azi într-o localitate, mâine în alta. Aproa- 
pe în fiecare seară se făcea, din PS (partea sedentară), completarea 
companiei. 

Alexandru avea 29 de ani şi era căsătorit. 

Nu am putut păstra legătura cu familia. Nici nu te mai gândeai la familie. Singurul tău 
gând era să scapi. Tatăl meu si soția, în fiecare zi, se duceau la primărie. Acolo se afișa lista cu prizonieri, răniţi si morți, 
povesteşte veteranul. 

A plecat la război ca fruntaş, mitralior în Compania 12, din Divizia a 3-a Infanterie. Trenul i-a adus până la Bârlad, 
unde au debarcat si au pornit pe jos, spre Prut, aproximativ 70 de kilometri. De la Țiganca, au tot mărșăluit până au 
trecut Nistrul. Au mers în spatele frontului şi, până la Tiraspol, nu au avut contact cu inamicul. 

Înainte de a intra în Tiraspol, era un cimitir. Câţiva ruşi erau cu o mitralieră în turnul bisericii. Nu mai puteam 
înainta. Ne adăposteam după cruci; nu puteai să te apropii, că nu te lăsa cdteaua rusească, îşi aminteşte subofiterul despre 
primul schimb de focuri. 

Condiţiile pe front erau foarte grele. Ca mâncarea să ajungă în prima linie, de multe ori, ţinea de noroc. Dacă noi 
ne deplasam mereu, când veneau bucătarii noaptea, cu căruța cu mâncare, nu ne găseau, o vărsau si se întorceau. 

Foarte mult rabdau si de sete. Fiecare avea câte un bidon de apă de 800 de mililitri. Într-o oră, rămâneau fără. 
Stăteam în lanul de grâu în arsita soarelui, morți de sete. Buzele ni se făcuseră numai rani. Am găsit, la un moment dat, o 
baltă. Vedeam microbii în ea si tot m-am repezit si am băut. 

Amintirile veteranului de pe front sunt multe şi exacte. Fiecare întâmplare pe care ne-o impartaseste îi aminteşte 
de o alta şi aşa se succed zeci de povestiri. 

Îmi amintesc o întâmplare de când ne scoseseră în refacere, continuă Zanfirescu. Întotdeauna, după o săptămână 
de luptă, îi scoteau o zi, două, în spatele frontului. Făcusem o groapă de doi pe doi metri, adâncă de 60 cm, şi am pus 
mitraliera în bătaia antiaeriană. Aveam doi colegi cu mine, sergentul Udroiu şi caporalul Bobleagă. Am spus: Mă, eu mă 
duc în sat, poate găsesc ceva mâncare, băutură. 

S-a dus călare şi s-a oprit la o curte plină cu gâște. S-a înţeles cu rusoaica să îi dea o gâscă pe un cal. A luat-o şi 
s-a întors. A scos gâsca din sacul de merinde, plosca plină cu vodka si cei trei camarazi s-au pus să mănânce. Nu a trecut 
mult si a început artileria să sune. 

Asta-i lungă, nu e de-a noastră, am spus. Mai mâncăm, iar auzim iu, iuuu! Apoi sunetul se schimbă - ahuuu! Bă, e a 
noastră! Si m-am trantit în sant. S-a trântit şi caporalul Bobleagă, iar sergentul Udroiu a căzut peste mine. După ce a trecut 
ceva timp, mă întorc spre sergent. Era cu gura căscată si clämpänea cu limba. Mort. Probabil corpul sergentului i-a salvat viata. 

Altădată, într-un lan de grâu, în comuna Vigoda, unde era o cale ferată, Zanfirescu era la mitralieră. Urmărea. A 
venit un tren blindat din care au coborât aproximativ 300 de oameni. 

Mergeau vreo 20 de metri, se culcau la pământ, şi tot aşa. Ce fac, instrucție în prima linie? Când au ajuns în raza 
mitralierei, am deschis focul. Aproape jumătate au fost doborâti. Ceilalţi s-au trântit la pământ şi, după 10 minute, s-au 
predat. Erau elevi ai unei şcoli de ofiţeri din Moscova. Îi aduseseră în prima linie. Si povestirile continuă să curgă... 

Comandantul batalionului era căpitanul Vlădescu. Într-o zi, îmi spune: Mă, Zanfirescule, nu mai e patrula în 
dreapta, e locul gol. Du-te până la lizieră, vezi ce e. Am plecat printr-un lan de porumb de doi metri. Mergând, a auzit 
voci. S-a oprit, s-a aşezat în genunchi, a pregătit arma. Văzui că veneau doi ruși şi ei gata de tras. Au trecut la cinci rânduri 
de porumb de mine. l-am lăsat să treacă si am deschis focul din spate. I-am culcat la pământ. 

Cand era aproape să ajungă la lizierä, aude: Stai că trag! A stat. Era un căpitan român care l-a însoţit unde se aflau 
mareșalul Antonescu, generalul Șteflea si încă vreo 10 ofiţeri superiori. I-a raportat maresalului despre rușii din papusoi. 

M-a felicitat, apoi mi-a zis să mă duc să-i spun lui Vlădescu să stea pe loc până primește noi ordine, că Regimentul 4 
Argeş a rămas la 300 de metri înapoi. De multe ori se pomeneau cu Antonescu în prima linie. Ne spunea mereu: cum 
ajungi, te-ai culcat pe burtă, iei lopata si cinci, şase brazde sapi. Masca deasupra capului, ca să se oprească glontul in ea, 
îşi aminteşte. 

Căpitanul Vlădescu îi ceruse veteranului, dacă va cădea, rănit sau mort, să nu îl lase în prima linie. Să îl aducă în 
tara. Întâmplarea a facut să fie rănit la picior. L-am luat în cârcă si m-am dus cu el cam un kilometru, unde era primul post 
de ajutor. Am stat acolo până l-au consultat doctorii şi l-au urcat în maşină. M-am ținut de cuvânt, povesteşte, mândru, 
subofiterul. Apoi, face o pauză. 

După câteva minute, cu privirea în pământ, continuă: Frumos nu era nimic. Totul era dur, aspru. Märsäluiri si 
lupte. Când am intrat în Tiraspol, un ostaș de-al nostru a luat dintr-un magazin o maşină de cusut electrică. L-am întrebat 
ce face cu ea. Voia să i-o ducă nevestei. La trei zile, l-a văzut mort, cu ranita in spate şi maşina de cusut în ea. Am văzut 
un ostaş căruia i-a căzut capul. Avea afetul de mitralieră în spate si a mai mers încă vreo 10 metri, asa, fard cap, până s-a 
împiedicat. Într-o comună, prima lovitură de tun trasă de români a căzut pe o casă. A murit o fată de 16 ani... 

Chinul lor s-a încheiat la 16 octombrie 1941. Erau la Dalnic de o săptămână. A venit mareşalul și le-a spus că, 
dacă vor cuceri Odessa, îi trimite in ţară, la refacere. 

Când am dat atacul asupra Odessei, n-am mai găsit nicio rezistență, ruşii se retrăseseră. Am intrat în mahalalele 
Odessei la ora 10. Apoi, am primit ordin să stăm pe loc. La vreo oră, trece pe lângă noi o unitate germană. Au intrat în 
Odessa ca şi cum ei ar fi cucerit-o. 

Dar mareșalul s-a ținut de cuvânt. S-au întors in tara. Au venit pe jos pana la Cahul, vreo 200 de kilometri. 
Mergeau noaptea. Ziua se opreau prin comune sau păduri. La Cahul, au fost imbarcati în tren. Cand au sosit în gară, in 
Piteşti, îi aştepta fanfara şi puhoi de lume. 

Şi-a facut multi prieteni pe front, dar pe majoritatea i-a pierdut tot acolo. Plecau dimineaţa la atac, iar seara, când 
numărai compania, din 160 mai găseai 70, 80 de oameni. Restul, morți şi răniți. Din prietenii lui, rămăseseră vreo 10 
care descoperiseră tactica războiului. Şi nu murea niciunul. 

Luasem două lopeti de infanterie si le puneam una în dreapta, una în stânga, să acopere inima. Auzeam gloantele 
cum sar din ele. Vedeți dumneavoastră, mai toți prietenii mei au murit, pentru că am trăit eu prea mult. Sigur, mi-a luat 
Dumnezeu picioarele, nu pot merge, dar, în rest, sunt ca nou. (Râde.) 

Obişnuit cu lupta, a continuat şi după încheierea războiului, sprijinind rezistența anticomunistă. A făcut 13 ani 
de pușcărie politică. A fost închis la Piteşti, Poarta Albă şi colonia Peninsula. 

De a treia şi cea mai puternică încercare a lui, veteranul nu ne vorbeşte. Probabil, rana este încă deschisă. Restul 
poveştii îl aflăm de la Delia Tudor, asistenta medicală care l-a adoptat pe bătrân când restul lumii l-a lăsat uitării. 

Eu nu sunt rudă de sânge cu el. L-am „cumpărat“ odată cu casa, spune aceasta zâmbind. Când ajungi la o vârstă, 
nimeni nu te mai cunoaște... 

Soarta, văzând că poate duce, nu a fost blândă cu Zanfirescu. Cu prima nevastă, de care s-a despărţit înainte de 
război, a avut un copil, o fată. El este trecut ca tata, dar şi-a găsit soția cu patul ocupat când s-a întors dintr-o deplasare. 
Această fată, la rândul ei, a facut un copil, care a fost crescut de Zanfirescu sia doua lui soţie. Ei bine, cea mai mare tra- 
gedie din viata lui a fost că acest copil, ani mai târziu, a murit într-un accident cu tot cu copilul său. Aceasta este singura 

amintire care îl face pe veteran să plângă. Nu războiul, nu puşcăria. 


Sublocotenent 


Gheorghe COTOFANA 


heorghe COTOFANA s-a näscut in comuna Cätelesti, din judetul 
Bacau, in data de 12 octombrie 1916. 

A fost luat in armata in anul 1938, la un depozit de munitie, 
iar, in 1941, a fost dus pe front. Un an mai tarziu, i-a venit reparti- 
tia la Regimentul 2 Artilerie Antiaeriana din Iasi. De aici, a plecat 

la Roman, la Scoala de baterie pentru a fi instruit. 

»A fost greu pe front.“ A participat la luptele desfasurate pe teritoriul 
national (Roman, Ardeal), Rusia, Odessa, Ungaria si Cehoslovacia, ajungand 
pana la granita cu Austria, ca ochitor la tun, pana in anul 1945. 

A trecut Nistrul, a ajuns in Odessa, apoi la Nikolaev, pe malul Niprului. 
„Am stat o iarnă întreagă pe malul apei, având rolul să păzim obiectivele. Era asa 
ger, că nu puteai să deschizi ochii. Am avut greutăți mari“ 

La Odessa, au luptat alături de nemți si unguri. „Toată Odessa era înconju- 
rată de antiaeriană. Nu credeam că o să mai scăpăm de câte bombe cădeau, de sute 
de kilograme. Când cădeau bombele, se cutremura pământul; eram foarte speriaţi. 
Bombele erau aduse cu avioane mari de transport. Aviația uşoară transporta doar 
armament ușor (mitraliere). În Cehoslovacia, a stat o lună de zile. De aici, s-au 
întors in tara cu maşinile din dotare. Nu au avut răniţi în baterie. Erau în urma 
inamicului. „Și la noi, în tard, multe orașe au fost bombardate, printre care si 
Romanul, care a scăpat de a fi distrus. Noi eram în tranșee. “ 

În război, a avut gradul de fruntaș, iar în urma ordinelor generale de avan- 
sare, a ajuns sublocotenent. Şi tatăl lui participase la Primul Război Mondial, 
având misiunea de a transporta, cu căruța, alimentele necesare pe front. 

La terminarea războiului, a început să se ocupe de agricultură şi şi-a făcut 
o familie. Soţia lui, din nefericire, s-a prăpădit acum 4 ani, dar au avut împreună 
4 copii, 2 băieţi si 2 fete, dintre care doar 3 mai trăiesc. 

Domnul Coţofană a primit titlul de „Cetăţean de onoare al orașului 
Săucești“ şi este decorat cu Medalia „Crucea comemorativă a celui de-Al Doilea 
război Mondial, 1941-1945“. 

Neculai PLETEA 


e ziua Sfintei Marii, pe 15 august 
2016, domnul Neculai PLETEA 
a împlinit un secol de viata, care 
i-a adus deopotrivă şi bucurii, şi 
greutăți. 

La 22 de ani, în 1938, a fost încorporat în 
cadrul Regimentului 7 Prahova, din Divizia 13 
Infanterie, a Armatei a 3-a, pentru a-şi satisface 
serviciul militar. Războiul l-a prins în armată. Era 
telegrafist. Pe 22 iunie 1941, a plecat pe front, din- 
colo de Prut, pentru eliberarea Basarabiei de sub 
ruşi. Nu a fost în prima linie, dar deservea compa- 
nia prin asigurarea comunicaţiilor pe verticală, în- 
tre comandantul de companie şi structurile supe- 
rioare. Era umbra căpitanului său. După ce a trecut 
Nistrul, Armata a 3-a a fost încartiruită 5 luni în 
Stepa Calmucă, pe cursul inferior al Donului, unde 
i s-a repartizat o fâşie de 140 de kilometri, între 
două mari unităţi germane din Grupul B. 

La 15 noiembrie 1942, ruşii au pornit ofen- 
siva asupra trupelor noastre şi germane, principa- 
lul atac fiind pe aliniamentul celor două formaţiuni 
româneşti — Armata a 3-a şi Armata a 4-a. Trupele române nu erau însă pregătite să reziste unui atac greu, cu tancuri. 
Ca urmare, după primul asalt al ruşilor, frontul românesc a fost străpuns şi o mare parte dintre ostaşii Armatei a 3-a au 
fost capturați, iar, două zile mai târziu, întregul efectiv al Grupului de Armate Lascăr a căzut în prizonierat. Erau peste 
200.000 de oameni, 140.000 de militari ai Armatei a 3-a şi peste 60.000 ai Armatei a 4-a. Un număr atât de mare de 
prizonieri reprezenta o provocare logistică chiar şi pentru ruşi. 

În deplasarea către lagăre, aceştia au aplicat toate tacticile pe care le aveau la îndemână pentru a diminua numărul 
supravietuitorilor. I-au pornit in mars forțat, timp de două zile, care a stors vlaga din numeroși osteni români. Apoi, au 
fost incarcati în trenuri pentru vite, într-un număr atât de mare, încât abia ar fi putut un om să cadă din picioare. Pe 
timpul călătoriei cu trenul, care a durat dureros de mult, li se dădea, când si când, peste foarte sărat, fără apă. Oamenii 
ajunseseră să-şi bea propria urină si să lingă clantele vagoanelor pentru a sorbi fiecare picătură de apă ce se forma pe ele. 

În drumul nesfârşit, trenul a oprit, undeva, în câmp deschis, unde zăpada era mare şi imaculată. Nimeni nu mai 
trecuse pe acolo. În mintea deţinuţilor, chinuită de sete, a incoltit imediat ideea de a se alimenta cu lichidul vital. „Hai, 
măi, Pletea, să te coborâm pe geam, afară, să încarci sacii de merinde cu zăpadă, că esti mai mic si te mişti repede!“, i-au 
propus colegii de suferință. A acceptat. Ar fi acceptat orice pericol pentru a se salva. L-au coborât prin geamul mic, din 
partea de sus a vagonului, în libertatea iluzorie şi albă. A început în grabă să umple cât mai multi saci de merinde cu 
zăpada promițătoare de viata, iar când era gata de finalul marii acţiuni, santinela l-a observat şi s-a îndreptat către el, 
cu arma pregătită să curme o existenţă atât de greu susținută. Disperat, a strigat către camarazii lui să-l tragă sus, că-l 
omoară santinela. Şi l-au tras, gata să-i frângă mâinile. 

În călătoria lor spre lagăr, au murit multi români, inclusiv un nepot de-al său, care nu a mai rezistat. L-a văzut 
întins pe jos, la picioarele celor ce s-au dovedit mai tari. Nu putea face nimic. Poate că a vărsat o lacrimă de durere, 
dar nici nu-şi mai aminteşte... Ingrijorarea pentru propria viata era mai intensă decât moartea nepotului. Războiul 
dezumanizează. 

Surprinzător, ne-a spus că, în lagăr, era chiar bine. A primit sarcina să care, cu o căruţă, bolnavii la infirmerie, dar 
cel mai des, ducea morţii în afara lagărului, la gropile comune, în marginea pădurii. Gropile erau gata săpate; îşi aşteptau 
ofranda. Si nu au fost dezamăgite. Peste 80% dintre românii din acel lagăr au îngrăşat pământul îngheţat al Rusiei. Sute 
de mii de familii nu şi-au mai primit înapoi fiii, soții şi taţii, după război. 


În 1944, când România a întors armele împotriva nemtilor, Guvernul a trimis doi reprezentanţi să recruteze 
adepţi, care să se înroleze în Divizia Tudor Vladimirescu, cu care să lupte pe frontul de vest. 

Camaradul său cel mai apropiat l-a întrebat ce să facă, iar el i-a răspuns: „Decât să mor aici, pe câmpul ăsta străin, 
mai bine să mor pe pământ românesc.“ Şi s-a înrolat în Divizia Tudor Vladimirescu. Imediat, cei ce s-au înscris, au fost 
scoşi din lagăr. În scurt timp, au pornit către tara si mai departe, prin Ungaria, până în Munţii Tatra, în Cehoslovacia. 
În luptele din Ungaria, a fost rănit de o schija, dar nu a considerat că rana era prea gravă, astfel că, l-a dus în spate pe 
camaradul căzut alături de el, care nu mai putea merge. A urmat o perioadă grea, cu lupte, zăpadă mare, frig şi câmpuri 
pline de gropi de obuze. Era răspunzător pentru aprovizionarea cu alimente şi muniţie a celor din linia întâi. Nu a fost 
uşor, dar a fost atât de norocos, încât să audă anunţul de terminare a războiului. S-a bucurat ca un copil, ne-a spus. Şi 
noi îl credem. 

S-a înapoiat in fara, dar nu a fost lăsat la vatră imediat; a rămas mai multe luni, în Bucuresti, pentru a asigura 
instaurarea regimului comunist. Şapte ani trecuseră de la plecarea lui de acasă. Nici nu-şi dădea seama cum de s-au scurs 
atât de multi. Mama lui nu ştia nimic despre el; nu ştia dacă mai trăieşte sau dacă s-a prăpădit prin cine ştie ce colț uitat 
de lume. A reuşit să o anunţe că este viu şi că se întoarce acasă, iar ea l-a aşteptat în gară. La vederea copilului, sărmana 
mamă nu a mai rezistat emotiei si a leşinat. Tatăl îi murise, parcă de o durere anticipată pentru ceea ce avea să urmeze, 
chiar în anul în care România a intrat în război. 

A urmat perioada de pace, care i-a scos în cale provocări noi. Ajuns acasă, a constatat că fetele din generaţia lui 
erau deja măritate şi aveau copii. Practic, nu mai avea cu cine să isi întemeieze o familie. 

Anul 1946 a venit cu seceta şi foametea cumplite, care i-au determinat pe multi dintre locuitorii din estul țării să 
plece în căutarea hranei. Aşa a ajuns domnul Pletea, cu trenul pus la dispoziţie de către stat, în Banat, unde, mai mult 
de un an, a muncit si a agonisit ceva banuti şi grâne cu care să se întoarcă acasă, în Moldova. 

La întoarcere, a cunoscut o fată cu mult mai mică decât el; avea doar 17 ani. S-au căsătorit şi trăiesc şi astăzi îm- 
preună, fericiți. Au muncit şi şi-au construit de-a lungul vieţii trei case. Prima a ars în anul 1971, apoi, un alt incendiu, 
care a mistuit mai multe case din sat, în anul 2003, le-a distrus-o şi pe-a lor. Acum, au o casă nouă, cea de-a treia. 

A muncit 25 de ani în comerţ. A fost achizitor de mărfuri. Are două fete şi a mai avut un fecior, dar acesta a murit 
de mic. Fetele i-au dăruit cinci nepoți, iar unul dintre ei ne ajută să înţelegem, cu detalii nesperate, aventurile nedorite 
din război ale bunicului. Povestea i-a fost relatată, pe vremea când memoria lui încă era una dintre prietenele apropiate. 
Îi suntem recunoscători acestuia și îi mulțumim. 

Cu bucuria de a fi cunoscut un român bun si patriot, l-am lăsat pe domnul Pletea în grija familiei frumoase pe 
care şi-a clădit-o. 


— Colonel CRISTINA SANMARGHITAN, DCVP 


e cuvine sa dam cinstire celor care in cel de-Al Doilea Razboi 
Mondial au indurat greutatile campaniilor din Est si din Vest si 
au avut zile pentru a se intoarce acasä, fiecare purtand in trup 
şi în suflet răni grele, mai ales după ce lumea pe care o ştiau 
„se dusese pe pustii sub ofensiva Armatei Roşii. 

În cadrul programului „Acasă la veterani“, reprezentanţi ai Direc- 
tiei calitatea vieţii personalului au făcut o vizită distinsului veteran de 
război, ajuns la venerabila vârstă de 105 ani, inițiativă primită cu multă 
căldură şi amabilitate de către membrii familiei Iordache. 

Locotenentul (rtr.) Dumitru Iordache s-a născut pe 2 octombrie 1912 şi a scăpat de ororile războiului de pe fron- 
tul din Est după ce, timp de aproximativ 2 ani, a fost comandant de pluton branduri (aruncătoare Brandt), în Crimeea. 
A făcut parte din Regimentul 23 Infanterie, în perioada aprilie 1943 - februarie 1944, având gradul de sergent-major. 

„Să fii militar era o mândrie! Să-ţi aperi tara, cea mai mare onoare!“ - spune cu greutate, dar si cu mândrie vete- 
ranul nostru. Este credinţa care l-a călăuzit întreaga perioadă a războiului şi l-a facut să treacă mai uşor peste greutăți. 
„Să nu uităm este îndemnul celor care au luptat pentru tara noastră, care au supravieţuit frontului si, apoi, epurărilor 
comuniste. 

Pentru faptele de arme săvârşite în perioada războiului, a fost decorat cu Medalia , Bärbätie si Credinţă“, precum 
şi cu Medalia „Crucea Comemorativă a celui de-Al Doilea Război Mondial, 1941-1945“. 

După război, a fost ajutat să-şi câştige existenţa de către sora lui, care deţinea în acele vremuri un restaurant, 
punându-l să se ocupe cu aprovizionarea. Aşadar, întreaga lui activitate s-a desfășurat numai în domeniul comerțului şi 
a lucrat până la vârsta de 75 de ani. 

Astăzi, domnul Dumitru Iordache are grave probleme de sănătate. Din cauza vârstei înaintate, nu mai aude şi 
nici nu mai vede bine, dar încă se poate deplasa fără ajutor. În urmă cu 10 ani, a fost operat, fără succes, la un ochi de 
glaucom. De atunci, afecțiunea s-a agravat în timp, cauzând şi scăderea vederii la celălalt ochi. 

Îl ajută foarte mult strănepotul lui, domnul Ion Spelter, ajuns şi dumnealui la vârsta de 74 ani. Acesta ne-a spus 
că, până la 97 de ani, venerabilul veteran isi făcea singur curăţenie în curte, fiind o persoană care toată viata a fost activa. 
Singurul regret al domnului Iordache este că nu a avut copii. 

Secretul longevitatii veteranului ajuns la 105 ani? „O viata cumpătată, fără excese, un om echilibrat din toate 
punctele de vedere.“ 

Locotenentul (rtr.) Dumitru Iordache s-a bucurat mult la sosirea hainei militare în casa lui, iar familia ne-a 
asigurat că am reuşit să-i aducem un strop de fericire în sufletul lui obosit. 

„Acasă la veterani“ este un program de vizite la do- 
miciliul veteranilor de război, 
în mod deosebit la cei care 
nu mai au familie, care sunt 
singuri, de obicei în ziua îm- 
plinirii unei vârste înaintate 

(peste 90 de ani). 


Colonel (rtr.) 
Vasile GHIATA 


.000000000000000000000000000000 


eteranul de război colonel (rtr.) Vasile Ghiata a fost vizitat de către o echipă a Direcţiei calitatea vieţii 
personalului, în cadrul proiectului „Acasă la veterani. 
Plăcut impresionat de această iniţiativă, veteranul nostru nu şi-a putut stăpâni emoţiile, dând frâu 
liber lacrimilor. „Vederea hainei militare a avut efectul ăsta asupra mea“, ne mărturisea colonelul Ghiata. 
S-a născut în comuna Botoşana, din judeţul Suceava, în data de 16 august 1918. 

A fost înfiat de o familie de agricultori, care nu a putut avea copii. A crescut, astfel, singur la părinţi. Tatăl a fost 
primar o bună perioadă de timp. 

„Am fost recrutat la grăniceri, în perioada 1939-1942. Am făcut cerere către Marele Stat Major să mă repartizeze 
la Căi Ferate si asa am ajuns la Regimentul 1 Căi Ferate.“ 

Pe front, a participat, în perioadele iulie-decembrie 1941 si martie-septembrie 1944, cu Regimentul 1 Căi Fe- 
rate. ,Apartineam de o companie de poduri 
mobile speciale pregătite 66 pentru a interveni unde 
era cazul. Locatia com- 
Am lucrat la construirea 
Dornei ca sef al echipei 
povesteste veteranul. 

„Toată viata a lucrat la căi ferate, de la 16 ani si până a ieșit la pensie, inclusiv in perioada războiului. În anii aceia 
grei, nu a fost în prima linie, ci în spatele frontului, construind poduri mobile atunci când era nevoie, de exemplu, pentru 
traversarea Prutului. Ei deserveau frontul“, relatează fiul domnului Ghiatä. 

După război şi-a continuat studiile, urmând un curs academic superior, în anul 1955, şi Academia de Studii Eco- 
nomice, în 1967. „Părinţii mei au absolvit amândoi Academia de Studii Economice, obținând astfel diploma de economist, 
însă numai mama a profesat în domeniu, în contabilitate, tata a ţinut diploma în sertar, lucrând în armată, ne-a precizat 
fiul distinsului veteran. 


NU UIT ARMATA, PENTRU CĂ EA M-A CRESCUT! paniei era la Focșani. 
93 de poduri în zona Vatra 


de trenuri de lucru“ - 


Domnul Vasile Ghiata a lucrat la Ministerul Transporturilor, Secţia căi ferate, apoi a intrat în cadrul armatei, 
unde a activat ca ofițer în perioada 1954-1972. În ultimii 2 ani de activitate, a lucrat la Centrul Militar Judetean Ilfov 
de unde a trecut în rezervă. 

„Copil fiind, mergeam de multe ori la Mogoşoaia, la unitatea militară unde lucra tata. Era şef de unitate, iar eu mă 
uitam cum lucrau pe şantier“, ne povesteşte fiul acestuia. 

S-a căsătorit în anul 1948, locuind succesiv în Fălticeni, Câmpu- 
lung, Suceava, iar în 1955, s-a mutat în Bucureşti. 

„A dus un regim de viaţă echilibrat, nu a băut cafea, nu a fumat, nu a 
consumat mâncare grasă sau dulciuri. A fost toată viata activ, fiind tot timpul 
plecat pe şantier. Nu ajungea acasă decât de câteva ori pe lună. Când eram 
copil, am stat o săptămână cu tata la Cernavodă și am asistat la construirea 
podului de acolo. A fost cel mai mare pod realizat în vremea aceea.“ 

Fiul veteranului are 70 de ani, iar cei patru nepoți au vârste cuprinse 
între 14 şi 50 de ani. Îl vizitează zilnic pe tatăl lui, îi pregăteşte hrana si îl mai 
scoate la plimbare. În restul timpului, domnul Ghiata citeşte sau se uită la 
televizor. Nu a mai ieşit singur din casă de 2 ani de zile, întrucât nu mai are 
echilibru. Are probleme si cu auzul, din acest motiv purtând aparat auditiv. 

Cu prilejul Zilei Unirii, în cadrul unui eveniment organizat pe 
23 ianuarie şi dedicat Centenarului României, în semn de respect pentru 
cei mai vârstnici ostași ai ţării, Primăria Municipiului Bucureşti i-a acordat 
distinsului veteran de război distincţii şi o diplomă de excelenţă. 

omnul colonel în retragere Nicolae IONESCU, 

veteran de război, a întâmpinat, plin de căldură 

şi entuziasm, o echipă a Direcţiei calitatea vieții 

personalului din Ministerul Apărării Naţionale, 

venită să-i facă o vizită acasă, în cadrul pro- 
iectului „Acasă la veterani“, dorind să le împărtăşească câteva 
momente din viata tumultoasă pe care a trăit-o. 

S-a născut în comuna Silisteni din judeţul Arges, pe 
data de 10 decembrie 1918. Ca urmare, la finele acestui an, 
veteranul va implini 100 de ani, la fel ca si România noastră. 
Un secol de viaţă, un secol de istorie! Provine dintr-o familie 
de agricultori, având o soră şi doi fraţi. Tatăl a fost perceptor; 

avea trei clase de liceu şi „era savant pentru vremea aceea“, ne 
spune zâmbind domnul Ionescu. După absolvirea liceului, 
a urmat Şcoala Militară de Ofiţeri Activi de Artilerie din 
Piteşti, timp de doi ani. 

Pe front, a participat cu Regimentul 6 Artilerie, în 
perioadele septembrie-decembrie 1943, aprilie-octombrie 
1944 şi decembrie-mai 1945, atât în Campania din Est, în 
zona Iaşiului, cât şi în cea de Vest, până în munții Tatra, 
ajungând până aproape de Praga. A fost comandant de 

pluton şi a avut în subordine 30 de oameni, care, cu timpul, au ajuns... doar 6! 

A fost impresionat de foarte multe lucruri pe front. „În timpul Campaniei din Est, mergeam odată spre linia 
întâi. Mi s-a spus că este pe un deal numit Bursucani. La jumătatea distanţei, am întâlnit o companie de pușcași, care m-au 
întrebat unde merg, iar eu le-am răspuns că spre linia I. Mi-au explicat atunci că ei sunt linia I, dar eu nu i-am crezut si am 
mers mai departe. Am mai întâlnit niște soldaţi români, însă erau morți. La un moment dat, am auzit suieratul gloantelor 
şi m-am culcat la pământ. Amintindu-mi din cursurile de tactică de infanterie învăţate la şcoală, m-am uitat în stânga, 
în dreapta, am văzut un cadavru umflat din cauza căldurii, m-am târât până acolo şi m-am adăpostit lângă el până la 
căderea nopții. În regiment, se dusese vestea că am murit si asa au dat-o mai departe, până la părinţii mei. Dar eu am 
scăpat teafăr şi nevătămat“, ne istoriseşte veteranul. 


„Dumnezeu m-a scăpat de moarte. Nu mi-a fost frică niciodată de moarte. Pe front, am înaintat mai mult decât era 
permis. În Campania de Vest, a fost groaznic. Am dormit sub cerul liber o iarnă întreagă, în perioada 1944-1945. Eram 
prin munţii Tatra. La începutul lui martie, începea să se topească zăpada. Hainele se udau pe noi, iar noaptea inghetau. 
Cu toate acestea, nu m-am îmbolnăvit niciodată. “ 

Ne povesteşte amuzându-se de moasa lui, care spunea: „Copilul ăsta va trece prin multe pericole de moarte, dar 
dacă trece de ele, va trăi mult“. 

Cu pasiune în voce, continuă: „Pe front, nemții erau bine echipați. Pustile lor mitraliere făceau multe victime. 
Ne lăsau şi afișe: ati venit în câteva luni si veți pleca în câteva zile. Armata română era echipată cu tunuri de calibrul 
75 mm şi obuziere de 100 mm. Erau tunuri antitanc, prevăzute cu proiectile realizate dintr-un material mai rezistent la un 
capăt, ca să nu explodeze în blindaj“. 

Bătrânul ostaş a fost un om blând cu subordonații. Povesteste cum a fost detașat la o altă baterie, iar un subordo- 
nat i-a spus: „Domnule sublocotenent, când am auzit că veniţi la noi, parcă am văzut că vine tata“. „Întotdeauna am fost 
ori alături, ori înaintea soldaților“, ne spune emoţionat domnul Ionescu. 

„Dacă eram la infanterie, probabil că aș fi fost mort, pentru că mulți oameni de la această armă au pierit. De pe 
urma războiului, am rămas în minte cu imaginea cadavrelor si răniților, chiar am avut coşmaruri din această cauză. 


Si acum imi mai trec prin fata ochilor acele imagini groaznice. Si acum ma gândesc la prietenii si camarazii mei care au 
pierit pe front. Aveam un prieten, Burdusel Emil, singurul copil al unei văduve, care l-a crescut cu multă dragoste. Eram in 
linia I. La un moment dat, ajungem într-o pădure si am văzut o vilă, Ocolul Silvic. Camarazii cu care eram s-au gândit să 
se adăpostească acolo peste noapte. Dar eu nu am vrut să intru, gândindu-mă că trebuie să fie si cineva de pază. Asa că, 
eu am dormit afară. Mai târziu, nemţii şi-au dat seama că suntem 
înăuntru si au deschis focul asupra vilei. Acolo a murit si prietenul 
meu, Burdusel, pe care-l regret si acum. Aceasta este marea mea 
durere din timpul războiului! Noi trebuia să înaintăm, pentru că 
asa era ordinul; dacă ezitai, erai considerat ca un dezertor“, iar 
glasul veteranului se pierde în amintirile tulburătoare din acea 
vreme. 
După război, a trecut în rezervă şi a încercat să-şi continue 
studiile. A urmat cursurile Facultăţii Politehnica din Bucureşti, 
la specializarea Chimie industrială. Dar nu a apucat să termine 
decât doi ani, deoarece, în anul al III-lea de studii, în octombrie 
1949, a fost arestat, din motive politice pentru „crimă contra ordinii sociale“. A fost condamnat la 20 de ani de muncă 
silnică şi 5 ani de degradare civică. A suportat suferințele, bătăile, foamea şi chinurile din închisorile de la Jilava, Gherla 
si Aiud. Însă nu a efectuat „decât“ 14 ani de detenţie, deoarece, în anul 1964, a fost grațiat. , Multi oameni au murit în 
închisoare de frig, de foame. Eram dezumanizati. Printre tortionari, erau si oameni educați. Aceștia nu se comportau brutal 
cu noi, dar ne demoralizau, spunându-ne că n-o să mai ieşim de acolo“, şi povestea continuă... 
La o perchezitie efectuată acasă, i-au fost luate şi decoraţiile de pe front. Soţia le-a explicat faptul că sunt decoraţiile 
soțului ei de pe urma faptelor de pe front, dar i s-a răspuns că „acestea nu mai sunt ale lui si că doar streangul este al lui“. 
Despre soţie îşi aduce aminte cu emoție si cu regret, pentru că nu-i mai este alături. „Era o femeie blândă si 
foarte intelegatoare. Era mai mică cu 12 ani decât mine. M-am căsătorit mai mult forțat, pentru că-mi trebuia buletin de 
Bucureşti, dar am nimerit bine“. A plecat din această lume acum 4 ani. Acum, veteranul locuieşte singur, fiind nevoit să 
se îngrijească şi să-şi facă de mâncare tot singur. „Nu știu cum de femeile nu se plictisesc niciodată să gătească, pentru că 
eu, unul, m-am săturat“, spune zâmbind. 
Nu are copii, dar s-a ataşat foarte mult de fata soției lui din prima căsătorie, pe care a crescut-o de la vârsta de 
6 ani. Acum este asistentă medicală şi trăieşte în Germania. „Am iubit-o mai mult decât dacă ar fi fost fata mea”, iar soţia 
chiar îi mai spunea câteodată că „seamănă cu tine de parcă ar fi a ta“. A fost apropiată mai mult de el decât de mamă. 
După detenţie, a lucrat la SINTOFARM, ca operator chimist. Condiţiile de-acolo erau foarte grele. „Dacă mă 
angajam aici înainte de puşcărie, nu stăteam nici 3 zile. Dar condiţiile din închisoare m-au călit si am putut să lucrez până 
la ieșirea la pensie“. 

Secretul celor aproape 100 de ani? Darul dat de Dumnezeu şi mişcarea. „Mi-a 
plăcut să fac trasee la munte tot timpul. În fiecare 
an, vara, escaladam muntele Negoiu. De asemenea, 

când eram la Liceul Brătianu din Piteşti, trebuia să 
parcurg 20 de kilometri pe jos, de la mine de-acasă 
(Silişteni) si până aici. Îmi luam pantofii în mână şi 
mergeam pe jos. Nu-mi aduc aminte să fi fost vre- 
odată bolnav.“ Şi acum se bucură de o sănătate de 
fier. Îşi face singur piaţa, găteşte... Are un program 
riguros de hrană şi mănâncă, pe cât posibil, sănă- 
tos, adică mâncare gătită. De două ori pe zi, bea si 
o ceasca de cafea. Urmăreşte programele sportive la 
televizor şi citește fără ochelari. 

Pentru faptele de vitejie de pe câmpul de lup- 
tă, a fost decorat cu Ordinul „Coroana României, cu 
spade, clasa a V-a, în grad de Cavaler cu Panglică de 
Virtute Militară“ şi Ordinul „Steaua României cu spade, 
clasa a V-a, în grad de Cavaler cu Panglică de Virtute 
Militară şi Frunze de Stejar“. În urma ordinelor gene- 

rale de avansare a veteranilor de război emise de Minis- 
terul Apărării Nationale, domnul Ionescu a fost înaintat 
la gradul de colonel în retragere. 


— MIRELA FLORIAN 


........... 


ROMÂNIA 


n cadrul programului „Acasă la veterani“, reprezentanţi ai Direcţiei calitatea vieţii personalului au făcut o vizită 
distinsului veteran de război, căpitan în retragere Ştefan NICA, ajuns la venerabila vârstă de 100 ani. 
„Lupta vieții înseamnă să te lupti cu tine însuţi, nu cu cel din fata ta!“ 
Ne-a întâmpinat plin de emoție, dornic să ne povestească cât mai multe dintre amintirile sale legate de 
participarea pe front, dar şi din viaţa de zi cu zi. Domnul Nica s-a născut pe 14 octombrie 1918, în ziua Sfântei 
Cuvioase Parascheva, zi de o mare importanţă pentru ortodoxia română, în comuna Crucea (astăzi Vâlcele) din judeţul 
Călăraşi, într-o familie de agricultori, având 9 frați. Astăzi, mai sunt în viata doar doi frați şi două surori. 

În anul 1939, a fost încorporat ca militar în termen la Regimentul 2 Grăniceri de la Cernavodă. A participat pe 
front cu această unitate, ca telefonist, şi cu Regimentul 5 Infanterie, în perioada iunie 1941-noiembrie 1943. „Am fost 
repartizat în comuna Sivita, de lângă Galati. Unitatea noastră a construit un sistem de podete, montate pe niște stâlpi infipti 
la o adâncime de circa 60 de centimetri în mlastina care s-a format dinspre Prut către acea comună. Astfel, am reuşit să 
trecem Prutul. 

Ruşii ne-au primit cu gloanţe şi ne-au omorât un locotenent, ce purta însemnele gradului de culoare galbenă pe 
umăr. După ce ne-am întors, colonelul Măzăreanu ne-a întrebat unde este locotenentul, la care, la auzul veștii că a fost 
omorât, a ordonat să-l aducem aşa mort cum era. A doua zi ne-am deplasat la Focşani, pe jos.“ 

Continuă povestea, plin de insufletire, pentru că nu vrea să-i scape niciun amănunt. 


Domnul Ştefan a stat internat 10 zile în spital. Aici i s-au acordat îngrijiri medicale, după care a fost trimis în 
concediu de recuperare acasă, timp de alte 10 zile. Aflându-se încă în refacere, a primit ordin să se prezinte la unitatea 
militară de la Cernavodă. 

„De la Cernavodă, am fost trimiși cu o mașină spre frontul din Basarabia, la Tighina. Am trecut Prutul pe podul 
lui Antonescu, cum i se mai spunea. Acolo am luptat în linia I. Cele mai mari si grele lupte s-au dat la Odessa. Românii au 
avut 3 regimente, Regimentul 1, 2 și 3 Grăniceri. Pe linia frontului Vacarjani-Dalnic-Odessa, românii au pierdut nu mai 
putin de 3 regimente, iar nemții un regiment.“ 

Cu lacrimi în ochi, ne povesteşte despre cum a participat la realizarea celor două cimitire în care au fost îngro- 
pate trupurile ostaşilor români căzuţi în luptele de la Odessa. „Deasupra fiecărui mormânt, am pus o cruce, cu numele 
inscripționat pe ea, si casca fiecăruia. La capătul cimitirelor, am pus câte o placă, pe care am trecut: Camarade trecător, / 
Când ajungi în tard, / Fă-mi cel din urmă bine, / Pământul țării să-l säruti si pentru mine.“ 


A doua parte a razboiului a luat o intor- 
satura neasteptata, ne povesteste in continuare 
domnul Nica. „Acum eram cu ruşii aliați, impo- 
triva nemților. Eu am căutat, cu orice pret, să mă 
feresc. Din cauza faptului că, din unitatea noastră 
mai rămăseserăm puţini, am fost integrați in Regi- 
mentul 5 Vlaşca din Teleorman. Astfel am pornit 
pe front contra germanilor. “ 

După război, distinsul veteran și-a conti- 
nuat activitatea în meseria pe care o avea, cea de 
croitor. A lucrat, mai întâi, la o cooperativă de pe 
Calea Victoriei din Bucureşti, apoi, la îndemnul 
unui prieten, a început să lucreze la un atelier de 
lângă APACA, realizând costume pentru condu- 
cătorii vremii. I-a plăcut mult meseria! Şi acum 
mai are în cameră maşina de cusut la care a lucrat 
foarte multi ani, chiar si după ieşirea la pensie. 

S-a căsătorit în anul 1949, crescând de la 
vârsta de 3 ani copilul soţiei din altă căsătorie. 
În prezent, este văduv de mai bine de 28 de ani. 
Între timp, băiatul a ajuns arhitect, s-a căsătorit şi, 


la rândul lui, are un copil. Povesteşte cu viu interes că strănepotul și-a găsit dragostea pe internet şi, acum, este stabilit 
în Finlanda. 

Având în vedere vârsta înaintată, domnul Nica se bucură de o sănătate bună, chiar dacă, din când în când, îl mai 
dor articulațiile. Medicul de familie i-a spus: „Nu vă pot da nici un medicament; nu există nici un medicament pentru 
uzura organismului“. 

Are grijă de el doamna Maria, o verişoară primară din partea mamei. „Dumnezeu a avut grijă de mine. Si acum 
as merge mai departe, nu m-aş opri aici!“ 


— Locotenent-colonel ALIN SANDU, MIRELA FLORIAN 


"Onoare Veterani 


or Centenay;” 


Neculai APOSTOL 


eculai Apostol, din localitatea Cut, comuna Dumbrava Rosie, va 
implini, in decembrie, anul acesta, 100 de ani. Este unul dintre 
nemtenii care s-au näscut odata cu Romania. 
În cadrul programului „Acasă la veterani“, pe 25 aprilie 
a.c., locotenent-colonelul Marius Dascălu, comandant al Cen- 
trului Militar Judeţean Neamţ, locotenent-colonelul Gabriel Vrabie, comandant 
al Batalionului 634 Infanterie „Petrodava“ şi plutonierul-adjutant principal Vasile 
Vânau, şef al Cercului Militar Piatra-Neamţ, s-au deplasat acasă la veteranul de 
război Neculai Apostol. 

A luptat în cel de-Al Doilea Război Mondial, în perioadele 1941-1943 şi 
1944-1945, făcând parte din Regimentul 13 Călăraşi, şi a fost decorat cu Medalia 
»Bärbätie și Credinţă“. Deşi rănit în anul 1942, nu a fost evacuat, continuând să-şi 
facă datoria fata de tara. 

Militarii i-au oferit fostului brav ostas o diploma aniversarä si o banderola 
cu inscripția „VETERAN DE RĂZBOI 1941-1945“, iar, din partea IPS Teofan, 
Mitropolit al Moldovei şi Bucovinei, o icoană şi o carte de rugăciuni. „Prin astfel 
de vizite, ne dorim să aducem puțină bucurie celor mai vârstnici ostaşi ai țării, 
care şi-au făcut cu prisosintä datoria pe câmpurile de bătălie ale celui de-Al Doilea 
Război Mondial“, a declarat şeful Cercului Militar Piatra-Neamţ. 

La această întâlnire plină de emoție, au fost prezenţi şi membrii familiei, 
dar si primarul comunei Dumbrava Rosie. 

= e 17 mai 2017, reprezentantii Directiei calitatea vietii personalului 
| l-au vizitat pe locotenentul în retragere Gal Dumitru, veteran de răz- 
boi, în vârstă de 102 ani. 
„Am scăpat cu viață cu ajutorul lui Dumnezeu. Cred că Dum- 
nezeu a lăsat o garanție.“ 
Domnul Dumitru a participat pe front, ca furier, în perioada decembrie 
1942 - februarie 1943, cu Divizia a V-a, Regimentul 8 Dorobanţi, în Rusia. Aces- 
ta informa şi îndruma militarii, care se întorceau pe front din concedii, permi- 
sii, cu privire la locul unde se aflau unităţile şi regimentele de care aparțineau. 
Totodată, le asigura apa şi hrana pana când aceştia ajungeau la structurile în care 
erau încadraţi. 
„Eu eram informat şi ştiam când si unde să ne retragem“. A avut parte de 
toate vicisitudinile războiului. 

Ne-a întâmpinat plin de voioşie, vârsta înaintată nelăsând prea multe 
urme pe chipul si trupul domnului Dumitru. Are un program riguros, luându-și 
cele câteva medicamente la ore fixe. Îşi începe ziua cu o cafea şi covrigi de Buzău, 
deşi nu are restricții la mâncare. lese din casă pentru a-şi cumpăra diverse lucruri, : 
citeste cärti si se informeaza despre activitätile sportive de la televizor, sustinand pre 
ca, in tinerete, a jucat fotbal, dar nu de performantä. Nu a facut excese in viata si 
este un sustinator al echilibrului in toate domeniile vietii! 

A absolvit Scoala de merceologie si a lucrat in domeniul comercial, ca 
„băiat de prăvălie“. În ultimii zece ani de activitate, a îndeplinit funcţia de şef de 
magazin la o unitate comercială de pe Calea Victoriei (ICRT), de unde a si ieşit 
la pensie la vârsta de 62 de ani. După ce s-a pensionat, a lucrat în continuare la 
un magazin şi, apoi, ca administrator de bloc. 

Domnul Dumitru este văduv, are un băiat, o nepoată şi o strănepoată. 
În prezent, este îngrijit de noră, pe care o consideră mai mult decât o fiică. 


— MIRELA FLORIAN 

7100 de ani de viat 


Constantin LUNGU 


and ai 100 de ani si esti veteran de război, ti se umple inima de bucurie când primeşti vizita unor militari. 

O echipă a Direcţiei calitatea vieţii personalului l-a vizitat, în cadrul programului „Acasă la Ve- 
terani“, pe Constantin LUNGU, un veteran de 
război care urma să împlinească nu peste mult [FY 4 
timp venerabila vârstă de 100 ani. Constantin 


Ş je | | NU MI-A FOST FRICÀ DE MOARTE! 
Lungu s-a näscut pe 24 aprilie 1918, in comuna Izvoarele din 99 


judetul Mehedinti, intr-o familie simpla de tärani, cu mai 
multi copii. 


Încă de mic a fost atras de uniforma militară, fapt pentru care a dorit să fie recrutat în armată, dar din cauza 
faptului că avea doar 49 de kilograme, a fost refuzat. „Dar eu am vrut cu orice pret să fac armată si să merg pe front. 
Le-am spus că o să-mi pun capăt zilelor, dar acasă nu mă întorc. Am făcut armata şi frontul sub semnătură, chiar dacă mi 
se spunea că nu voi rezista.“ Aşa că, la vârsta de 21 de ani, lucrând la fabrica Malaxa ca şofer, a reușit să fie trimis pe front. 

„Nu mi-a fost frică de moarte! Am semnat cu bună ştiinţă, chiar dacă ştiam că pericolele pândesc la orice pas. 
Pe front, am participat timp de 4 ani, între 1941-1945, cu Divizia 19 Infanterie, Compania 19 Auto. Sarcina mea era să 
transport tunuri pe linia întâi cu senilata, fiind şofer. Am dus tunuri, atât pe frontul de Est, până la Odessa, cât si pe frontul 
de Vest, până la Bratislava. Doar până la Bratislava, pentru că, acolo, ne-au lăsat ruşii pe noi, românii; ei şi-au continuat 
ofensiva până la Berlin“, povesteşte, plin de pasiune, veteranul nostru. 

Continuă, plin de insufletire, să ne istorisească despre momentele importante ale vieţii lui: „Am fost rănit la mâna 
stângă în urma exploziei unei bombe de aviație. Un doctor a vrut să-mi amputeze mâna pe o porțiune de 25 de centimetri, 
dar o asistentă şi-a făcut milă de mine şi m-a dus la infirmeria germană. Aici, o altă asistentă mi-a pus mâna într-un 
recipient cu soluţii, mi-a dat bandajul jos, m-a tras de fiecare deget în parte, după care m-a bandajat. În timp, rana s-a 
vindecat, scăpând ca prin miracol de amputare“. 

Pentru faptele sale de arme săvârşite pe câmpul de luptă, Constantin Lungu a fost decorat cu Medalia ,, Bärbätie si 
Credință, cu spade“. A terminat războiul cu gradul de sergent, dar, în urma ordinelor generale de avansare a veteranilor 
de război emise de către Ministerul Apărării Naţionale, a ajuns la gradul de locotenent. 

După război, a continuat să lucreze ca şofer, conducând toate tipurile de autovehicule ale vremii. S-a căsătorit în 
anul 1947 şi a avut 3 copii (în prezent, unul este decedat). A ieşit la pensie în 1960, iar soţia lui a trecut la cele veşnice 
în urmă cu mai bine de 15 ani. Îşi duce batranetea într-o căsuţă simplă şi mică de la marginea Bucureştiului şi se man- 
dreste cu cei 4 nepoți şi 3 stränepoti. 

Şi are si un secret al longevitatii: „Să fii calm, să nu te enervezi, să nu fumezi, să nu consumi băuturi alcoolice în 
exces; într-un cuvânt, să ai o viață cumpatata!“ 


loan NEAGU 


oan Neagu provine dintr-o familie cu 8 copii. Mama lui a fost casnică, iar 
tatăl a luptat în Primul Război Mondial. 

A participat pe front, pe funcția de comandant de grupă în cadrul 
Regimentului 8 Vânători de Munte, în campaniile din Est şi Vest ale celui 
de-Al Doilea Război Mondial. 

S-a confruntat cu multe greutăți pe front, printre care frigul şi foametea mare. 
După război, s-a ocupat cu agricultura. 

În prezent, este văduv. 

„Dumnezeu m-a ajutat să fiu astăzi sănătos!“ 


ROMANIA 


1918-2018 | SARBATORIM IMPREUNĂ 


luptat în cel de-Al Doilea Război Mondial, a fost rănit, dar a supravieţuit infernului si, astăzi, este singurul 
veteran în viață din tot plutonul său. La cei 100 de ani pe care i-a împlinit chiar de Ziua Unirii Principa- 
telor Romane, locotenent-colonelul (rtr.) Ion Nita isi amintește totul ca si cum ar fi fost ieri. 
În cadrul programului „Acasă la veterani“, reprezentanţi ai Direcţiei calitatea vieții personalului 
au făcut o vizită primită cu multă căldură şi amabilitate de membrii familiei acestui distins veteran de 
război, ajuns la venerabila vârstă de 100 ani. 

100 de ani trăiţi cu demnitate, înfruntând momente grele, atât pe timpul războiului, cât si dupa. 

S-a născut la 24 ianuarie 1918, în mica localitate Bujoreni situată la mai puţin de 5 kilometri de Râmnicu Vâlcea, 
într-o familie simplă de țărani, având două surori. 

A trăit infernul de pe front în care multi camarazi de arme şi-au găsit sfârşitul, a luptat cu toate forțele lui si a 
supravieţuit. Avea putin peste 17 ani când a plecat ca voluntar si s-a înrolat în Regimentul 2 Dorobanți. Îşi aminteşte că, 
la Țiganca, undeva lângă râul Prut, a fost trimis de superiori, împreună cu încă trei soldaţi, să ocupe o cazemată aflată 
lângă un pod din ciment. „Era atât de frig afară, încât apa era înghețată pe alocuri. Ca să putem trece apa, am fost ajutați 
de militarii Regimentului de pontonieri.“ 

Dintre amintiri, transpare şi o întâmplare nemăcinată de trecerea timpului, petrecută în iarna anului 1941. 
„Eram curier pe cal. Trebuia să transport documente 
de la comandamentul Regimentului 2 Dorobanţi 
către subunitățile subordonate. Mergeam legă- 
nându-mă pe calul meu, când un nechezat m-a 
făcut să tresar. Eram în marginea unei liziere, iar 
zăpada trosnea sub copitele calului. Deodată, am 
fost incoltit de trei lupi flămânzi. M-am lăsat pe 
grumazul calului şi-n galop am fugit cât am putut 
de tare, dar nu înainte de a scoate pistolul şi de a 
trage în direcția animalelor dezlantuite. Cu ulti- 
mele puteri, am ajuns la Regiment.“ 


Dimineata a sunat goarna, anuntand venirea comandantului. 
»Cine este viteazul care a scdpat de trei lupi? Eu sunt, domnule colonel, 
sergentul Niţă. Asa vreau să fie toți, ca tine! Să fie avansat la gradul 
de sergent-major.“ 

Au ajuns, la un moment dat, în apropiere de Tiraspol. Tre- 
buiau să cucerească un depozit plin cu muniții, aflat la aproape 
10 kilometri, care nu a mai putut fi cărat de către ruşi. La ordinul 
comandantului de pluton, au început să se apropie puţin câte pu- 
tin. Ruşii i-au lăsat să înainteze, iar când au ajuns la mai putin de 
200 de metri, au început să tragă. „Am fost împuşcaţi toți. Am scăpat 
doar eu si un camarad de la pusca mitralieră, care, spre norocul lui, 
avea un dâmb in față. Cine mișca era ucis. Dintr-un pluton de 32 de 
oameni, doar doi am scăpat.“ 

Dorinţa de a trăi a fost mai mare decât frica si durerea pri- 
cinuită. A reuşit să supravieţuiască printre gloanţe, dar încă i-au 
rămas imprimate în memorie gemetele răniților ce erau transpor- 
taţi cu căruțele la Tiraspol. Tot acolo a si fost rănit, mai bine spus, 
împuşcat de două rusoaice. Rănit, a ajuns la ai săi, ţinându-se de 
copaci. O groapă adâncă i-a fost refugiu o bună bucată de timp. 
Îşi aminteşte că şi-a făcut singur un garou din batistă şi s-a pansat 
la mâna stângă. „Un cartuș mi-a luat mâna şi un cartuş mi-a luat 
pulpa.“ 


Ajutat de doi militari, a fost dus la liziera unei păduri, acolo 


unde se afla punctul medical. După acordarea primului ajutor de către o echipă medicală nemteasca, a fost trimis cu 


trenul la spitalul de la Iaşi. Toţi răniții ajunşi aici 
erau trimişi la baie. O infirmieră oarbă l-a spălat 
cu apă caldă şi săpun de casă. A fost apoi des- 
păducheat, îmbrăcat în pijama şi dus în salonul 
42. După ce a fost consultat de către o doamnă 
doctor din Bucureşti, venită la spitalul din Iaşi 
prin Crucea Roşie, i s-a confecționat o cârjă 
pentru mâna dreaptă. Nu mai puţin de 2 ani de 
zile nu a putut pune piciorul în pământ. Îi este 
recunoscător unui tânăr locotenent medic ce i-a 
salvat mâna si piciorul. A suferit, în total, trei in- 
terventii chirurgicale. „La sfatul medicului, după 
operaţie, am stat mult timp cu mâna pe pervazul 
geamului, dimineața, ca razele soarelui (razele ul- 
traviolete) să-mi vindece rana.“ 

În decursul vieţii, le-a văzut pe toate, de 
la ororile războiului, perioada foametei, comu- 
nismul, până la ceea ce se întâmplă în prezent. 
După război, în anul 1945, s-a căsătorit, soția lui 
decedând acum 15 ani. Şi-a dedicat întreaga viata 
familiei, iubindu-şi foarte mult soţia. Astăzi are 
grijă de el fiica lui, doamna Steliana-Silvia Niţă, 
ieşită la pensie, şi care timp de 27 de ani a lucrat 
în cercetare pe probleme de mediu. 

Nu regretă nimic, doar că a trăit destul. 
„Omul trebuie să trăiască, hai să zicem până la 
90-95 de ani; eu mă tin cu bastonul, mă deplasez 
sprijinindu-mă de mobilă, de pereţi.“ 

A avut o viata cumpătată, echilibrată, fara 
excese. Aşa a ajuns la 100 de ani! 


Colonelul (rtr.) 
Paul ȘTEFANOVICI 


um este oare să aniversezi împlinirea a 100 de 

ani de viata? 

„Nu mi-a fost frică de război. Singura 

mea teamă era să nu cad prizonier la ruși şi 

să mă ducă în Siberia. După mine, eroi sunt 

cei care au fost în Siberia. Ei au îndurat cele mai mari 
umilinte. “ 

Prin programul „Acasă la veterani“, am avut pri- 
vilegiul de a fi alături unui om a cărui viata se con- 
fundă cu istoria, un veteran de război de-o vârstă cu 
România Mare! Este vorba despre colonelul (rtr.) Paul 
STEFANOVICI care a împlinit anul acesta venerabila 
vârstă de 100 de ani! Cu acest prilej şi în semn de 
respect pentru faptele de arme săvârşite pe câmpul de 
luptă în timpul celui de-Al Doilea Război Mondial, 
domnului Stefanovici i-a fost înmânată Emblema de 
Onoare a Armatei României, conferită prin ordinul 
ministrului apărării naţionale. 

S-a născut în comuna Potelu, judeţul Roma- 
nati-Dolj, pe data de 9 februarie 1918, fiul lui Dumi- 
tru si al Constanţei Stefanovici. Tatăl, originar din 
Bosnia, a fost marinar, comandant de vas. La 17 ani, a 
fost recrutat în armată. „Mergeam cu trupa si, la un moment dat, m-am întâlnit pe 
drum cu o tigdncusd, care voia să-mi ghicească. M-am dat jos de pe cal si, de sub fusta ei, a scos un glob; şi-a 
pus cotul pe pulpa mea, s-a uitat în palme şi mi-a spus: - Domnule ofițer, peste un an, o să fii înconjurat de foc şi moartea 
o să-ţi dea târcoale, dar vei scăpa. Si fix după un an, a început războiul.“ 

Colonelul Stefanovici a absolvit Scoala de Ofiţeri de Infanterie, în 1940, cu gradul de locotenent si a plecat pe 
front cu Regimentul 1 Infanterie (Dorobanţi) Dolj. A luptat în sudul Ucrainei si la Stalingrad. Ca urmare a pierderilor 
suferite în bătălia de la Cotul Donului (1942), regimentul din care făcea parte veteranul nostru a fost retras în Bug si, 
ulterior, în Transnistria, iar în aprilie 1943, s-a retras în România pentru refacerea efectivelor. Regimentul a existat între 
anii 1906-1959. 

„Am trecut Prutul la 20 noiembrie1942 si am ajuns la Nipru până la Bug, în portul Nicolaev. Aici, ruşii erau coman- 
dati de o femeie. Am atacat Nicolaevul fără să auzim un foc. După aceea, am aflat că ruşii se retrăseseră, fără să simţim. 
A fost o victorie uşoară, fără vărsare de sânge si risipă de muniţie. Apoi am ajuns la Rostov. Aici, nemții au adus cu trenul 
un tun de 800 mm. Au tras un singur proiectil, care a avut forța unei bombe de avion si, astfel, Rostovul a căzut. Am ajuns 
și în sudul Ucrainei“, ne relatează venerabilul veteran de război. 

„În armată, nu poți comenta ordinele primite, trebuie să le executi. Mi s-a ordonat, la un moment dat, să mă ampla- 
sez cu efectivele într-o zonă care era la o distanţă de 200-300 de metri de ruşi. Eu am raportat că nu e bine să ne apropiem 
atât de mult, pentru că o să ne omoare ruşii. Dar mi s-a spus că, dacă nu execut ordinul, o să fiu trimis la Curtea marțială 
si executat. Atunci eu nu am mai zis nimic si ne-am amplasat acolo. Imediat 6 soldați români au fost uciși de către ruși. 
După acest incident, am primit ordin să ne mutăm în altă zonă mai ferită“, ne spune cu emoție domnul Stefanovici. 

„Ne-am îndreptat către Stalingrad. Rușii aveau celebrele tancuri T-34, care atingeau viteza de 40 km/oră. Se spunea 
despre ele că sunt tancuri de hârtie dar nu era deloc asa. În timpul luptelor, ofițerii români erau nevoiţi să-și rupă epoletii 
pentru a nu fi omorâţi de către ruşi, fiind cei mai căutați. La Stalingrad, am suferit cele mai mari pierderi. Practic, Armata 
a 4-a a fost decimată.“ 

O altă întâmplare din acea perioadă este legată tot de tancul T-34, când, după o luptă încrâncenată, unul dintre 
acestea rămăsese între cele două linii de tranșee. Comandantul batalionului a chemat ofițerii şi a cerut voluntari care să 
arunce tancul în aer. S-a oferit domnul Stefanovici si l-au însoţit alti doi camarazi. Inarmati cu mitraliere şi grenade, au 
pornit în aventura sinucigasa de neutralizare a tancului dușman. Au reușit să-l arunce în aer, dar si ei au fost răniți grav. 
Domnul Stefanovici s-a ales atunci cu schije, pe care le păstrează si acum, într-o mână şi la picior. Însă, pentru această 
ispravă a fost decorat, mai târziu, cu Ordinul Coroana României în grad de cavaler cu panglică de Virtute Militară. 

„Fiecare dintre noi aveam câte o lopäticä. Mi-am făcut o groapă si m-am băgat acolo. Eram în linia I. Afară se trăgea 
la foc continuu. Pe un colt, aveam amplasată pușca mitralieră. Un proiectil a căzut direct pe ea si a explodat. Am rămas o 
clipă inconştient si mai multe schije m-au rănit la mână si la picior. Ceilalţi au crezut că am murit. Am fost pansat şi am 
avut nevoie de 2-3 zile de îngrijire medicală. Cred că de aici am rămas cu probleme de auz. 

Pe front, nu şi-a luat niciodată zile de concediu sau de permisie. Doar când a fost rănit a avut puţin răgaz. 

A fost marcat de faptul că multi dintre camarazii lui de arme au murit. „Convenisem împreună cu un camarad ca, 
în cazul în care mor, să-mi ia ceasul si să-l ducă mamei mele, iar eu, la rândul meu, dacă o să moară el, să-i iau ceasul si 
să i-l duc soției lui. Din nefericire, acest prieten a fost ucis şi am fost nevoit să mă tin de promisiune. Femeii nu îi venea să 
creadă că soțul ei murise“, ne mărturiseşte cu emoție în glas veteranul. 

După război, a urmat cursurile Institutului Politehnic — Facultatea de Instalaţii și Utilaje, însă, după un an, a fost 
dat afară din cauza decoraţiei primite. A urmat apoi un curs de metrologie si a obținut o autorizaţie pentru a executa 
lucrări în instalaţii mecanice sub presiune. A lucrat o perioadă la Institutul National de Cooperatie, după care s-a angajat 
la Întreprinderea de Instalaţii Generale, de unde a ieşit la pensie. 

Are o fată în vârstă de 50 de ani, stabilită în Austria, dar nu are nepoți. 

Este invalid de război gradul II, însă veteranul nostru îşi ocupă timpul citind ziare şi studiind istoria. De aseme- 
nea, urmăreşte şi emisiunile cu caracter informativ, în special pe cele despre război. 

La multi ani, domnule colonel în retragere! Să fiți sănătos şi să ne vedem bucuroşi si in 2019! 


Pltutonier-adjutant (rtr.) 
Tudor COLAC 


rovine dintr-o familie simplă de țărani si a 

mai avut 4 fraţi, trei băieţi si o fată. În pre- 

zent, are 6 copii, 11 nepoți, 6 stranepoti si 

1 stra-stranepot. 

A participat pe frontul celui de-Al 

Doilea Război Mondial, în perioada iulie 1941 - aprilie 
1945, cu Regimentul 19 Infanterie, când a fost luat pri- 
zonier si ţinut o luna (din aprilie până în mai 1945) în 
Germania. A fost eliberat în mai 1945, odată cu capitu- 
larea Germaniei. 

A luptat la Cotul Donului şi a fost rănit în 
Cehoslovacia, în luptele din munţii Tatra. A primit 
Medalia „Eliberarea de sub jugul fascist“, prin Decretul 
325/06.08.1954 al Ministerului Apărării Naţionale. 


ocotenentul in retragere Dumitru Täsicä a implinit 
100 de ani in data de 16 februarie. Ziua nasterii este 
sărbătorită în familie de două ori, pe 16 februarie, cand 
s-a nascut, si pe 18 februarie, cand a fost declarat la 
autoritatile locale. 

A muncit de la 10 ani. Facea parte dintr-o familie nume- 
roasa si grea, asa cum erau majoritatea celor de la tara. Avea noua 
frati. Tatäl a murit cand el avea doar 6 ani, iar mama a orbit ime- 
diat dupa moartea tatălui. A trebuit să se descurce de mic. 

La început, l-a ajutat pe fratele mai mare, zidar, la con- 
struirea cazanului de la Astra Română. Îi înmâna cărămizile pe 
schelă, pentru a fi fixate cu mortar. În trei săptămâni, a câştigat 
1.600 de lei. Cu o bucurie jucäusä în ochi, ne-a povestit cum, 
la muncă la rafinărie fiind, a văzut un fiu de boier, îmbrăcat în 
costum negru, elegant, cu papion si pantofi lustruiti, şi şi-a dorit 
să fie la fel de ferchezuit. Pentru că mama nu i-a primit banii, ca 
ajutor în casă, şi-a cumpărat repede stofă, şi-a făcut un costum, 
şi-a luat cămaşă si pantofi. Când l-au văzut acasă îmbrăcat ca 
un „domn; toată familia a rămas cu gura căscată. 

Mai târziu, având o sănătate de fier, a fost încorporat să 
facă armata la marină. A făcut stagiul de timonier pe „Delfi- 


nul“, submarinul şcoală. Războiul l-a prins pe submarin si a participat la misiuni cu acesta, 

in perioada 1941-1942, vasul a fost avariat grav si a ramas in portul Constanta, pentru reparatii, pana la intoarcerea 


armelor impotriva nemtilor. 


Dupa avarierea submarinului, comandantul i-a dat ordin sa 
se îmbarce pe o altă navă, iar el s-a împotrivit, însă, ordinul era or- 
din: „Du-te unde te trimit eu, măi Tăşică, să ne facem datoria până 
la ultima picătură de sânge“. Şi până la urmă, ordinul i-a adus noroc, 
pentru că a putut să-şi salveze fratele de pe frontul de Est. Domnul 
Tăşică era atât de fericit că şi-a putut salva fratele! Un alt frate fusese, 
deja, dat dispărut pe același front si... dispărut a rămas. Nu s-a întors 
niciodată. 

După război, viaţa lui s-a îmbunătăţit. Lucra la Uzinele 
Grozăvești din București şi făcea naveta, cu trenul, de la Pucheni 
(judeţul Prahova). Trenurile circulau tot cu geamurile sparte, asa 
cum rămăseseră după bombardamentele din război. Într-o zi, a în- 
târziat la gară şi era gata să piardă trenul. Doi cetăţeni de pe peron 
l-au ajutat să urce, pe geam. Odată intrat, a rămas cu gura căscată 
la o fată frumoasă, care i-a răpit inima din prima clipă. Nu s-a mai 
putut dezlipi de ea. Era convins că a prins „trenul destinului“. Au 
coborât împreună şi s-a oferit să o conducă cu taxiul, împreună cu 
mama sa, la o rudă ce locuia în Bucuresti. Ajunși la destinaţie, fata 
i-a spus că poate să plece, însă el nu s-a lăsat. A mai întânit-o, pe 
tren, de câteva ori şi, după doar câteva întâlniri, a cerut-o de soție. 
Ea a acceptat. Si au trăit fericiți. Acum patru ani, soția sa a pierdut lupta cu viata, în urma unei infecții grave. 

Domnul Tăşică era trist şi nostalgic atunci când ne povestea despre soţia sa, pe care a iubit-o din prima clipă în 
care a văzut-o, însă e mulțumit că cele două fete ale lor au grijă să nu-i lipsească ceva. Are si cinci nepoți, care îi bucură 


zilele. 

A fost un om echilibrat, care şi-a determinat fetele să „gândească înainte de orice“. Gena elegantei a fost transmisă 
mai departe fiicelor sale, care ne-au primit cu bucurie si recunoştinţă pentru că, ne-au relatat ele, nu au crezut că, in 
societatea actuală, o instituţie atât de importantă se mai gândeşte la veteranii de război. 

Le-am mulțumit tuturor pentru că ne-au primit, i-am urat multă sănătate domnului Täsicä si i-am promis că 
vom reveni să-l vedem şi altă dată. 

— CRISTINA SANMARGHITAN 

-a nascut la 15 iulie 1917, la Cluj-Napoca, si a fost concentrat, in peri- 

oada 15 aprilie 1942-8 martie 1943, la Regimentul 5 Roşiori Cavalerie. 

Deşi timpul macină memoria evenimentelor, veteranul de război şi-a 

reamintit cu emoție câteva crampeie din luptele de la Cotul Donului: 

„Am avut noroc si am scăpat cu viaţă, pentru că nu am luptat în linia I“. 
După încheierea războiului, a fost decorat cu Medalia „Crucea Comemorativă 
a celui de-Al doilea Război Mondial, 1941-1945“. 

Viaţa personală i-a adus multe bucurii, o familie trainică, dar fără copii. 
A lucrat ca impiegat de mișcare la Căile Ferate Române. 

Reprezentanţi ai Diviziei 4 Infanterie „Gemina“, ai Direcţiei calitatea 
vieţii personalului şi Trustului de presă din Ministerul Apărării Naţionale 
l-au felicitat de ziua lui pe locotenentul (rtr.) Petru Biji, erou al celui de-Al Doilea Război Mondial, 
urându-i sănătate si o viata liniștită. 


Locotenent (rtr.) 


Gheorghe BUDAN 


00 de ani vi se par multi sau putini? 100 de ani de viata. Cu bune si cu greutati. 
Cu muncă silită la canal (Canalul Dunare-Marea Neagră) si cu anchete intermina- 
bile, cu lampa aprinsă în ochi şi urmărirea rudelor de către „securitate“. Însă iubirea 
devotată a soției domnului Gheorghe Budan, veteran de război, a compensat multe 
dintre chinurile îndurate. 

A împlinit 100 de ani, iar noi l-am vizitat, împreună cu colegii de la Direcţia 
calitatea vieţii personalului, acasă la dumnealui, pentru a ne exprima recunoştinţa, în- 
cercând să-i mulțumim pentru sacrificiile făcute în tinereţe, ca noi să trăim mai bine. 

Ne-a primit foarte emoţionat, lacrimile făcându-i ochii să strălucească perma- 
nent, când ne repeta aceleaşi cuvinte de mulțumire: „Vă iubesc și vă mulțumesc că ati 
venit la mine! O surpriză la care nu mă aşteptam! Asa ceva, din partea Armatei! Vă multu- 
mesc! Mi-ati făcut cea mai mare bucurie că ati venit!“ 

Cum să nu faci tot posibilul pentru a le trece pragul acestor oameni deosebiți, care 
nu mai vor bani sau daruri, considerând că au tot ceea ce le este necesar? Sunt oameni 
care s-au obişnuit, în timp, cu puţin! Însă, cea mai mare bucurie a lor este ca reprezen- 
tantii autorităţilor, între care Armata are un loc de cinste, să le asculte poveştile şi să le 
împărtășească emoţiile. După mai bine de 70 de ani de la terminarea războiului, am 
fost primii militari care i-au urat la multi ani domnului Budan, iar acest lucru este, cu 
adevărat, „cea mai mare bucurie din viata“! 

Majoritatea acestor oameni speciali, veteranii de război, care au peste 90 de 
ani, au sănătatea şubredă şi nu se mai pot deplasa la întâlnirea cu autorităţile, în 
locuri publice, iar vizitele noastre acasă, acolo unde se simt în siguranță, reprezintă un gest 
extrem de bine primit. Nu pentru tortul sau florile pe care le oferim, ci pentru gestul instituţiei, pentru că 
sunt apreciaţi! 

Domnul Budan a fost pe Frontul de Est, ca sanitar, în Batalionul 1 al Marelui Stat Major, în perioada iulie 1942 - 
ianuarie 1943. Nu ne-a povestit despre război. Poate că amintirile sunt prea triste sau poate că s-au estompat după atâţia 

ani în care nu au fost necesare nimănui. 

Iubirea vieţii sale, soţia, l-a părăsit în urmă cu 14 ani, ducându-se la cele veşnice. L-a iubit şi l-a respectat toată 
viata. Nu au avut însă copii. Poate şi din acest motiv, domnul Budan iubeşte copiii si are lipici la cei mici. Auzind că 
am o fiică, nu mai contenea cu urările: „Spune-i domnisoarei, de la un veteran de război, multă, multă sănătate! Îi doresc 
să fie fericită în căsnicie, cum am fost si eu multă vreme. Să te iubească si să o iubeşti.“ Până am plecat, fiica mea a fost 
permanent în gândurile sale, cu urări de bine, de parcă era o nepoată pe care nu o mai văzuse de săptămâna trecută. 

„Așa este el, generos cu toată lumea, dar mai ales cu copiii“, ne-a spus doamna Mirela Pavel, vecina de palier, care 
îl vizitează şi-l ajută zilnic cu diferite treburi. A chemat-o de urgenţă la el, de îndată ce am ajuns noi: „Vino să vezi cine 
a venit să-mi ureze la multi ani! Repede, repede! Trebuie să vii!“ 

Pasiunea de acum a domnului Budan se concentrează pe călătorii în întreaga lume. Credeţi că nu mai poate că- 
lători? Sigur că poate! Pentru că vrea! Are un DVD player şi a vizitat, deja, Japonia, Franţa şi Italia. Ne-a arătat o serie 
de DVD-uri care îl aşteaptă cu nerăbdare lângă minunea tehnicii ce a făcut posibilă plimbarea virtuală. Cum să mai 
plece asa de departe, cu picioarele sale, putin depășite de timp, care nu mai răspund comenzilor, ca în tinereţe, când 
urca munții şi alerga sute de kilometri. 

Pasiunea lui din tinereţe era, bineînţeles, sportul. A fost instructor de alpinism, de fotbal, patinaj sportiv şi de alte 
sporturi pe care abia şi le mai aminteşte. A fost... atunci! Acum abia mai ajunge la banca de pe aleea din fata blocului. 

I-am promis că o să-l mai vizităm si că o să-i aducem fotografii de pe timpul vizitei noastre, care i-a fost atât de dra- 
ga! I-am cerut, în schimb, să ne promită că ne mai aşteaptă si el! Recunostinta noastră a fost amplificată de recunoştinţa pe 
care ne-o transmitea dragul nostru veteran, cu fiecare cuvânt, cu fiecare gest sau lacrimă, pe care le-a depus în fata noastră. 

La multi ani, domnule Budan! Să fiți sănătos şi să aveţi o viata senină în continuare! 

eteranul Constantin BOICU s-a născut pe 21 mai 1917 şi a petrecut mai bine de un an pe front în Al 
Doilea Război Mondial. A avut partea lui de traumă si experienţele trăite au lăsat urme adânci în amin- 
tirile lui, amintiri care l-au chinuit ani în şir, iar uitarea a venit ca un balsam pentru sufletul lui. L-am 
găsit pe bulevardul Victoriei, din Braşov. 

Pentru că de ceva timp veteranul suferea de demenţă senilă, ne-a așteptat cu întăriri, singurul său 
fiu, Adrian Dănuţ. Când s-a prezentat, a adaugat numelui şi „Bateria a 7- a din Regimentul 41 Artilerie“. Ultima fărâmă 
din militarul de altădată. 

„Niciodată nu mi-a povestit mie despre război. Când îl întrebam, nu voia să îmi spună. În schimb, asistam la dis- 
cutiile lui cu alti colegi“, ni se confesează Adrian. Tot timpul povestea cu un cumnat de-al lui, mecanic de locomotivă, 
veteran şi el. Pe băiatul lui încerca să îl ferească de realităţile frontului. 

„Era în timpul facultăţii când l-au luat la război. A plecat pe front cu încă un coleg și au fost observatori de artile- 
rie. Erau in fata liniei inamice si reglau tirul. Eu eram tare interesat de cum reglau ei ţevile, tunurile, mereu îl întrebam. 
Trăgeau o lovitură, corectau. Şi tot aşa: 

A stat pe front un an, un an si jumătate. Au înaintat până la Odessa, unde au fost bombardati, decimati si s-au 
întors. Atunci s-a întâmplat tragedia lui Constantin. 

„Mi-a povestit cum au fost bombardati de către ai noştri. Toată bateria românească. Tunurile erau trase de cai; a fost 
un măcel. Îmi spunea că a rămas cu nişte imagini oribile, marcat de ceea ce s-a întâmplat. Au încercat foarte mult să atragă 
atenţia că nu sunt duşmani, că sunt tot români, dar Dumnezeu ştie ce-a fost acolo. Au scăpat 10-15 din tot regimentul, 
povesteşte, aproape în şoaptă, fiul veteranului. 

Cei care au supravieţuit au fost aduşi la Braşov pentru refacere. Dar nu au mai fost luaţi pe front. „A tot așteptat 
să fie chemat înapoi, dar regimentul lui, 41 Artilerie, nu a mai fost chemat.“ 

Veteranul s-a născut în Basarabia, la Donduşeni, şi a făcut şcoala la Satu Mare. După experienţa frontului, a trăit-o 
şi pe cea de refugiat. Era căsătorit când a fost nevoit să plece din Iaşi şi să se refugieze la Curtea de Argeş. „Când s-au 
întors în Iaşi, erau rușii în casa lor. Şi nu au plecat, le-au dat si lor o cameră unde să stea“: 

De atunci, Constantin a rămas cu o aversiune fata de ruși. „Apropo de atrocitățile pe care le făceau soldații ruşi. 
Bunica mea a avut cancer la gât şi au mutat-o cu 
patul pe tren.“ Tatal lui o însoțea şi dormea cu 
ceasul la mână în vagon, vagonul cu ușile deschi- 
se, când au năvălit rușii în gară. Au intrat peste ei 
să îi jefuiască. 

„I-au spus tatei, care stătea cu bolnava lân- 
gă el: davai ceas! L-a dat. Au coborât, dar coman- 
dantul lor i-a văzut şi i-a executat chiar acolo, în 
fata lui. Aşadar, existau si oameni drepți printre 
ei.“ 

Întotdeauna a vorbit cu drag despre Ro- 
mânia şi a ţinut foarte mult ca Moldova de din- 
colo de Prut să fie parte din tara. În 64, când s-au 
deschis prima dată graniţele, şi-a luat băiatul şi 
a mers să-şi viziteze rudele care mai rămăseseră, 
verisoare, veri. „Se trezeau în fiecare dimineață cu 
Radio România, erau sufletește legaţi în continuare 
de români“, încheie fiul veteranului. 

Pe 11 aprilie 2017, veteranul Constantin 
Boicu, plutonier-adjutant principal (rtr.), a tre- 
cut la cele veşnice si s-a alăturat camarazilor din 
Regimentul 41 Artilerie căzuţi pe câmpul de 
luptă. 


Locotenent (rtr.) 


Radu DUMITRU 


a 


ntr-o căsuță modestă din comuna Bălăceanu, județul Buzău, 

ne-a aşteptat locotenentul (rtr.) Radu Dumitru, veteran de 

război. Frigul de martie ne-a grăbit să intrăm la căldura sobei 
dinăuntru. Domnul Dumitru s-a născut în localitatea Costeni, 
în anul 1917, pe timpul Primului Război Mondial. 

Era fiul unei familii de refugiați ai războiului. 

În 1939, a fost recrutat la Regimentul 1 Dorobanţi. Pentru 
el, au urmat 6 luni de instrucţie în domeniul sanitar, pregătirea din 
această perioadă definindu-i, ulterior, întreaga viata. Fiind absol- 
vent de 7 clase primare şi a unei Şcoli Sanitare de 3 luni, militarul 
va deveni felcerul satului. 

După instruirea inițială, a fost repartizat la Spitalul Militar 
Buzău, la chirurgie. Ulterior, cu Ambulanţa 81 Sanitară, a plecat 
pe Frontul de Est, spre Prut, şi a trecut în Basarabia. Nu campau 
mai mult de 2-3 zile într-un loc, în funcţie de cum mergea frontul. 
Au trecut Nistrul, au staționat la Tighina, apoi la Odessa, unde 
s-a format spitalul de campanie, în care erau primiţi răniții din 
luptele cu rușii. Pansa rănile, făcea tratamente, distribuia medicamente, în funcție de ceea ce 
recomanda medicul chirurg. Ajuta si la operaţii. Lucrau cu toţii, uneori, zi şi noapte. 

La auzirea veştii că frontul s-a rupt la Cotul Donului, s-au pregătit să plece de la Odessa şi, în scurt timp, s-au 
întors în tara. 

Era în permisie acasă, când intraseră ruşii în tara. În deplasarea lor către Berlin, ostași ruși şi basarabeni au bătut 
la poarta lor, iar mama lui i-a servit cu pâine. Şi nu au fost ultimii. Au mai trecut şi alte coloane, în drumul lor spre vestul 
Europei. La un moment dat, unul dintre ruşi a plecat cu calul familiei. Atunci, soldatul nostru s-a adresat comandantului, 
un locotenent, vorbind frânturi de limbă rusă în încercarea lui de a-l convinge să li se înapoieze calul cel alb. A fost un 
moment delicat, tatăl său temându-se efectiv pentru viata fiului. Rușii îl puteau ucide doar pentru că se plângea de fapta 
unui militar din „armata de eliberare“. 

După scurta şedere acasă, a plecat cu ambulanta spre Ardeal, a trecut prin Ungaria şi a ajuns până în Cehoslovacia, 
unde se instalase un spital de campanie. Erau foarte multi soldaţi răniți. Unii isi pierduseră mâinile, alţii picioarele si 
foarte multi... viata! Pentru ei, nu se mai putea face nimic. Ceilalţi erau operati. 

Domnul Dumitru a fost responsabil cu anestezia, dar sub atenta îndrumare a medicului chirurg care îi dădea 
indicaţiile necesare. Aşa a fost până s-a terminat războiul. După semnarea armistițiului, toată lumea era bucuroasă de 
întoarcerea în tara. El a fost decorat, primind Crucea „Meritul Sanitar“, oferită de Regele Mihai. 

La sosirea în tara, a fost lăsat la vatră şi trimis la dispensarul din Bălăceanu, care nu avea medic, ci doar o moasa 
şi o asistentă socială. El se ocupa, practic, de conducerea singurei unităţi sanitare din sat. Si nu numai... A facut in- 
clusiv extractii dentare, dacă nu erau cazuri foarte grave. De la acest dispensar a ieşit la pensie, când avea 60 de ani. Îl 
cunoaşteu toţi oamenii din sat. Pe fiecare in parte l-a ajutat într-un fel, la un moment dat. 

După ieşirea la pensie, l-a ajutat si pe preotul satului în administrarea bisericii. A fost şi este un om credincios. 
Merge la slujbă ori de câte ori poate. Credinţa a fost cea care l-a ţinut în viață. Prima lui soţie a decedat, după ce a in- 
grijit-o multi ani. Apoi, s-a recăsătorit. Are patru copii in viata, pentru că pe unul l-a pierdut. Are mai multi nepoți si 
stranepoti, dar nu mai știe exact numărul lor. Cu toate acestea, se simte singur. Doar una dintre fiice mai vine pe la el si 
îi aduce mâncare; il ajută si ea cu ce poate. Desi are nevoie de ajutor, nu acceptă ca fiica lui să-i stea permanent alături, 
dar nu ne-a spus de ce. 

L-am lăsat pe domnul Dumitru, vertical, în pragul uşii, urându-i sănătate şi o viata uşoară şi liniştită. 


— Colonel CRISTINA SANMARGHITAN 

lon CEAPĂ 


n veteran de război, ajuns la vârsta de 100 de ani, 

ne dezvăluie care este secretul longevitatii sale. Pe 

front, şi-a pierdut un ochi, dar a muncit din greu 

toată viata, n-a băut, n-a fumat si s-a odihnit din 

plin. A doua zi după festivitatea organizată pentru 
el de Primăria Cumpăna din judeţul Constanta, nea Ion Ceapă s-a 
apucat să îngrijească via. 

Este pus la patru ace, are pălărie, costum negru elegant, pan- 
tofi asortati, cravată. „Gata, mergem? întreabă. Cand intră în sala 
de festivități de la căminul cultural, sătenii şi invitaţii de la oraș il 
aplaudă. Este omul zilei: lon Ceapă, cel mai bătrân localnic din co- 
muna constănţeană Cumpăna. Este veteran de război, a venit invalid 
de pe front şi tocmai a împlinit 100 ani. 

Când s-a născut, la 30 martie 1917, Ion Ceapă era deja orfan 
de război. Tatăl său murise cu câteva luni înainte, în bătălia de la 
Turtucaia din Primul Război Mondial. Când a plecat el pe front, în 
luna iulie a anului 1942, nici mamă nu mai avea să-i poarte grija. 
Nu ştie de unde li se trage numele de Ceapă. „De un să știu, dacă nu 
mi-am cunoscut nici tatäl?", zice bătrânul vechi cât veacul. 

Ca să-i compenseze însă neamul, Dumnezeu s-a făcut că l-a 
uitat pe nea Ion Ceapă pe pământ. Aude doar de aproape, dacă-i 
vorbeşti tare, ochiul stâng şi l-a pierdut în luptă, dar aşa beteag cum 
e, el sapă în grădină, pliveşte florile, merge mult pe jos şi doarme 
cât cuprinde. La „doar“ 100 de ani, bătrânul nu-şi face grija zilei de 
mâine. „Acum două săptămâni eram copil. Ce-oi face peste 100 de ani? Nu știu“, zice el serios. 

La fix un secol după ce a venit pe lume, în Cumpăna, a fost mare sărbătoare. Au venit mulți oameni să-l cinstească 
pe mos Ion Ceapă: înalți prelați de la Ahiepiscopia Tomisului, cadre militare active, în rezervă si în retragere, dar si alti 
veterani de război. Devenit între timp şi cetățean de onoare al localităţii, veteranul a primit o diplomă din partea Ministe- 
rului Apărării Naţionale, suma de 1.000 de lei din partea Primăriei comunei, dar şi un aparat auditiv performant. „Acum 
auziți?“, este întrebat de la vreo 10 metri distanţă. „Da!“, vine răspunsul pe loc, stârnind zâmbetele tuturor. 

Născut din tată oltean şi mama buzoianca, Ion Ceapă a copilărit la Olteni, un sătuc din sudul Dobrogei, aproape 
de graniţa cu Bulgaria. A avut o viaţă grea. Trăia, împreună cu familia, în bordei. A abandonat şcoala după numai patru 
clase, dar, încă din tinereţe, s-a făcut remarcat în sat, prin singura plantație de vie pusă pe spalieri. Despre el, cei care-l 
cunosc au doar cuvinte de laudă, fiind agricultor şi un om foarte muncitor, cu o gospodărie mereu curată si îngrijită. 

A fost luat pe front pe 27 iulie 1942, la Regimentul 9 Călăraşi, şi a ajuns până la Odessa, iar pe 19 ianuarie 1943, 
niște schije de pe liniile sovietice din Caucaz i-au luat vederea la ochiul stâng. Trei luni mai târziu, pe 6 aprilie, soldatul 
de cavalerie a fost lăsat la vatră, fiind declarat invalid de război de către comisia medicală mixtă a Comandamentului 2 
Teritorial, şi primeşte Medalia „Serviciul Credincios“ cu spade, clasa I. 

În 1954, s-a căsătorit cu Maria Voicu si au avut împreună 4 copii, 3 băieţi si o fată, însă unul dintre băieți a de- 
cedat. În 1960, satul în care s-a născut s-a desfiinţat, iar cele aproximativ 50 de familii care trăiau în localitate au fost 
nevoite să-şi caute o altă aşezare. O parte dintre ele au ajuns la Cumpăna, la fel si Ion Ceapă, împreună cu soția, un băiat 
şi o fată, Ilie si Elena. A muncit la câmp si a lucrat, ca muncitor necalificat, în Portul Constanta până în anul 1998, când 
soția lui a decedat. Are mâinile îngroșate, cu unghii crăpate de la atâta săpat, carat, strâns, legat. Însă, merge bine si nu 
primeşte bucuros nici un ajutor, că se descurcă singur. 

„Se miră când mergem să-l luăm cu mașina, spune că vine el la primărie. Pe jos! Doar după vreo acțiune, când 
oboseste, acceptă să-l conducem acasă. Dar nu ne lasă să-i cărăm sacoşele, zice că poate să le ducă si singur“, relatează 
şeful Poliţiei Locale din Cumpăna. 


Un fost coleg de front, prezent la aniversare, şi-a amintit de vremurile în care s-a vărsat sânge pe câmpul de luptă 
pentru apărarea ţării. Niculae Toma, din Techirghiol, a plecat la război in 1944. Asemenea veteranului nostru, şi domnul 
Toma, în vârstă de 94 de ani, a fost la un pas de moarte, fiind chiar între liniile de luptă. 

„Eu am fost telefonist pe front, între liniile de bătaie. Căpitanul era din Corabia, colonelul din Constanţa. Căpitanul 
îmi transmitea poziția inamicului, iar eu îl informam pe colonel în ce direcție trebuie să tragă. Dacă războiul mai dura două 
săptămâni, ne lua si ne băga la ruşi si nu mai ştia nimeni de viata noastră. Noi am luptat în partea Ardealului, până in 
Cehoslovacia. La funcţia mea, aveam amplasamentul de un metru si jumătate sub pământ. Au trecut proiectilele pe deasu- 
pra noastră de 2 ori. Dacă erai cu capul afară, rămâneai doar cu picioarele. Să fii între liniile de bătaie nu este ceva ușor!“ 

Nu se împacă prea bine cu tehnologia si are doar un telefon simplu. La televizor, se uită la stiri şi... atât. 

„Sunt mândru de tatăl meu! Mi-a povestit de mai multe ori cum era pe front şi când a fost lovit de acea schijă. Au 
fost vremuri grele, în care nu aveau nici măcar apă. Când găseau băltoace, beau direct de acolo, să nu moară de sete“, ne-a 
povestit Ilie, fiul veteranului de război. 

Pe nea Ceapă nu-l supără nimic, decât spatele, de la reumatism, şi capul, de la tensiune mare. Se odihneşte din 
plin: „Ohooo, dorm de uit să mă trezesc! Mă culc de pe la ora 6, asa, după-amiaza, si mă trezesc a doua zi, când e soarele 
sus pe cer. Pe la prânz încolo“. 

În rest, nu vrea să se gândească la nimic rău. Viaţa grea şi timpul îndelungat l-au făcut să uite o mulțime de lucruri 
din această lume. A asteaptat să treacă festivitatea prin care toată comuna l-a sărbătorit, pentru a se putea duce acasă 
să se odihnească. A doua zi avea treabă: să îngrijească via din curte, înălțată pe spalieri. Prin prezenţa noastră alături 
de dumnealui, la aniversarea unui secol de viaţă, am vrut să-i arătăm că ne pasă si că îi suntem recunoscători pentru 
eroismul şi demnitatea cu care a apărat libertatea, interesele şi integritatea României. 


— Sorin HULUBEI, Sînziana IONESCU, Colonel Cristina SANMARGHITAN 

Dionisie BULARCA 


ionisie Bularca, cel ştiut de întorsureni drept Nea Costică de la 
Linii, şi-a marcat aniversarea a 100 de ani în prezența familiei, 
prietenilor, dar şi a unor reprezentanţi ai autorităţilor locale. 
Drapelul de Luptă nu a lipsit de la ceremonia simplă, 
dar specială, ținută în curtea casei, unde nea Costică şi-a trăit 
mare parte din viața marcată, în tinereţe, de cel de-al Doilea Război Mondial. 

Evenimentul a debutat cu salutul gărzii Drapelului, urmat de o ru- 
găciune şi un „La multi ani!“ cântat de toţi participanţii si de cele câteva 
eleve de la şcoala generală din Întorsura Buzăului, îmbrăcate în port po- 
pular, venite special să-l cunoască pe unul dintre cei mai longevivi întor- 
sureni. Pe rând, invitaţii i-au oferit veteranului de război cadouri şi i-au 
adresat cele mai calde cuvinte de preţuire. Printre aceştia s-au numărat şi 
reprezentanţii Batalionului 22 Vânători de Munte şi ai Centrului Militar 
Judeţean Covasna. 

Dionisie Bularca s-a născut la Întorsura Buzăului, pe 15 mai 1918, 

fiind al cincilea la părinţi, într-o familie cu 10 copii. A avut trei surori şi 
a făcut şapte clase, iar, în rest, s-a preocupat să-şi ajute familia la activităţile din gospodărie. 
La 21 ani, adică în octombrie 1939, tânărul Dionisie a fost chemat în armată, moment în care viata acestuia s-a transformat 
într-o poveste demnă de un film de Oscar. Pe front, în Crimeea, a plecat în 22 aprilie 1942. În acelaşi an, a fost rănit la 
picior, la şold şi burtă de o mină care a explodat. În momentul deflagratiei, tânărul soldat de atunci avea în buzunare mai 
multe grenade, care i-au salvat practic viata, dar care, totodată, puteau să îi fie fatale. Rănile de război l-au adus acasă, 
unde a fost internat prin spitale, iar, după încă un an, a fost eliberat din armată şi nu s-a mai întors în lumea groaznică 
a războiului. 

La vârsta de 32 de ani, s-a căsătorit cu Margareta, o femeie din sat cu 15 ani mai tânără, cu care a avut şapte copii. 
De peste 70 de ani, căsnicia celor doi a rămas intactă, fiind şi acum unul alături de celălalt. 

Pentru că Dionisie Bularca şi-a trăit viata după învăţăturile lui Dumnezeu, de la aniversare, nu au lipsit nici preoţii 
parohiei din Întorsura Buzăului, care au rostit o rugăciune. Predica preotului Ciprian Popica, un apropiat al familiei 
încă din tinereţe, a debutat cu dictonul: „Pe eroi, să nu-i cauţi numai în morminte!“, precizând că veteranul nostru este 
cel mai în măsură să poarte o astfel de titulatură. „Într-adevăr, în el se vede că au rodit credinţa şi iubirea de Dumnezeu 
si de neam. În fapt, nu numai în cuvânt. El s-a împodobit cu smerenie si demnitate. E un om plăcut lui Dumnezeu si oa- 
menilor. El zicea că nu ar vrea să se facă nici o ceremonie în cinstea lui, dar Dumnezeu a vrut ca toți să fim astăzi, aici, 
alături de el. Eu l-am cunoscut când am ajuns la Parohie. Aveam 22 de ani. A fost prima familie la care am venit. Il mai 
întrebam: cum ţi-a fost cu soția, cu asa multi copii, cu vremurile alea grele? Si, de fiecare dată, el mi-a răspuns că a avut 
credință în Dumnezeu. Cel mai mult îmi plăcea cum îmi vorbea despre țară. Imi spunea că noi, cei de acum, nu stim ce 
înseamnă să lupti cu adevărat pentru tard. De obicei, oamenii sunt frustrati şi vorbesc urât despre alții, despre patrie. Însă, 
el nu este astfel. Ne zice să ne rugăm lui Dumnezeu. Dacă îl vedeţi, si la vârsta asta, cum se roagă! El a trăit frumos, nu a 
avut nimic cu nimeni. Într-adevăr e un exemplu pentru noi si pentru comunitate si să ştiţi că si eu am învățat din credința 
si din smerenia lui. “ 

După ce s-a întors definitiv de pe front, nea Costică a lăsat în urmă traumele războiului si s-a dedicat familiei. „Am 
învățat foarte multe de la mosu’ si am de gând să mai învăţ. Mai ales că, după ce a decedat soțul meu, nu m-am mai consi- 
derat singură. Am avut o familie lângă mine şi asta a fost mare lucru. E un om bun, cu suflet mare! Ne gândim, văzându-l 
pe el, că poate vom ajunge şi noi la vârsta asta, dar nu se ştie niciodată! Este calculat şi cu frică de Dumnezeu. E mare lucru 
să ştii să ti le ordonezi pe toate si să te implici în orice. Chiar dacă între copii au mai fost scântei, el întotdeauna a ştiut cum 
să aplaneze lucrurile si să fie bine pentru toți“, ne povesteşte doamna Corina Bularca, nora lui „nea Costică de la Linii“. 

Dionisie Bularca este pentru toţi cei care îl cunosc un exemplu de demnitate, responsabilitate, calm şi simplitate, 
dar, totodată, şi o enciclopedie plină cu detalii şi povestiri de pe front. 

Viaţă lungă, camarade! 


— IULIA DRĂGHICI 

n comuna Maglavit, la 100 de ani de existenţă, o vârstă 

presărată cu de toate, Vasile TORTOLEA ne-a dat o lecţie 

de demnitate. Veteran de război, reuşind să scape cu viata 

dintr-o încercuire ce-i putea fi fatală, acesta nu şi-a pierdut 

încrederea deplină în Dumnezeu, reușind să-şi amintească 
despre foarte multi români, camarazi de-ai lui de arme, care ne-au 
înnobilat prin puterea lor de sacrificiu. 

Născut la 16 ianuarie 1916, Vasile Tortolea, cel mai vârstnic 
locuitor din Maglavit, a împlinit un secol de viata. Destinul său 
a început tragic, tatăl lui decedând pe frontul Primului Război 
Mondial: „Tatăl meu, Gheorghe, a murit la Mărăşeşti în 1916, eu 
rămânând orfan de război. Când a plecat dintre noi, eu aveam 
doar câteva luni.“ 

Ceea ce a urmat în viaţa lui nea Vasile, cum îi spun veci- 
nii, poate deveni subiect de film. Dar, înainte de a intra în amă- 
nunte, să precizăm că l-am găsit, în tăcere, pe marginea patului 
său dintr-o cameră plină de istorie. Foarte aproape de o sobă 
cu plită, în care jarul mocnea încălzind aerul etern, bătrânul 
cuprindea cu privirea pe cei din jur. În ochii săi se citea mul- 
tumirea că, acum, la ceas aniversar, familia, primarul si vecinii 
au găsit răgazul necesar să-i ofere o clipă de preţuire. Cu vocea 
gâtuită de emoție, isi continuă povestea: 

„Am făcut armata la 31 Infanterie Calafat. Am fost infanterist si am făcut pază la Băileşti. Controlam căruțele si 
oamenii. În 1942, am plecat la război cu vasul, deoarece fuseseră ploi şi se rupsese calea ferată. Am fost singurul care a 
plecat de aici la regiment, iar, la început, mi-au dat caii în primire. Să ştiţi că războiul are greutăţile lui. Am fost plin de 
păduchi si norocul meu a fost că nu erau dintre cei otrăvitori. Îi luam şi ii aruncam pe zăpadă. Mi-aduc aminte că, odată, 


timp de 6 zile, nu am mâncat nimic. 


Am luptat mai înainte in Rusia, până să ajungem la Cotul Donului. Aici, am fost trăgător la mitralieră si să vedeți... 
Înamicul nu putea să înainteze, iar când m-a depistat, a început să tragă in mine. Dacă a văzut că nu m-a lovit cu arma- 
mentul, a început să tragă cu katiusa. Când cădeau proiectilele de la katiusä, credeam că se scufundă cerul pe mine. Am 
fost împușcat la Cotul Donului. Mi-a intrat cartusul in gât si, la început, nu am simțit nimic, dar când a ajuns în umăr şi 
mi-a rupt osul, atunci am simțit. M-am dus la primul post de ajutor medical, unde era Puiu lw’ Fântână, tot din Magla- 
vit. M-a pansat şi m-a trimis la cort. Aici, i-am găsit pe Florea lu’ Marinas si pe Petrache Fântână (n.red. — fost primar 
al Maglavitului). Un an de zile am luptat pe poziţie în prima linie, apoi am fost rănit şi dus în Polonia. De la Lemberg la 
Cernăuţi, am mers o noapte cu un tren plin de răniţi. O lună de zile am stat în spital la Bucuresti, la Mircea cel Bătrân si 
Colțea. Despre Lemberg... un oraş frumos din Polonia. 

Am ajuns în tard cu trenul, unde ne-a primit regele. Fiind rănit, m-au lăsat la vatră si am venit acasă. După război, 
m-am angajat la calea ferată ca mecanic de locomotivă. La 27 de ani, m-am căsătorit cu Eufrosina cu care am facut trei 
copii, doi băieţi si o fată. Din păcate, primul băiat, Petre, a murit când avea un an.“ 

A primit Medalia „Serviciul Credincios“, pentru că a scris pagini întregi în Cartea neamului nostru cu propriul 
lui sânge. 

Despre experienţele sale din timpul războiului, nea Vasile ar putea să depene zile-n şir. Nici după terminarea 
conflagrației, lucrurile nu au fost prea liniștite. Una dintre patanii îi stăruie în minte si acum. , Am lucrat la o fabrică de 
textile din Giurgiu. A venit într-o zi un tren din Bulgaria şi am urcat în el. Controlorul m-a întrebat unde merg. Eu i-am zis 
că la Chitila. Atunci mi-a spus că trenul merge la Moscova și că e mai bine să cobor“, ne-a destăinuit cu un zâmbet şiret 
Vasile Tortolea. Emotiile puternice din timpul războiului nu-i dau pace nici acum, după atâta amar de vreme. „Stăteam 
în tranşee și, lângă mine, erau colegii de luptă, cu mult mai mari decât mine ca vârstă. Mulţi dintre ei aveau familii. Şi eu 
mă întrebam, ce fac ei, camarazii, dacă mor? Ce se va întâmpla cu familiile lor de acasä?", a mai menţionat acesta. 

Este cunoscut în lumea satului drept Tufan. „Porecla vine de la tatăl meu, care s-a mutat din Dobridor în Magla- 
vit, în urma căsătoriei. Din păcate, nu am nici un frate. De când eram copil mic mergeam la biserică. Biserica este cheia 
raiului, care deschide si închide. De cinci ani, însă, nu mă mai pot duce la slujbă din cauza piciorului. N-as mai pleca din 
biserică, dar n-are cine să mă ducă cât de des vreau eu! Cât de mult mă iubeşte Dumnezeu pe mine? Pai, uite, pomii se 
apleacă la pământ când trece Creatorul! Si, nu uitaţi: noaptea, când te mai scoli, trebuie să faci câte o rugăciune“, ne-a 
destăinuit nea Vasile. Duce în spate o viata de un secol, iar singura constantă în destinul său se pare că a fost şi a rămas 
credinţa în Dumnezeu. 

Despre greutăţile vieţii nu prea vrea să ne vorbească. Deşi au fost din plin! 

Ne-am despărţit cu greu de nea Vasile, dar, la plecare, i-am strâns mâna celui care aşteapta doar un semn să reia 
firul unei istorii personale, ce peste câţiva ani, din păcate, nici în cărți nu va mai fi regăsită. I-am urat „La multi ani“ 
din toată inima, sănătate si, să dea Dumnezeu, să-l reîntâlnim si cu alte ocazii, la fel de liniștit şi de împăcat cu viata. 


— VALENTIN CEAUŞESCU 

Nicolae lon CIOCHINA 


1918-2018 | SARBATORIM IMPREUNĂ 


e spune ca ziua de Dragobete marcheaza si venirea primäverii. Ei bine, intr-o astfel de zi, profitand de vremea 
frumoasa, am pornit pe urmele veteranilor centenari din Oltenia si prima noastra destinatie a fost in localitatea 
Murgasi, satul Velesti. 
Comuna Murgasi este situată in N-E judeţului Dolj, la limita acestuia cu judeţele Vâlcea si Olt, si are in 
componență 8 sate. Pentru a ajunge în satul Velesti, a trebuit să parcurgem o distanță semnificativă prin alte 
trei sate ale comunei, în primă fază pe o şosea asfaltată, iar apoi pe o bucată bună de drum pietruită, trecând printr-o 
zonă deluroasă, cu păduri si peisaje ce iti indicau, mai degrabă, că acolo se termină lumea, ori că de acolo începe. Așadar, 
iată-ne impresionați de peisaj, dar si cuprinsi de multă emoție si bucurie că urma să ne întâlnim cu un veteran de război, 
care în scurt timp va împlini vârsta de 100 de ani. 

Nicolae Ion CIOCHINĂ s-a născut pe 2 noiembrie 1917 si are 7 copii, 4 fete cu prima nevastă şi 3 băieți cu cea 
de-a doua. Armata a făcut-o la Regimentul de Artilerie 8 Greu Mihai Bravu. De cum ne vede, veteranul nostru îşi în- 
cepe povestea: „Am făcut armata la cai, apoi la motorizate şi am fost la 8 Greu Mihai Bravu. După război, am lucrat pe 
şantiere la Mangalia, la Bucuresti, iar din 1958, când m-am întors acasă, si în colectiv. Asa bolnav cum am fost, aveam 
copii si trebuia să muncesc pentru ei. Îi mulțumesc lui Dumnezeu că am putut să-i rezolv eu singur, fără să îmi dea cineva 
ceva. Acum sunt la caselor lor, iar eu am rămas singur aici. 

Am avut gradul de sergent și, ca transmisionist, eram prins la bateria care transmitea comanda. Din război, am 
venit pe jos de la Filiaşi. Pe drumul de întoarcere, am trecut împreună cu toți ceilalți ca mine prin păduri, prin sate... În 
comună, sunt cunoscut sub numele de Ion al lui Rimontu. Rimontu era porecla bunicului meu. Dintre cei care au plecat din 
sat la război, doi care au fost în lagăr au murit. Acum, sunt singurul veteran din sat care împlineşte vârsta de 100 de ani. 

Cu sănătatea sunt asa si asa, pentru că am fost operat si am un aparat la inimă. Sunt doi ani de zile de când stau 
la pat. Sunt mulțumit totuşi că mi-am crescut toți copiii şi i-am învățat meserie. Am, de la ei, 17 nepoți.“ 

De veteranul nostru are grijă fata lui, Domnica Hotu, cea mai mare dintre ele, împreună cu o femeie din sat pe 
nume Lucia Predincia. Ar mai fi de spus si că, în discuţiile avute cu Ion Ciochină, acesta nu prea isi dorea să vorbească 
despre război. Probabil că, ne-am gândit noi, nu a mai vrut să umble si să răscolească acel sertăraș al memoriei peste 
care s-a pus praful vremii, plin cu istorii prea dure şi mult prea greu de retrăit! 


— Locotenent-colonel VASILE FUGACIU 

ROMANIA 


nca de la inceputul discutiei noastre, veteranul ne spune 

că nu ar mai fi dorit să se întâlnească cu noi, pentru ca 

este bolnav si că nu s-a simţit prea bine în ultimul timp. 

Însă, din fericire pentru noi, isi adună forțele şi începe 

să ne povestească... 

„Eu nu am fost pe front, dar am facut armata 5 ani de 
zile pe granița de uscat la Titu, iar mai apoi am fost trimis la 
Monetărie, la Banca Naţională (locația unde a funcționat la un 
moment dat Ministerul de Război) si la spitalul Cantacuzino. În 
zilele de 12-13 mai 1944, regina a vizitat Banca Naţională, în 
timp ce eram de gardă, şi i-am dat raportul. L-am văzut şi pe 
rege chiar a doua zi şi i-am prezentat garda... Nu mi-a zis nimic! 

Din zonă, am fost opriți 40 de oameni pentru a servi re- 
gimentul şi pentru a face serviciul de pază. Cu totul, am adunat 
9 ani de zile de armată la frontieră si am avut gradul de sergent. 
După 4 ani de armată, în data de 20 februarie 1941, m-am căsă- 
torit cu Ioana, care mi-a dăruit 2 fete, Leana şi Speranţa. Fiecare, 
la rândul ei, are câte 2 copii. 

În 12 mai 1945, m-au lăsat la vatră de la Giurgiu; toată 
lumea s-a deconcentrat atunci. La venirea de pe front, eu am 
fost cel care a păzit armamentul și materialele armatei a patra, 
împreună cu cei 40 de militari din subordine. Era un ger năpras- 
nic de crăpau pietrele! Îmi aduc aminte şi acum că ruşii ne-au 
umplut de păduchi, în perioada când am făcut 4 luni la Giurgiu. 
Ei nu prea se spălau, iar eu nu îi lasam să intre la mine. Eram 
caporal de schimb si schimbam 20 de santinele. Mi-a plăcut armata! În viață, mi-au fost dragi agricultura, piscicultura, 
viata de grăniceri şi... să fiu îmbrăcat în verde! În tinereţe, îmi plăcea tare mult şi să schiez! 

Am făcut armata cu numele de Ştefan Bălan, după numele de familie al mamei mele, pentru că, atunci când am 
venit eu pe lume şi am spus pentru prima oară Prezent, părinții mei aveau doar 17 ani. Abia mai târziu m-au publicat în 
Monitorul Oficial drept Râsnitä, după numele tatălui meu care a luptat 
în Primul Război Mondial. Am si o poreclă... Fănică a lui Bincă! Am 
avut 7 frați, eu fiind cel mai mare dintre ei, dar, în prezent, mai trăieşte 
doar sora de la Piscul Nou, care are peste 80 de ani. 

La începutul căsniciei noastre, soția a stat singură la părinții 
mei 4 ani de zile, cât timp am mai făcut eu armata. Am avut a viaţă 
bună cu ea, dar, din păcate, s-a prăpădit în anul 1989. Când eram şi 
noi tineri, ieseam la horă împreună si dansam mult. La vremea aceea, 
îmi plăcea să şi cânt.“ L-am rugat să ne cânte şi nouă ceva şi i-a venit 
în minte „Biruitorii“: „Noi, astăzi, ne întoarcem din război biruitori,/ 
Voi veniți învingători,/ Si noi, astăzi, vă asternem flori!“ 

„Când am împlinit 100 de ani, reprezentanți ai autorităților 
locale, ai Asociației Naţionale a Veteranilor de Război, împreună cu 
militari din Craiova, mi-au făcut o mare surpriză, pregătind pentru 
mine o serbare cu mare fast. Am fost foarte impresionat! 

Fac gimnastică zilnic, altfel nu pot să merg. Dar toată viata mea, 
am muncit pământul, am băut vin şi rachiu din când în când, iar când 
voi muri... mort o să Jiu!“ Cu aceste cuvinte şi-a încheiat povestea de 
viata nea Fănică a lui Bincă. 


Aurelian ROSIANU 


eterani de razboi... Ce ti-ar putea veni in gand 

atunci cand pronunti aceste cuvinte? O troita cu 

nume încrustate, asteptand solitară câte o bine- 

cuvântare pioasă, din când în când... sau nişte 

tranşee răscolite de durerea schijelor... sau niște 
mâini ce se odihnesc pe genunchi?! Sunt mâini osoase, cu pie- 
lea incretita si uscată, sunt mâini îmbătrânite de vreme. Din 
tremurul lor, răzbat rafale de gloanţe uitate în negura timpului, 
de mai bine de o jumătate de veac. 

De mult, atunci când ţara a cerut-o, aceste mâini n-au 
ezitat să ia arma şi să apere pământul strămoşesc. Cei care au 
supraviețuit şi se mai află printre noi sunt bătrâni demni, dar 
neputincioşi, resemnati cu vârsta lor înaintată, însă plină de 
istorie. Au avut o tinereţe confiscată de povara apăsătoare a 
războiului! Ce păcat că au rămas prea puţini! Se gârbovesc 
pe zi ce trece şi se vor întoarce în tarana patriei, în apărarea 
căreia au sărit necondiţionat. Trec pe lângă noi ca niște um- 
bre märete, solitare si, poate, nici nu i-am observa de n-ar 
străluci pe pieptul lor o decorație, semn al eroismului pe 
care l-au dovedit si care le-a fost recunoscut. Päsesc des si 
nesigur, dar vin să aşeze o coroană de flori la monumentul închinat camarazilor 
de arme care au trecut în neființă. 

Unul dintre ei este Aurelian ROSIANU — preşedinte al Asociaţiei Veteranilor de Război, filiala Motru. S-a născut 
la 18 decembrie 1915, în satul Plostina, din Gorj. Între 1922 şi 1926, a urmat Scoala Primară, iar, in 1929, a absolvit 
Şcoala Comercială de la Turnu-Severin. 

În contingentul anului 1937, şi-a desfăşurat stagiul militar la Regimentul 5 Infanterie, vânători, Timişoara. În 
1938, a fost mobilizat pentru a pleca pe front. Făcând parte din Batalionul 2 pază CFR, timp de patru ani a efectuat 
serviciul de transporturi muniții, lucrări şi pază căi ferate, tuneluri, poduri, viaducte la Timisoara, Iaşi, apoi la Ungheni, 
dispozitive supuse permanent și iminent bombardamentelor dușmane. La Ungheni, în timpul unui raid aerian, a fost 
rănit la ochi şi spitalizat două luni la spitalul „Sfântul Spiridon“ din Iaşi. După refacere, a fost trimis la unitatea CFR 
Balti din Basarabia, de unde a fost demobilizat în 1942. 

Plecând pe front, nu s-a gândit nicio clipă la recompense ori decoraţii. A dormit cu capul pe brazda ţării şi 
s-a acoperit cu plapuma norilor. Iar, ca el, au fost multi alţii ce se odihnesc acum in glia pe care au aparat-o cu atâta 
înverşunare. 

Acum, postasul le aşază-n mâna tremuranda indemnizaţia de veteran. Martiriul lor a fost „răsplătit“. Vor reuşi 
cu putinul acesta să-şi aline suferinţele şi bolile ce-i copleşesc la vârsta lor înaintată? Numai credinţa neclintită în Dum- 
nezeu i-a făcut să reziste. Pentru ei nu-şi mai doresc nimic, se gândesc, însă, la copii şi nepoți. 

Nu întâmplător, Ziua Eroilor este sărbătorită odată cu Înălțarea Mântuitorului, care îndeamnă la iubire de se- 
meni şi iertare. Poate că, în această zi, sufletele eroilor neamului plutesc deasupra noastră şi, dacă ar putea vorbi, ne-ar 
îndemna să iubim şi să iertăm, căci numai atunci am putea fi fericiți. 

Fiica veteranului de război, cadru didactic, a dorit să scrie, în câteva cuvinte, cine este tatăl ei: 

„Aurelian Roșianu este tatăl meu. Are 102 ani. Noi îi spunem tataie. De fapt, tot satul îi spune tataie, pentru că el 
este un tataie al tuturor. De mică l-am admirat pentru felul lui de a fi — conştient de sine, pozitiv, puternic, cu un autocon- 
trol mental si emotional ieşit din comun, iubitor, calm, centrat, congruent, răbdător, încrezător, inteligent, integru, dispus 
să-şi asume riscuri înspre viata şi experiență. Poveștile lui de viaţă mi se par decupate din filme, însă si mai uimitor este 
pentru mine felul în care a trecut peste toate greutăţile, dramele, dificultăţile şi obstacolele cu care s-a confruntat. În ciuda 
destinului nefavorabil, niciodată nu s-a dat bătut, niciodată n-a predat armele, niciodată n-a renunțat la sine. Şi a trăit 
viata cu atitudinea unui învingător si a găsit sens, scop si speranță, chiar si în suferință. 


= 
d 
S 
*R 
ic 
is 
BS 
S 
8 
is 
+ 
eS 
SS 
NN 


d, 


/ 


100 de ani de viat 


= 
N 
© 
Le 
= 
S 
= 
NS 
8 
S 
mS 
S 
Ss 
*R 


a, 


i 


7100 de ani de viat 


Nu a avut niciodată postura unui om resemnat, ci a unuia care a înţeles puterea magică a acceptării si a non-atașării 
de suferință. Cred în el cu o putere supranaturală. Anul trecut, îmi spunea că vrea să planteze niște nuci şi că abia așteaptă 
să-i vadă crescând... 

Am impresia că nimic nu-i poate clinti echilibrul interior. Se respectă si se iubeşte pe sine si îi respectă si pe ceilalți. 
Iubeşte animalele si tot timpul a avut grijă de ele, cu atât de multă dedicare si atentie, ca si cum ar fi fost copiii lui. 

Tot ceea ce este el se reflectă în lumea sa exterioară. Este un om care „a construit“ în lume, în atât de multe feluri, 
însă cred că a început această construcție în interior. Are o putere mentală incredibilă. Nu l-am auzit niciodată să se plângă, 
să se victimizeze, să-i vorbească de rău pe alții. Dacă poate să ajute pe cineva, ajută necondiţionat. 

Am învăţat atâtea de la el si, de fiecare dată, încerc să elucidez din ce in ce mai multe despre felul său de a fi... Când 
îl rog să-mi povestească despre cum era pe front, începe să-mi spună poveşti amuzante. 

Tataie nu se focalizează pe suferințele si nedreptatile prin care a trecut pentru că, spune el, ce-a fost a fost, acum 
este altceva și nu are rost să vorbim despre asta, mai bine... să plantăm niște nuci... Şi, din felul lui de a o spune, transpare 
acceptarea, nu resemnarea. 

El, pentru mine, este dovada vie a cât de important este să fii stăpân pe tine însuţi. Si nu cred că s-a născut cu această 
stăpânire de sine, cu acest calm şi echilibru interior, ci cred că le-a dobândit pe parcurs si a muncit conştient şi voluntar să 
le dobândească. Deci, se poate! Cât de important e să crezi in puterea ta interioară! Nu pot decât să fiu profund recunos- 
cătoare că am asa un tata!“ 


Stere DAMASARU 


a Constanta, l-am întâlnit pe domnul Stere DAMASARU, probabil cel mai vârstnic veteran de război din 
România la momentul acesta, dat fiind faptul că s-a născut pe 21 mai 1908, într-o familie de aromâni, dupa 
cum ne-a spus chiar dumnealui. A fost foarte impresionat de faptul că reprezentanţi ai Ministerului Apărării 
Naţionale au venit să îl viziteze. 
A făcut armata la Câmpulung Muscel, iar, de acolo, a plecat pe frontul de Est şi a ajuns până la Odessa, 
toţi soldaţii fiind încurajați de îndemnul mareșalului Antonescu să recâştige pământul românesc. 

A fost prizonier un an şi jumătate la ruşi. La terminarea războiului, un maior rus a venit în lagăr si i-a strâns pe 
toţi în coloană. Le-a transmis ordinul prin care urmau să plece, dar nu 
ştia mai exact când se va putea face acest lucru. Toţi s-au bucurat si au 
aruncat cu căciulile în aer de fericire. Însă, trecuseră patru luni si elibe- 
rarea lor nu mai venea. Într-un târziu, soldaţii români au fost adunaţi 
din nou şi au fost anunţaţi că, în sfârşit, vor pleca. Însă, înainte de a 
părăsi lagărul, ruşii i-au îmbrăcat, să nu fie rupti, i-au dus la gară si i-au 
urcat în tren. Așa au ajuns la Ungheni. 

Avea soţie şi doi copii, când a plecat pe front, şi nu avea casă, 
dar a primit pământ de la stat. Consideră că venirea comuniștilor şi 
cooperativizarea au distrus mersul normal al lucrurilor. După război, i 
s-au mai născut trei copii. Acum are 8 nepoți, iar unul dintre aceştia, cel 
care locuiește în Constanţa, îl vizitează în fiecare lună, aducându-i tot 
ceea ce are nevoie. 

În prezent, domnul Dămăsaru este în grija uneia dintre fiice. Noi 
îi suntem recunoscători că a aşteptat, până la 109 ani, să îi călcăm pragul 
casei şi să îi urăm sănătate. 


— Colonel CRISTINA SANMARGHITAN 


loan BADESCU 


oan BADESCU, desi si-a pierdut lumina ochilor de acum patru 

ani, este inca o adevărată forță a naturii; are o stăpânire de sine 

şi o putere de a trăi rar întâlnite. 

„În armată, am plecat pe 1 martie 1939, la 2 Grăniceri 

de la Cernavodă, unde am făcut trei ani. Ştiam că, în '42, urma 
să ne eliberăm, dar conjunctura istorică din acea vreme ne-a întors 
soarta şi, printr-un ordin, ne-au vărsat la 15 Vânători de Munte în 
Deva. De acolo, ne-au trimis pe front. Apoi... La Tiraspol, în Rusia, 
m-a luat prizonier şi am fost dus într-un lagăr din regiunea Ural. 
Aici, erau si nemți, dar fuseseră dispuşi separat de noi. Despre peri- 
oada petrecută în lagăr, nu pot vă să spun că a fost groaznică, pentru 
că nu ne-au bătut, doar că mâncarea era puţină şi rea. Câteodată, 
era și bună, mai ales atunci când ne dădeau tapioca, dar primeam 
hrană doar când ne făceam norma, pentru că aveam normă. Am 
fost acolo o brigadă de 40 de persoane care munceam la pădure; 
tăiam lemne cât era ziua de lungă. Am stat în lagăr până în 1944, 
când ruşii au venit să ne ia voluntari pentru a lupta împreună cu 
ei. Asa s-a format Divizia „Tudor Vladimirescu“ Ruşii au rupt 
frontul şi alături de ei am trecut Prutul. În acest timp, ungurii erau 
aliați cu nemții, fiind mai indarjiti ca niciodată să lupte impotri- 
va noastră. Dar noi i-am trecut Tisa până în Ungaria şi pe nemți i-am 
împins în Cehoslovacia si, apoi, pe teritoriul german. 

Pe 9 mai 1945, a fost declarată pacea, numai bine pentru noi! Am venit pe jos în tară si am ajuns la Bistriţa 
Năsăud, în luna august. Am făcut o escală la Oradea, unde am fost deparazitati într-un tren din spatele gării. De la Reghin, 
am luat trenul spre Bucuresti, unde am ajuns pe 21 august. Pe 22, ne-a pregătit si, pe 23, am defilat! Trei zile mai târziu, 
ne-au dat ordinele de lăsare la vatră. 

Când am plecat în armată, eram căsătorit din 1938 şi aveam doi copii. Pe prima soție o chema Stanca, dar a murit 
demult, asa că m-am recăsătorit cu Elena, în 1962, pe care am luat-o cu doi copii. Din păcate, a decedat si ea anul trecut. 
Copiii din prima căsătorie, Stefan si Elena, au murit si ei. 

Tatăl meu a fost şi el pe front în Primul Război Mondial, între 1916-1918. Îl chema Tănase şi pe mama, Paraschiva. 
Eu m-am născut în comuna Bobaita din județul Mehedinti, pe 15 aprilie, si am fost primul copil din patru, dar în prezent, 
nu mai trăieşte niciunul dintre fraţii mei. 

În 1945, am venit acasă de pe front şi am stat până in 1953, apoi am venit la Bobaita, la petrol, de unde am ieșit la 
pensie în 1973. Am fost decorat cu „Crucea comemorativă a celui de-Al Doilea Război Mondial, 1941-1945“ Este singura 
mea decorație. Cand am plecat în armată, am fost 7 persoane din sat, dintre care doar eu am scăpat. Ceilalţi au căzut prin 
Rusia. 

Din timpul războiului, cea mai grea perioadă a fost în Ungaria, dar şi în Cehoslovacia, în munții Tatra. Acolo a fost 
prăpădul lumii! Luptele au fost foarte grele! Aproape că ne-am bătut la baionetă! Acolo, la Crupina, s-a prăpădit multă 
lume. Au murit nemții, ungurii, ruşii, români... 

În afară de faptul că am fost la petrol, mie mi-a mai plăcut să lucrez pământul si să cresc animale. Am lucrat si la 
CAP și aveam norma făcută dinainte pe 100 de zile. Nu am stat cu ziarul la poartă! Am fost şi magazioner la CAP La un 
moment dat, aveam prin curte 15 capre, de care am avut grijă până ce nu am mai putut. Nu mai văd de 4 ani. Am fost 
şi sunt credincios şi mergeam la fiecare sfârşit de săptămână la biserică. Acum vine preotul la mine şi mă spovedeşte din 
6 în 6 săptămâni.“ 

Constantin OLARU 


intre toţi veteranii pe care i-am vizitat, Constantin 

Olaru a avut o soartă foarte grea, supraviețuind 

anilor de război şi luptându-se apoi cu tot ceea ce 

i-a mai pregătit viata. Totuşi, războiul nu i-a adus 

numai zile grele, ci şi o frumoasă poveste de dra- 
goste cu o tânără cu care avea să se căsătorească ceva mai târziu. 
Dar, iată cum începe povestea lui... crampeie de viata, amestecate 
din dorinţa de a ni le spune mai repede şi de a nu uita ceva impor- 
tant. Prima de care amintește, cu ochii plini de lacrimi, este cea care 
i-a stat alături doar o jumătate de veac: 

„Acum 17 ani, mi-a murit soția, iar, pe parcurs, o să zic isto- 
ria noastră... Am avut împreună trei copii si, pentru că pe vremea 
colectivului nu am mai avut tot ceea ce ne era necesar să supravie- 
tuim, după ce au terminat scoala, şi-au căutat de lucru. Impinsi 
de nevoi, au plecat cu toţii la Sibiu. Însă, anul trecut, din nefericire, 
destinul mi-a luat doi dintre ei, pe Gheorghe și pe Aurelia. Cel 
de-al treilea copil este în cadrul armatei, la Sibiu, dar s-a îmbolnăvit 
şi el, iar acum este în spital. Are gradul de sergent-major, cred, şi 
face serviciu de pază. Îl cheamă Ion. Am 3 nepoți, o fată care mi-a 
rămas de la Aurelia si doi băieţi ai lui Ion. Au trecut cu toții pe la 
mine, în vizită, prin februarie. De lucrat am lucrat şi eu, dar de un an 
de zile nu mai pot să fac nimic, pentru că nu mai văd bine. Pe soția mea o chema Maria si am fost împreună 50 de ani 

Am făcut armata la 5 Vânători din Timisoara. În 1939, m-au încorporat si, după 7 ani, m-au lăsat la vatră, în 1946. 
La război, ne-au luat cei de la Timisoara împreună cu Regimentul 5 Vânători si am mers pe munţii Aradului, pentru a lupta 
împotriva ungurilor care voiau să isi ia județele. Eram pregătiţi pentru ei si aşteptam în tranșee să ni se decidă soarta. Într-o 
noapte însă, am primit ordin să lăsăm granitele si să mergem in Rusia, pentru că Rusia luase Basarabia, si, tot într-o noapte, 
am plecat într-acolo vreo câțiva soldați. Eu am căzut pe munte în jos şi norocul meu a fost că nu a venit vreo piatră peste 
mine. Atunci, supărat că am ajuns aşa, am dat-o răului pe mama că m-a născut. Mi-a părut rău, dar vorbele mi-au rămas 


în suflet! După ce am stat la infirmerie un timp, am primit un ordin de la domnul maior Dănilă să mă duc la birou. Aici, 
ofițerul de serviciu mi-a spus că voi fi dat la Corpul 1 Armată, la un domn colonel pe nume Ion Dăncilă. Am fost surprins 
de această decizie, mai ales că toți ceilalți colegi ai mei se pregăteau să plece pe front. Tin minte că mi-a părut foarte rău să 
mă despart de ei, dar a trebuit să execut ordinul. Asa am plecat din comuna Conop, județul Arad, unde era unitatea mea, 
cu gândul să ajung cumva la Regimentul 90 Infanterie din Corpul 1 de Armată, la Sibiu, cum primisem ordin. Am apucat 
drumul spre gara din localitate, necäjit, cu gândul la camarazii mei, si am urcat în tren din mers. Odată ajuns în Sibiu, 
m-am prezentat ofițerului de serviciu de la regiment, care m-a îndrumat către domnul colonel. Am fost însoțit de un sergent, 
care mergea înaintea mea cu bicicleta, iar eu, având functia de ordonanță, l-am urmat pe jos, cu ochii atent la drum pentru 
a mă orienta mai bine. După ce m-a prezentat, el a şi plecat. Am intrat în biroul în care mă aştepta colonelul, mi-am spus 
numele si am mai zis că provin din Oltenia. S-a uitat la mine, cu o privire dură, spunându-mi că oltenii sunt nişte hoți. 
M-au durut foarte tare cuvintele lui şi i-am zis că neamul meu nu este. M-a trimis apoi la unitate să mi se dea mâncare. 
Dimineaţa, a venit din nou sergentul la mine si m-a luat cu el să facem cumpărături pentru domnul colonel, să 
îmi arate si să mă obișnuiesc cu ceea ce aveam de făcut mai departe. Faceam si curățenie, dar mă verifica dacă sunt hot 
sau nu, aruncând monede prin cameră. După ce terminam, imediat venea să inspecteze dacă le-am luat. Dar eu doar le 
adunam de pe unde le găseam si le puneam pe masă. O zi asa, a doua la fel, până ce nu am mai răbdat şi i-am spus direct 
că banii sunt pe masă. Rusinat de situație, a motivat că ii tot cad din buzunare. De atunci, nu m-a mai încercat cu nimic! 
Avea un băiat în Bucureşti, pe care îl chema Marius, şi un altul Ştefan. Cel de la Bucureşti mai venea, din când în 
când, pe acasă. Eu eram ordonanța lui si nu prea aveam voie să ies, dar, o dată, mi-am luat inima-n dinţi si i-am cerut voie 


să merg prin oraș, iar el m-a lăsat până la ora 7 seara. Asa am întâlnit-o pe viitoarea mea soție, pe Maria. De când eram 
acasă la mine, în sat, visam o fată, pe care nu o cunosteam, dar pe care soarta mi-a scos-o în față la Sibiu. Într-o seară, când 
am plecat la gară pentru a-i duce ceva băiatului domnului colonel, am văzut-o şi am vorbit cu ea. De câte ori mergeam la 
gară, vorbeam cu ea, pentru că lucra la un hotel din apropiere, împreună cu mătușa ei, pe care o ajuta la curățenie si la 
bucătărie. Eram atât de fericit! Mai târziu... am luat-o de nevastă. 

Împreună cu domnul colonel am fost în război până în Rusia, ca ordonanţă a lui. Însă, când au venit rușii în Ro- 
mânia, a trebui să ne întoarcem la Sibiu. Maria, fata din visul meu de-o viață nu mai era. Am aflat că ruşii luaseră acel 
hotel şi că ea a fost nevoită să meargă acasă. La terminarea războiului, m-am hotărât să mă duc după ea la Balomir. Am 
mers continuu de-a lungul căii ferate, am trecut peste multe poduri şi, în permanenţă, imi era teamă ca nu cumva să mă 
calce trenul. Am tot întrebat unde stă Nicolae Cioran si, când mă aşteptam mai putin, o doamnă cumsecade mi-a arătat 
să merg acolo unde se vede lumina de la capul satului Balomir. Acolo voi afla cu siguranță. Socrul meu nu a vrut să mi-o 
dea pe fiica lui, dar, după mai multe peripeții, într-un final, am ajuns să mă căsătoresc cu fata pe care o visasem. Nici tatăl 
meu nu a fost de acord cu alegerea mea si mult timp mi-a reproșat faptul că am luat-o fără avere, fără pământ. Le-am ținut 
piept tuturor şi le-am spus să mă lase în pace, că mă voi descurca eu lucrând pe pământurile altora. Și nu ne-a fost ușor. 

După ce au murit părinții mei, alunecările de teren din zona noastră le-a luat casa si, iată-mă acum, aici, pe terenul 
altuia. Mi-am construit, pentru început, o colibă la care m-a ajutat un meserias de 75 de ani, desi eu aveam de gând să imi 
fac o altă casă, mai în fata, dar, din păcate, nu am mai reuşit. 

Si tatăl meu a fost pe front, în 1916. El a făcut 9 ani de armată. Ne lăsase pe mine si pe mama la Rachita, iar când 
s-a întors din război nu l-am mai cunoscut si, copil fiind, am început să plang.“ 

Amintiri învolburate şi cioburi de lumină, mâini tremurânde şi suflet zdruncinat, o soartă grea şi... singurătate! 
Şi, totuși, un om, Constantin Olaru! 


Sergent (rtr.) 
Ștefan PAPUC 


ergentul (rtr.) Ștefan Papuc a împlinit, în 2017, venerabila vârstă 
de 103 ani. A început războiul cu Regimentul 6 Vânători, după 
care a continuat cu Regimentul 37 Infanterie de la Botoşani. 
„Am fost în război de la primul foc tras într-o duminică 
dimineaţă la Sculeni, lângă Iași, si până in 1944. Am supravie- 
tuit, dar am îndurat multe... Apa de la Sculeni era otrăvită, asa că ni se 
aducea cu bidoanele şi primeam doar câte un dop de fiecare militar. De pe 
Prut, a urmat Basarabia si, apoi, am luptat contra partizanilor, în pădurile 
Ucrainei. Când aceştia atacau căruța cu alimente şi era un român, nu îl 
impuscau, dacă era însă un neamt, nu îl iertau.“ 
A stat patru ani acolo şi, ni se confesează acum, că populaţia din zonă nu era rea. În 1944, 
a căzut prizonier, dar, în drum spre Siberia, a reuşit să fugă şi s-a întors în liniile proprii, împreună cu alți doi camarazi. 
Au stat doar prin păduri şi nu s-au apropiat de sate. Au mers camuflati pe timp de noapte, prin şanţuri, atenţi la fiecare 
zgomot, inclusiv să nu se audă nici cum se rupeau crengile uscate când călcau pe ele. O localnică le-a dat de mâncare şi 
nu i-a pârât, pentru că erau căutați de patrulele ruseşti. Aşa au scăpat cu viata! 
După august 1944, unitatea lui s-a desființat si a revenit acasă. Și-a întemeiat o familie, a avut trei copii şi a lucrat 
în agricultură, până în momentul în care a ieşit la pensie. 

Colonel (rtr.) ae 
Corneliu ALUNEANU ROMANIA 


omnul colonel (rtr.) Corneliu ALUNEANU a fost 
vizitat, cu mare bucurie, la implinirea varstei de 102 
ani, de catre o echipa a Directiei calitatea vietii per- 
sonalului, în cadrul proiectului „Acasă la veterani. 
Ne-a întâmpinat plin de voiosie şi emoție, poves- 
tindu-ne crâmpeie din viata de pe front sau personală, mereu cu 
zâmbetul pe buze, chiar dacă a trecut prin numeroase încercări si a 
întâmpinat multe dificultăți. 

La 1 noiembrie 1938, distinsul veteran de război a fost re- 
crutat la Regimentul 1 Vânători de Gardă din cadrul Corpului 5 
Armată. „Atunci când m-am prezentat la recrutare, mi-a ieşit în 
fata un soldat, care m-a rugat să-l iau ca ordonanță si, astfel, am 
fost singurul plutonier TR din unitate care avea ordonanţă. Îl chema 
Gheorghe Andronescu şi era intendent, iar când ajungeam undeva, 
într-o localitate nouă, se ocupa să nu-mi lipsească nimic. Făcusem 
premilitara, după care, în iulie 1942, am fost trimis pe front. Am 
fost comandant de grupă şi aveam 5 persoane în subordine, printre 
care şi pe Andronescu. Mi se spunea domnul student! 

Am trecut Prutul la ordinul mareșalului Antonescu, iar unii 
dintre colegi se întrebau: Unde să ne oprim după ce trecem Prutul? 
Am participat la luptele crâncene de la Tighina. Eu eram în gru- 
pa de cercetare si trebuia să studiem terenul înainte să atacăm inamicul. 

După încetarea războiului, în jurul datei de 15 septembrie 1944, m-am despărțit de Andronescu, la Breaza, unde 
am fost demobilizat, iar apoi m-am deplasat spre casă“, menţionează domnul Aluneanu. 

S-a născut într-o familie de negustori, cu patru copii, el fiind al doilea. „Tatăl meu a fost foarte bun cu mine! 
Mă ajuta ori de câte ori aveam nevoie, îmi dădea bani! Am fost atașat mai mult de dânsul, iar eu, la rândul meu, eram 
preferatul lui. Când am fost luat pe front, toate mămicile plângeau după copiii lor, numai după mine n-a plâns nimeni“, 
relatează cu umor distinsul veteran. 

„Eram student la Bucuresti si mă cunoşteau toți. Mi se spunea băiatul cu cartea, pentru că aveam la mine, în 
permanență, o carte. Atunci am cunoscut-o pe soția mea, o femeie foarte frumoasă, care avea pasiunea dansului. Ştia să 
danseze foarte bine vals. Nici o fată nu era ca ea! Am întâlnit-o la Galati, unde a si rămas cu mine. Pentru că am luat o 
fată fără avere, părinții m-au dezmostenit, dar eu nu m-am lăsat si am mers mai departe. Am avut o căsnicie frumoasă, 
care a durat peste 50 de ani.“ 

Domnul Corneliu Aluneanu a urmat cursurile Şcolii de subofiteri de rezervă din Bacău, în anul 1940, iar, dupa 
război, a absolvit Academia de Înalte Studii Economice, devenind expert contabil. A activat 3 luni ca ofiţer şi a lucrat 
apoi la Scoala superioară de comerţ — Agenţia de import-export, ocupând funcţia de şef serviciu comercial, până în 
anul 1980, când a ieşit la pensie. 

Chiar şi la această vârstă, este foarte meticulos. Are o bibliotecă ordonată după diferite criterii (autor, lucrare) şi 
un OPIS în care sunt trecute toate cărţile. De asemenea, a scris şi un jurnal în care a menţionat numeroase momente şi 
întâmplări petrecute şi observate pe front sau în viata de zi cu zi. 

Acum se bucură de o sănătate bună, chiar dacă până la vârsta de 42 de ani a fumat câte două pachete de țigări pe 
zi. Medicul i-a recomandat să le lase şi dumnealui a renunțat la acest viciu. E văduv de peste 20 de ani, dar este înconjurat 
de copii, nepoți si stranepoti, care sunt la fel de joviali şi optimisti ca şi distinsul veteran de război. 


— MIRELA FLORIAN 


Constantin IONESCU 


.0000000000000000000000000000000000000000e 


onstantin IONESCU este unul dintre putinii galateni aflati inca in 

viata, care au trait din plin experienta celui de-Al Doilea Razboi 

Mondial. Joi, 7 septembrie 2017, el a implinit 100 de ani. 

Inconjurat de familie, de vecini, dar si de militari activi si 

in rezerva, precum si de reprezentanti ai Primariei Galati, vete- 
ranul, erou de război, a răspuns întrebărilor invitaţilor legate de secretul longe- 
vitatii sale. La un moment dat, asa cum era si firesc, discuţiile au alunecat către 
amintirile rămase din cumplitii ani de război. 

Constantin Ionescu s-a născut în satul Cuza Vodă, din comuna Slobo- 
zia Conachi. Pe atunci, comuna făcea parte din judeţul Covurlui. În 1939, cu 
doar câteva luni înainte de izbucnirea celui de-Al Doilea Război Mondial, se 
afla în armată. Având în vedere situaţia tensionată de pe continent, tânărul 
a hotărât să meargă la scoala de subofiteri din Făgăraș, chiar în primii ani ai 
conflagrației. Imediat după absolvire, în vara anului 1942, a fost repartizat 
la Regimentul 33 Infanterie, adică direct pe Frontul de Răsărit. Armata română lupta 
atunci cot la cot cu cea germană, în ofensiva împotriva Uniunii Sovietice. 

Lunile calde au fost însă prea curând urmate de temuta iarnă rusească. Echipati adesea neadecvat pentru frigul 
extrem, soldaţii români au fost nevoiţi să lupte împotriva a doi inamici: Armata Roşie şi gerul năprasnic. În martie 
1943, când iarna era încă în putere, veteranul nostru 
povesteşte că a fost chemat 6 6 de comandantul regimen- 


tului, care i-a spus că va DAI RULANT ANTS A E RON NON ee parle ania grup de 
recunoastere. Astfel, a fost pus in fata unei experiente- 


limita, din care a scäpat ca AVUT NICI MAMA, NICI TATA. IN RAZ- prin minune. 

„Ne aflam pe teritoriul BOI, STAI NUMAI ÎN TRANSEE. ACOLO inamic, la Anapa (staţiune 
balneară de pe țărmul cauca- | zian al Marii Negre - n.r.); 
eram un grup de 12-13 sol- dati, ofiteri si subofiteri. Mi- 


ASTEPTI ORDINE, URMARESTI MISCAREA 


siunea noastră era să desco- INAMICULUI, ACOLO MĂNÂNCI. 99 perim unde se afla inamicul. 
La un moment dat, am zărit niste soldati rusi si am auzit 
focuri de armă. Am simțit o fierbinteala în bratul stâng. 


Am pus mâna dreaptă pe locul respectiv şi am observat că aveam sânge pe degete. Am încercat instinctiv să ridic brațul stâng, 
însă acesta nu mă mai asculta. Când m-am uitat la mâna care stătea atârnată, am văzut sângele care picura de pe degete. 
M-am uitat apoi spre ofiterul care ne insotea, iar acesta se zbätea pe jos, doborât de gloanţe“, îşi aminteşte veteranul galatean. 
Norocul său a fost că un brancardier l-a tras într-o groapă şi l-a pansat. Trei gloanţe il nimeriseră în braţul stâng, la 
doar câţiva centimetri de inimă. Ajutat si de către alti camarazi, nemți şi români, a ajuns la o ambulanţă germană, de 
unde a putut fi dus în locul unde era amenajat spitalul de campanie. După ce a fost operat, a fost trimis la Simferopol, 
alături de alti răniţi. De aici, în urma unei trieri, a fost trimis cu un tren al Crucii Roşii în tara. „După zilele de concediu 
medical, îmi aduc aminte că eram la Tulcea, iar o fetiță a venit si mi-a dat o iconitd. Gestul ei m-a emoționat profund, 
ni se destăinuie Constantin Ionescu. 

Războiul isi continua însă cursul absurd, tocând vieţile a sute de mii de militari, multi dintre ei tineri. În decem- 
brie 1944, alături de ruşi, deveniți între timp aliaţi, militarii români au pornit către Frontul de Vest, împotriva nemților. 
Astfel, Constantin Ionescu a ajuns în Ungaria si pe teritoriul de atunci al Cehoslovaciei. „În Vest, nu a mai fost atât de 
cumplit ca pe Frontul de Răsărit. Ajunşi în Cehoslovacia, am rămas cu toții uimiti de bunătatea oamenilor de aici. Multi 
camarazi şi-au găsit fete acolo, alături de care, după război, au venit si şi-au întemeiat familii în România.“ 

Chiar si după ani si ani de la terminarea războiului, Constantin Ionescu, devenit apoi militar de carieră, nu a 
abdicat de la disciplina cazonă. „Până acum câțiva ani, se trezea dimineaţa la 05:00, făcea un dus cu apă rece si apoi 
exerciții de inviorare. Este un om calm si mereu spune că trebuie să priveşti cu o oarecare detaşare întâmplările vieții, orice 


«A 


s-ar întâmpla. A fost foarte corect si nu ştiu să se fi certat vreodată cu cineva“, il descrie fiica lui, Maria Andrei. 


— REMUS BASALIC 

ROMANIA 


n luna martie a anului 2017, reprezentanti ai Directiei calita- 

tea vietii personalului si din partea Trustului de Presa a Mi- 

nisterului Apărării Nationale au avut plăcerea de a-l vizita pe 

domnul Vasile OPREA, veteran de război, continuând astfel 
şirul vizitelor organizate pentru realizarea albumului „100 de 
ani de viaţă, 100 de ani de istorie“. 

La cei aproape 105 ani, veteranul este plin de viata si energie, 
petrecându-şi cea mai mare parte a timpului pe bancuta din fata 
porţii, stând de vorbă cu vecinii şi cu cei care trec pe drum. Chiar 
daca nu vede bine la distanţă, el îi recunoaște după glas si vorbeşte 
cu toată lumea despre tot felul de lucruri. 

S-a născut în comuna Roata de Jos din judeţul Giurgiu, la 
data de 27 octombrie 1912. El provine dintr-o familie de agricultori, 
cu 6 fraţi. Când avea vârsta de 12 ani, i-a murit tatăl, rămânând ast- 
fel doar cu mama, care i-a crescut singură pe toţi cei 6 copii. Aceasta 
s-a stins la 80 de ani. Pe doi dintre fraţii lui i-a pierdut în Al Doilea 
Război Mondial. 

Vasile Oprea a participat pe front, în perioada 1941-1945, cu 
Regimentul 11 Dorobanţi de la Galaţi. „Nu eram instruit pe vremea 
aia, asa că mi-au dat o căruță în primire cu care transportam alimen- 
te şi alte lucruri necesare militarilor pe front, în Galaţi sau Brăila.“ La un moment dat, unitatea din care făcea parte a 
fost dislocată în Roman. De acolo, a plecat pe jos până acasă, făcând o săptămână pe drum. Apoi, a primit o telegramă 
prin care era chemat să se prezinte la Turnu Măgurele, în comuna Olteanca. A plecat iar pe jos, ajungând în 3-4 zile la 
destinaţie. A stat o perioadă în comuna Olteanca, iar de-aici s-a dus cu unitatea pe Valea Oltului, unde s-a ocupat de 
dogărie, meserie învățată de mic copil de la părinţii săi. A fost repartizat şi în zona Galatiului, unde a încărcat şi descărcat 
vagoane pentru trenurile ce aveau ca destinație Rusia. 
În anul 1945, când s-a încheiat pacea dintre Germania 
şi Rusia, a fost lăsat la vatră. A terminat războiul, cu 
gradul de sergent, fiind avansat locotenent prin cele 7 
ordine generale de avansare. 


După război, a prestat mai multe meserii; a fost 
tâmplar, dulgher, rotar. A lucrat şi în domeniul petro- 
lului, ca spălător-gresator şi paznic, de unde a ieşit la 
pensie. 

A avut 4 copii, dintre care doi au murit de mici, 
iar un băiat la vârsta de 64 de ani. Îi mai trăieşte doar 
fata, care are acum 74 de ani. Ea îi poartă de grijă, 
pentru că este văduv şi locuiește singur. Are cinci 
nepoți, trei stranepoti şi o stră-stră-nepoată. A fost 
foarte încântat de vizita reprezentanţilor Ministerului 
Apărării Naţionale şi, la plecarea acestora, i-a invitat 
să-i mai treacă pragul casei şi cu alte ocazii. 


— MIRELA FLORIAN 


Sublocotenent de jandarmi (rtr.) 
Vasile CRETU 


a 


n ziua de 15 martie 2017, la Brad, a fost sarbatorit veteranul de razboi, 

sublocotenent de jandarmi (rtr.) Vasile CRETU, la implinirea varstei de 

100 de ani. 

La ceas aniversar, batranul ostas a imbracat din nou uniforma bleu- 

jandarm, ca in urmä cu 76 ani, cand a intrat pentru prima data in randu- 
rile ,oamenilor de arme“. Însä, de aceasta data, combatantul din cel de-Al Doilea 
Razboi Mondial a purtat gradele de ofiter, dar si povoara grea a trecerii anilor. 

Veteranul jandarm si-a sarbatorit centenarul intr-un cadru festiv, la Casa 
de Cultura din municipiul Brad, in mijlocul familiei, alaturi de militari in activi- 
tate si de reprezentanti a autoritatilor locale. 

La acest moment deosebit din viata lui, sublocotenentului (rtr.) Vasile 
Creţu i-a fost înmânată o diploma si o placheta aniversară din partea conducerii 
Jandarmeriei Române, „în semn de respect pentru patriotismul cu care şi-a servit 
tara si pentru demnitatea cu care a reprezentat instituția noastră. 

De asemenea, odată cu împlinirea unui secol de viaţă, veteranul de război 
a devenit Cetăţean de Onoare al municipiului Brad, localitate în care trăieşte. 

Povestea lui a început acum 100 de ani... S-a născut pe 15 martie 1917, în 
comuna Mihăileni (din Republica Moldova). A intrat în rândurile jandarmilor la 
data de 1 iulie 1941, fiind concentrat în Legiunea de Jandarmi Cernăuţi, cu gradul 
de soldat. În anul 1942, a fost avansat caporal, iar pe 1 decembrie 1943, a fost 
concentrat în Legiunea de Jandarmi Ismail, unde şi-a desfăşurat activitatea până 
pe 31 august 1944. Începând cu 1 septembrie 1944, a fost mutat în Legiunea de 
Jandarmi Argeş, unde a stat până pe 22 februarie 1945, când a fost lăsat la vatră. 

A fost avansat în gradul de sublocotenent (rtr.) la data de 24 aprilie 2014. 

A luptat pe front, în perioada 28 mai 1944 - 31 august 1944, cu Legiunea 
de Jandarmi Ismail şi a fost decorat cu Medalia „Crucea Comemorativă a celui 
de-Al Doilea Război Mondial, 1941-1945“. 


— A. NăsTASE, Publicat în „Mesagerul Hunedorean“ 

n drumul nostru pe urmele veteranilor de razboi cen- 

tenari, am poposit, pentru o vreme, la domnul Con- 

stantin ZAHARIA, care pe 26 februarie a implinit 101 

ani. S-a nascut in comuna Boroaia din raionul Falticeni, 

regiunea Suceava. 

In anul 1938 a avut primul contact cu armata, incorpo- 
rat fiind pentru satisfacerea stagiului militar ca ordonanta a 
unui capitan. Lasat la vatra in anul 1940, nu s-a bucurat multa 
vreme de libertate, pentru ca a izbucnit cel de-Al Doilea Raz- 
boi Mondial. A fost mobilizat cu Regimentul 53 Infanterie, cu 
care a trecut in Basarabia si apoi, a intrat in luptele din zona 
Odessei si Stalingradului. Împreună cu camarazii, avea de apa- 
rat litoralul Nikolaevului. 

Räzboiul este crud. In timp ce lupta impotriva rusilor, 
a primit vestea mortii mamei sale. Ar fi plecat imediat, dar 
situatia operativa nu i-a permis o astfel de calatorie. Mai tarziu, 
la ordinul care-i viza doar pe cei care se aflau pe front de mult 
timp, a beneficiat de o permisie si s-a dus acasa. Dar razboiul 
are si aspecte pozitive - scurteazä timpul de decizie! Venit 
in permisie pentru cateva zile, domnul Zaharia s-a insurat. 
O pierduse deja pe prima femeie pe care a iubit-o in viata sa, 
pe mama lui, căreia a mai putut doar să-i aprindă o lumânare 
în faţa unui mormânt rece şi anost, dar acum era mai hotărât 
ca niciodată ca femeia pe care o iubea la fel de mult să-i devină 


soție pe viata. Rodul iubirii grabite a fost o fetiță, care nu și-a cunoscut tatăl decât târziu, după terminarea războiului. 

În august 1944, la Odessa, a căzut prizonier la ruşi şi a fost dus în lagărul de la Zaporojie. „Viaţa în lagăr depindea 
de cât erai de deștept. Mai rău era cu fumătorii. Portia de pâine însemna patru țigări, iar cea de ciorbă, două. Cu șase țigări 
luam o portie întreagă, pentru că eu nu fumam , îşi aminteşte Constantin Zaharia. A împărțit pâinea amară a lagărului 
cu un cumnat şi s-au întors in tara împreună. Pe 25 octombrie 1945, a fost eliberat din lagăr si, arzând de nerăbdare, a 
venit cu vaporul până la Constanta, apoi, cu trenul, până acasă, unde şi-a văzut pentru prima dată fetiţa ce împlinise, 
deja, doi ani. 

După război, a lucrat ca zidar. Din păcate, soția s-a grăbit să plece la cele veşnice. Însă, viata i-a surâs din nou şi 
a cunoscut-o pe cea de-a doua soţie, care i-a dăruit alti cinci copii, trei fete si doi băieți. 

La 101 ani, Constantin Zaharia are gradul de sublocotenent în retragere si ne spune că „secretul longevitätii este 
nu numai cumpătarea, ci si dragostea și iubirea aproapelui. 


— Locotenent-colonel ADRIAN GATMAN, colonel CRISTINA SANMARGHITAN 


heorghe V. HARCA s-a näscut pe 19 septembrie 1912, 
in comuna Tibanesti din judetul Iasi si, in prezent, locu- 
ieste in Glodenii Gandului, un sat ce apartine de aceeasi 
comuna. 

Primele sapte clase le-a facut in locurile natale. S-a 
dus apoi la Iaşi, unde a urmat scoala de oficianti sanitari, calificându-se 
într-o meserie pe care a imbratisat-o mai bine de 50 de ani, atât pe timp 
de pace, cât şi în anii războiului. Calitățile sale morale au facut ca multi 
ani să fie consilier la biserica din sat. 

La 23 de ani, a terminat stagiul militar şi s-a întors acasă, unde 
s-a căsătorit cu o tânără din partea locului, Elena. Împreună au avut 
şapte copii, patru băieţi şi trei fete, care le-au dăruit nepoți, iar aceştia, 
la randu-le, stranepoti „câtă frunză si iarbă“, aşa cum spunea cineva 
din familie. 
În anul 1936, a fost concentrat. „Am făcut vreo doi ani de pre- 
gătire, după care am devenit instructor pentru cei noi care veneau. 
În '39, când a sunat alarma că a început războiul, au concentrat pe 
toți“, îşi aminteşte domnul Hârcă. 
În iunie 1941, a fost mobilizat în Regimentul 25 Infanterie. „Când s-a dat ordinul de trecere 
a Prutului, ce-au făcut rușii? Au oprit apa si Prutul s-a întins aproape patru kilometri încolo... La Țiganca, s-a înecat un 
batalion, dar pe unde am trecut noi, era oleacă mai puţină apă. În sfârşit, am reușit să trecem si am ajuns până la porţile 
Odessei“, ne mai povesteşte veteranul de război. 
După numai două luni de lupte, a fost rănit: un glonţ în coapsa stângă. S-a vindecat repede şi a revenit la datorie. 
În vara anului 1943, „a fost vărsat la Regimentul 12 Infanterie“. Pe 23 august 1944, a fost dat dispărut fiind luat prizonier 
de către armata rusă si mutat din lagăr în lagăr. „Pentru că eram oficiant sanitar, în lagăr, ajutam să numere morții si 
răniții. Seara, veneau să vadă dacă mai murise careva, dar eu le ziceam că nu-s, că le-am dat pastile şi că se odihnesc, dar 
ei, săracii, erau morți. Si asa le dădeau portia de mâncare pentru fiecare dimineaţă, iar eu, în felul acesta, salvam mâncare 
pentru alții“, adaugă Gheorghe Hârcă. 
Din prizonierat, a fost eliberat în aprilie 1945 şi înrolat în Divizia „Horia, Cloşca si Crişan“. În septembrie acelaşi 
an, a fost trecut în rândul cadrelor armatei române, iar pe 3 noiembrie 1945, a fost lăsat la vatră. 
În anii războiului, pentru faptele de arme săvârșite, i-a fost conferită 
Medalia „Bărbăţie si Credinţă, cu spade, 
clasa a II-a“, printr-un Înalt Decret semnat 
de Rege, la 1 septembrie 1942. După război, 
s-a reîntors acasă, unde şi-a reluat meseria în 
comună, ca asistent medical. Pentru că 
doctorii nu prea veneau în zonă sau stăteau 
foarte puţin, domnul Hârcă a fost pentru 
mult timp singurul cadru medical de acolo: 
„Aveam, pe noapte, câte 4-5 naşteri... Numai 
din Glodeni aveam câte 70-80 de naşteri pe an“. 
Povestea de viata a căpitanului în retra- 
gere Gheorghe Hârcă este una remarcabilă. Prin 
credinţă, bunătate şi responsabilitate, a trecut 
peste toate greutăţile vieţii, ajungând astăzi la 
venerabila vârstă de 104 ani. 

General de brigadă (rtr.) 
Titu STOICHECI 


itu Stoicheci s-a născut în comuna mehedinteana Husnicioara, pe 9 ianuarie 

1911. După Scoala Normală de Învăţători din Drobeta-Turnu Severin, 

a urmat Şcoala Militară de Ofiţeri de Infanterie de la Ploieşti, pe care a 

absolvit-o în anul 1933 şi a fost avansat la gradul de sublocotenent trei 

ani mai târziu. Între 1936-1939, a lucrat ca învățător la Şcoala Zegaia 
din judeţul Mehedinţi, iar în anul 1939, a fost concentrat în cadrul Legiunii de Jan- 
darmi Dolj. După doi ani, a fost trimis pe frontul de la Odessa. 

În 1942 s-a întors de pe front, iar în luna martie a anului următor a fost avan- 
sat locotenent şi lăsat la vatră. În septembrie, același an, a fost concentrat în cadrul 
Legiunii de Jandarmi Gorj, având diferite etape de concentrare şi desconcentrare, 
până în anul 1947, când a primit, pentru rezultate excepţionale, gradul de căpitan 
şi a fost trecut în rezervă. În perioada următoare, şi-a continuat profesia de învățător 
la Scoala de la Zegaia, unde a fost director până în anul 1971, când a ieşit la pensie. Între 1991-1995, a fost avan- 
sat maior și, respectiv, locotenent-colonel, iar în 2008, cu ocazia Zilei Jandarmeriei Române, veteranul de război Titu 
Stoicheci a primit gradul de colonel în retragere. 

Prin Decretul Prezidential nr. 943 din 28 noiembrie 2013, începând cu la data de 1 decembrie 2013, a fost avansat 
la gradul de general de brigadă cu o stea, în retragere, primind astfel, recunoaşterea națională, onoruri şi prinosul de 
recunoştinţă al generaţiilor actuale de jandarmi. Cu emoție şi lacrimi de bucurie în ochi, veteranul a primit noile grade 
militare. 

Generalul de brigadă în retragere Titu STOICHECI, cel mai longeviv veteran de război din Oltenia, a fost săr- 
bătorit de jandarmii din cadrul Inspectoratului de Jandarmi Judeţean Dolj şi de la Inspectoratul Judeţean de Jandarmi 
Mehedinţi la împlinirea vârstei de 106 ani. S-au prezentat la locuinţa dumnealui si i-au înmânat o diplomă de onoare, 
o plachetă omagială, un tort şi o şampanie. Nu au uitat nici să-i transmită bravului jandarm cele mai calde urări de 
sănătate şi multe bucurii alături de cei dragi sufletului. Sărbătoritul a evocat pentru toţi cei prezenţi la eveniment câteva 
dintre momentele care i-au marcat viata si câteva amintiri din anii petrecuţi în rândurile Jandarmeriei Române. 

La împlinirea vârstei de 104 ani, Titu Stoicheci a fost sărbătorit la sediul IJJ Dolj, eveniment la care a participat 
şi în cadrul căruia le-a vorbit celor prezenţi — generația mai tânără de jandarmi, familie, rude şi jurnalişti, mai bine 
de zece minute, despre momentele importante din cariera sa, dar si despre bătălia de la Stalingrad. A fost cea mai grea 
încleştare din cel de-Al Doilea Război Mondial, când a stat adesea cu moartea in fata, fără a pune în balanţă sacrificiul 
vieţii. Nu a uitat să le dea celor mai tineri şi câteva sfaturi pentru viata şi sănătate, despre care spune că „nu este ceva 
care vine din afară; trebuie să respecţi niște reguli“. 

„Am participat în Al Doilea Război Mondial, cu gradul de sublocotenent până la căpitan, unde am depăşit bariera 
dintre căpitan si maior. Am fost pe front cu Compania 2 Poliție organizată de Legiunea de Jandarmi Dolj, atașată Diviziei 
2 Infanterie din Craiova, care a luptat de la Odessa până la sfârșitul războiului, divizie care a avut lupte grele de suportat 
(...). Aceasta a fost, in mare, istoria. Mă bucur că, la ora actuală, mă găsesc într-o adunare pestriță, ca să spun asa, din 
punctul de vedere al vârstelor, si vă mulțumesc foarte mult“, a spus Titu Stoicheci. 

Veteranul de război a mulțumit conducerii 1]] Dolj pentru organizarea evenimentului în cinstea sa şi le-a urat mai 
tinerilor camarazi să ajungă la vârsta lui, destäinuind si câteva dintre regulile de care a ţinut cont în viata: „Vă mulțumesc 
tuturor pentru organizarea acestei manifestări cu caracter pur sentimental, pentru că este din cugetul dumneavoastră 
curat, ceea ce pentru mine face foarte mult. Mi-au spus doctorii asa: Dacă mintea te mai duce, poți să o mai duci încă 
zece ani. Vă doresc să ajungeţi pe treptele cele mai înalte ale profesiei, fără Stalingrad, iar pe scara vârstei, să mă depăşiţi 
cu înțelegere, răbdare, gândire corectă si cu sănătate. Să ştiţi că sănătatea nu vine asa, din afară. Sunt nişte reguli pe care 
trebuie să le respecţi. Eu nu am consumat nici un fel de alcool, nu am fumat, nu am băut cafea si nu am pierdut nici o 
noapte“, a mai povestit veteranul de război, după o viata trăită frumos, cu demnitate şi încredere pentru viitorul țării 
şi libertatea generațiilor următoare. 

— MARIA MITRICĂ 

-am născut la Olt, in Băbiciu, satul Preajba, cum 
ii ziceam noi de la primärie incoace. Am fost 5 co- 
pii, 4 băieţi si o fată, iar eu eram al treilea. Cel 
mai mare, Paul, a murit pe front, cu Regimentul 1 
Craiova. Eu am fost la Regimentul 19 din Caracal. 

Armata am făcut-o, între 1937-1938, la Caracal, după care 
am fost pentru 2 ani de zile la Regimentul 86 Infanterie de la Oradea 
Mare. Ordinul de recrutare a venit pe 1 aprilie 1937 şi am mers cu un 
băiat Traian, pe care-l știam demult. Amândoi speram să cădem în 
aceeași companie. Am mers cu trenul până la Caracal, iar de acolo 
mai departe, cu încă vreo 50 într-un vagon, până la Oradea. Nu mai 
mersesem niciodată cu trenul... Când am ajuns la destinație, a venit 
un sergent-major, care m-a trimis la 86 Infanterie. 

Într-o dimineaţă, când mergeam la câmp, m-a chemat co- 
mandantul nostru la el; era cu doi ofițeri. Pe Vlad Florea il știam, 
pentru că îi tăiam lemne, îl ajutam să dea de mâncare la oi si la 
pui. Era bogat. Pe celălalt nu-l cunosteam, însă am dat mâna cu 
amândoi. 

Am stat la Oradea doi ani, dar nu numai acolo. Am fost 
si la cazematele de la graniță, unde făceam pază. La un moment 
dat, eram în anul 1939, un căpitan mi-a luat datele şi m-a întrebat 
unde vreau să merg, la Craiova sau la Slatina. Eu aparținând de Slatina, m-au vărsat la 19 Infanterie din 
Caracal si, de aici, am plecat în război, pe front. Am ajuns cu trenul la Brăila, unde am stat până a început războiul. Într-o 
seară, ne-au dus în Vrancea si ne-au așezat pe graniţă. Aici au venit Antonescu si Hitler, cu unitățile lor. Antonescu a dat 
ordinul ca, de la el în jos, toată lumea să treacă Prutul si asa am făcut. Întâi Divizia 6 Mihai Viteazul, apoi Divizia 11. 
Eu am fost la compania de armament şi aveam în primire Brandt-ul. Am intrat în armată cu el şi cu el m-am eliberat. 

După ce am trecut Prutul, am mers până la Chişinău şi am ajuns dincolo, la Cetatea Albă. Dimineaţa, un ofiter 
ne-a luat să trecem podul cel mare si să mergem la ruşi, în partea cealaltă. Am mers, am mers..., eu eram mai in spate, 
fiindcă trăgeam cu Brandt-ul, care bătea cam 6 kilometri. La ucrainieni, am intrat într-o comună, apoi într-un oraş, in 
care mergeai pe sub pământ, unde erau numai beciuri pline cu butoaie de vin si de ţuică. Însă, nu te lăsau să iei nimic, 


nici măcar struguri sau mere. 

În ziua de 15 iunie 1941, a venit locotenentul si ne-a zis să fim cuminţi, să nu bem si să nu mâncăm nimic, pentru 
că suntem oträviti. Mai aveam vreo 20 de kilometri până la Odessa, dar în ziua următoare am ocupat-o si am stat pe 
poziție până au venit ruşii. La comandă, aveam un locotenent care nu era activ, ci concentrat, dar foarte deştept. El ne-a 
dus la gară și am venit cu toții la 19 Infanterie. Ne-am spălat, ne-am curatit armele, apoi ne-au chemat în birou si ne-au 
spus să ne ducem acasă. Ne-am luat pe noi hainele civile, după ce le-am predat pe cele militare, şi aşa am stat o lună acasă. 
Eram în 1941. 

Fiind în permisie, am venit într-o seară la mama si i-am spus că vreau să mă insor cu fata de care mă simțeam mai 
apropiat încă de pe timpul şcolii. Mama şi cu fratele mai mare, cel care a murit pe front, au venit cu mine şi am cerut-o de 
nevastă. Atunci am stabilit şi nunta. În acelaşi an, pe 1 aprilie, am fost trimiși printr-un ordin la o şcoală, unde am învăţat 
să tragem pe alte Brandt-uri. Instructia asta a durat până pe 1 august. 

M-a făcut caporal pe front, la Odessa, şi aveam o echipă de 12 oameni, toţi sub comanda mea. A venit apoi pacea 
de la Iasi cu ruşii. M-am întors acasă cu un om din Dăbuleni. De la Bârlad, am venit cu trenul la Bucureşti, apoi cu un 
vagon plin de răniţi până la Caracal si la Piatra Olt. De acolo, am mers pe jos până acasă. Nu mi-a fost greu, pentru că 
eram antrenat. După numai 7 zile, m-am întors la Caracal. M-a așteptat un căpitan, care a fost la companie la noi, chiar 
comandatul plutonului meu. Fusese rănit şi acum era la birou. I-am povestit cum am plecat, cum s-a spart frontul. 

Am fost si rănit... A venit căpitanul într-o zi la mine şi mi-a spus să mergem pitis undeva, să nu ne vadă cei de 
dincolo. M-am dus cu el până la o pădure unde erau multi ruși. Dacă dădeam cu Brandt-ul o dată, pe toți îi distrugeam. 
Însă noi, am plecat în 15 ianuarie 1942, pe o zăpadă mare, cu cai, cu căruţe cu tot. Săracii cai mureau pe capete, neinvatati 


cu asa ceva. Am ajuns într-o vale, unde apa era înghețată. Cand am încercat să trecem, s-au scufundat inclusiv tunurile. 
Dintr-o parte venea o coloană de 200-300 de ruși. Căpitanul a spus că dacă stăm, rușii ne iau tot, asa că am plecat la vreo 
2 kilometri şi ne-am aşezat pe poziție. Am stat până la 09:00 dimineața. Se topea zăpada de parcă ar fi topit-o cineva cu 
focul. Am vrut să plec de acolo într-un loc mai uscat, la vreo 2-3 metri de mine, dar nu am mai apucat. Am simțit că nu 
mai puteam să-mi misc piciorul drept si am băgat mâna în cizmă... Era plină de sânge. Trăsese cineva cu arma, dar nu 
ştiu de unde, pentru că nu văzusem nici un soldat. 

Căpitanul mi-a dat doi oameni care să mă ducă până la primul post de ajutor. Acolo era un sergent, cu căruțele de 
la 2 Călăraşi, 2 Vâlcea si 3 Olt. Eu fiind de la 19 Infanterie, nu a vrut să mă preia. Tot căpitanul m-a ajutat, spunându-le 
că suntem toți români. M-au suit în căruţă si am plecat. Într-un sat, m-au băgat într-o clădire de şcoală, unde era lucernă 
pe jos, semn că acolo dormiseră soldaţii. A doua zi, a venit un neamt si ne-a dat câte un bilet si o cand cu ceai. Eu am avut 
biletul cu numărul 9. Trebuia să ajungem cu toții la gara care se afla la 1,5-2 kilometri depărtare, însă eu nu puteam să 
mă deplasez. M-am rezemat de un plop gros până am văzut doi soldaţi, pe care i-am rugat să mă ia tdrds prin zăpadă, 
numai să scap de acolo. Am ajuns la un spital din Rusia și în alte vreo alte 3 până am ajuns în Polonia, la Lemberg. Am stat 
o lună de zile acolo, de la 1 ianuarie până la 1 februarie 1943. Glontul mi-a trecut prin pulpă şi a ajuns în genunchi. Nu 
puteam să îndrept piciorul, dar doctorul din Polonia mi l-a scos. La 1 februarie, am plecat spre Bucuresti. Maria Antonescu 
era la gara Floreasca si îi împărțea pe răniți către la spitale. Eu am fost repartizat la Asezämintele Brancovenesti, un spital 
care nu era departe de centrul Bucureştiului. Am stat acolo 15 zile. La 8 zile de la sosirea mea, a venit Maria Antonescu 
cu diferite cadouri. Într-un salon, erau 4 ruşi, pe la care a trecut si Maria Antonescu, dar nu le-a dat nimic, nici măcar o 
țigară. Asa că eu si cu un băiat din Bucuresti, Gheorghe, la care venea soția si îi aducea colete zilnic, am umplut o pătură 
plină de bunätäti şi le-am împărțit-o, că erau si ei tot suflete. 

Pe 15, seara, colonelul din spital mi-a dat biletul de trimitere acasă. Nu ştiam cum pot ajunge, așa că am primit de 
la tâmplărie două cârje pentru a putea merge până la gară. M-a ajutat un soldat să urc in tren. Sila coborâre m-au luat pe 
sus trei băieţi care veneau de la recrutare. L-am rugat apoi pe şeful de staţie să mă lase să-l sun pe tata să vină cu o căruță 
să mă ia sau cu o sanie, pentru că era zăpadă. Am plecat cu el si cu cärutasul. Am ajuns acasă, unde am stat până în 1943. 

Ne-au chemat iar la Caracal, ne-au îmbrăcat si a trebuit să mergem din nou la război, tot cu Regimentul 19. Ne-au 
dus la o gară departe de Caracal, la Farcasele. Am stat în comuna aceea 15 zile, după care ne-a venit ordinul să ne îmbar- 
căm pe vapoare, la Corabia. Aveam acum un locotenent, care venise în locul căpitanului, de la 8 Grăniceri. Ne-au îmbar- 
cat pe vapoare, când au venit trei avioane ruseşti. Acestea nu au bombardat vasele, dar ai noştri au fugit prin apă, prin 
pădurice. Am debarcat la Galati, de unde trebuia să mergem pe jos până la Iasi. Acolo era încă război. Pe mine mă durea 
piciorul, dar nu aveam ce să fac. Am ajuns, in 1944, la nemți. Am mers prin Ungaria, Cehoslovacia, până in Germania. 
Apoi a venit pacea. Am ajuns în tard, iar de la Deva, am plecat la Orăştie, apoi la Sibiu. Aici, am predat doar armamentul, 
pentru că ținuta a rămas la noi. De la Sibiu, am trecut la Vâlcea si am luat-o, pe lângă o strugurime, prin Drăgășani si am 
ajuns la Piatra Olt. De la Caracal până la Băbiciu, am mers pe jos. Nici nu am apucat sa intru în casă, că toată lumea a 
venit să mă întrebe despre ai lor. 

Cât despre familia mea, eu am făcut 3 băieți, primul în 1946, Paul, al doilea, Marin, în 1948, şi al treilea, Ionel, 
in 1950. Pe soția mea o chema Floarea si a murit înaintea Revoluţiei, în 1988. Am lucrat în agricultură. Nu m-am dus 
nicăieri în altă parte, pentru că aveam animale, aveam boi. Am lucrat şi la C.A.P Pentru că am luptat pe front, am primit 
decorația „Crucea Comemorativă a celui de-Al Doilea Război Mondial, 1941-1945“ 

Gheorghe BACIU 


enerabilul Gheorghe BACIU, nascut pe 18 decem- 

brie 1912, este eroul care a trait mai bine de un 

veac, experimentand in moduri diferite cele doua 

războaie mondiale, monarhia, comunismul si căde- 

rea sa, venirea democraţiei. În semn de stimă fata 
de un asemenea om, Ministerul Apărării Naţionale i-a trimis un 
mesaj de felicitare cu ocazia împlinirii vârstei de 105 ani. 

O întreagă istorie poate fi depănată pe filele vieţii de vete- 
ranul de război Gheorghe Baciu. Firav la trup, dar încă verde în 
gânduri, acesta a povestit câteva amintiri din lunga sa viata si s-a 
bucurat sincer pentru darurile primite. 

La loc de cinste, pe perete, familia a expus tricolorul pe care 
a pus numărul „105%, vârsta sărbătorită. Lângă drapel, se afla acum 
şi mesajul de felicitare venit din partea ministerului. 


Sublocotonent (rtr.) 


Dobre CLINCIU 


.0000000000000000000000000000000000e 


ublocotenentul (rtr.) Dobre CLINCIU a ajuns la venera- 
bila varsta de 100 ani. Cu aceasta ocazie, reprezentantii 
Centrului Militar Judetean i-au trecut pragul casei pentru 
| a-i înmâna un mesaj de felicitare din partea ministrului 
apărării naţionale şi pentru a-i transmite cele mai calde 
urări din partea comandantului garnizoanei Bacău. 

Deşi vizita a fost anunţată, veteranul a fost vădit emoţionat 
la vederea oaspeţilor, dar a reuşit să le povestească, cu o luciditate 
extraordinară, întâmplările care l-au marcat în vremea războiului. 

A luptat, între anii 1939-1940, la cedarea Basarabiei si a 
Ardealului. Sanitar fiind, a făcut parte din Regimentul 1 Infante- 
rie ușoară, iar, mai apoi, din Regimentul de Garda al mareșalului 

Antonescu. Au pornit pe front de la Oarba de Mureş si a ajuns la Praga, de unde s-au întors, pe jos, 
până la Făgăraş. Nu a avut o viata uşoară, iar fantomele războiului încă îl urmăresc. „A fost multă 
suferinţă pe front“, le-a spus acesta. Le-a acordat îngrijiri medicale si ungurilor şi nemților, de altfel 


toți victime ale războiului, fără a face diferenţă. 


Are doi băieți şi două fete care se mândresc cu tatăl lor şi, încercând să-i calce pe urme, toţi 


au urmat o carieră medicală. 


În acest moment aniversar, familia i-a stat alături, iar cei care nu au putut ajunge, pentru că 
sunt „împrăștiați prin lume“, i-au transmis mesajul lor de suflet prin... curier. 


— Colonel CEZAR COBUZ 

7100 de ani de viat 


Alexandru NICODINESCU 


ând trebuia să ne întâlnim cu veteranul nostru, am aflat 

că este la Corabia. Dumnealui are obiceiul de a sta pe 

timpul iernii în acest oraş, la copii. Totuşi, iată-ne în casa 

lui Alexandru Nicodinescu din comuna Gostavatu. Nici 

nu apucăm să ne prezentăm bine, că, nerăbdător, începe 
să ne povestească. 

„M-au luat ca recrut, în 1937, la 2 Călăraşi din Caracal şi am 
făcut doi ani de armată, după care m-au desconcentrat. Când am ajuns 
acasă, la nici două zile, am primit un ordin să ne ducem la Timișoara, 
la sârbi, care ne luaseră două județe. Am stat cam 6 luni acolo, pe 
graniță. Ne-am prezentat apoi la unitate, o structură formată din două- 
trei regimente. Se pare că trebuia să ne deplasăm în Basarabia, pentru 
că ne atacau. 

Am ajuns până în județul Tighina, aproape de Bălți, la margi- 
nea Nistrului. A venit acolo şi regele Carol, care ne-a spus că ruşii vor 
Basarabia, dar că noi nu o să le-o dăm, ci o să le dăm un război. Eu 
eram la un escadron de armament greu, care venise din Cehoslovacia. 
Aici, erau si vreo 3 sau 4 instructori. Un căpitan de la Chișinău, tâ- 
nar flăcău, îmi tot spunea să merg la el acasă să-mi prezinte o fată. 
Avea o motocicletă neagră si zicea că a aranjat cu o fată. Eu l-am refuzat, spunând că 
nu vreau să părăsesc unitatea, dar el nu a renunţat la idee. La 12:00 noaptea, am primit vestea că ruşii ne-au luat Basa- 
rabia şi că ne-au luat la goană. Totul se întâmpla între treieratul orzului si grâului si multi au fugit la Cahul, însă eu nu 
puteam să plec, pentru că aveam armamentul. 

Când am ajuns la Rădăuți, legionarii strigau: „Jos armata!“ Am mers cu căpitanul la bucătărie, la trenul inventar, 
si am luat o mitralieră. Din față, veneau legionarii, toţi foarte tineri, cu coase, topoare si arme de vânătoare. El a zis să 
mă dau la o parte si a intrat la mitralieră. I-a întrebat ce vor si le-a explicat că suntem cu toții frați. A tras si câteva focuri 
ca să îi încurce. Din partea cealaltă, armata venea de la câmp si se auzise că legionarii omorâseră doi militari. Asa că... 
degeaba! Au intrat peste noi şi atunci alți ofițeri de la escadroanele întâi şi doi au început să tragă în ei. Seara, când am 
făcut socoteala, am văzut că au făcut prefectura si posta praf, iar noi ne-am retras într-o cazarmă. Aveam 3 morţi, iar ei, 10. 

După asta, ne-au chemat la Bucureşti. Mie nu mi s-a părut bine, pentru că eram sigur că o să ne bage în război cu 
rușii. Siam avut dreptate! Am ajuns la Țiganca, unde si femeile lor erau îmbrăcate in militar, iar pe toți ai nostri îi duseseră 
la Stalingrad. A venit, la un moment dat, un ofiter german, care a spus că avem granița de la Tulcea, până la polonezi. Noi, 
românii, eram în faţă, iar în spatele nostru, nemții. În seara aceea, nu se mai dădea nici o comandă. Urma să se tragă cu 
trei rachete verzi si, după aceea, să fim atenţi că intrăm în atac. Dănăilă a ordonat ca toată lumea să scoată baioneta si să 
aibă lopata în mână. Aşa am făcut şi aşa am trecut Prutul! 

Apoi, am văzut o casă cu trei camere. Acolo, ne-a întâmpinat un om bătrân, cu barba albă, care ne-a spus în 
română: „Trăirăm să mai vedem si români aici. Eu sunt de la Războiul de la 1917.“ Ne-a zis că nu avem voie să in- 
trăm în casă, pentru că sunt ruşi, dar, de fapt, erau multi copii români, fete de 13-14 ani si băieți de 15-16, speriați de 
poveştile ruşilor. 

Căpitanul a spus că toată armata merge pe jos la comandament. Acolo era un colonel care ne-a adunat într-o po- 
iană şi ne-a întrebat dacă cunoaștem ce este aceea curtea marțială. Apoi a continuat zicând că, dacă vreun soldat trage 
în copiii români, atunci acel soldat o va cunoaşte. Ni s-a dat să mâncăm si ni s-a spus să mergem la casa omului bătrân. 
A intrat aşa o frică în noi! 

Pe cei de la Tulcea îi dusese la Odessa, iar noi eram mai în spate. Am ajuns la Moscova cu nemții, care au ocupat 
imediat capitala. Nimeni nu avea voie să intre sau să iasă de acolo. Un an şi jumătate am luptat, până am ajuns la Stalin- 
grad. Dar, ruşii ne-au forțat să ne retragem, asa că nemții s-au predat si ruşii au venit peste noi. 

De la mine din sat, eram vreo 10-15 persoane si toți auziserăm că vom da nemții afară din țară. Ne-au dus la Cluj 
si ne-au împărțit pe margine, la Târgu-Mureş. Ne-au spus că nemții sunt cu ungurii şi că o să intre în luptă Regimentul 2 
Roşiori, 19 Infanterie și unul de la Râmnicu Sărat. Când ne-am întors pe Mureş, devenise roșu, plin de oameni şi de cai. 


Eu aveam un general, Pantazi, de la Divizia numărul 8, pe care a băgat-o în luptă în locul nostru. Dimineaţa, nu au mai 
fost nici 5%. După asta, generalul a fost împuşcat. 

Când am ajuns la Tisa, armata română nu a vrut să treacă dincolo, dar a venit un ordin, care preciza ca unul din 
doi unul să treacă. Ungurii, bineînţeles, că nu ne lăsau. În zori, s-a auzit că vine un regiment de tunuri de la Tulcea; podul 
de la Tisa deja nu mai era. Au venit cu tunurile şi toată armata a ajuns până la Budapesta. Acolo, aduseseră contingentul 
45, format din oameni care nu făcuseră nici armata. Într-o oră, ne-au omorât, pe podul de la Budapesta, vreo 2.000 şi ceva 
de ostași, dar noi tot l-am trecut. Am ajuns până în Cehoslovacia. Începuse zăpada în munţii Tatra si multi dintre ai nostri 
au murit acolo, dar rușii au ocupat totul până la Berlin. 

Apoi, am aflat de la niște ofițeri că s-a dat ordinul de pace. Chiar din prima zi au început să ne scoată de acolo, 
fiecare plecând la casa lui. În drumul meu spre casă, in 1945, am trecut prin Ungaria, prin Debrețin, prin locul unde am 
fost rănit. Când am ajuns, m-au întâmpinat mai multe femei care mă tot întrebau ce se întâmplase cu bărbaţii sau copiii 
lor. Mi-am ars toate hainele pentru că eram plin de păduchi. Am fost chemat apoi la primărie, unde le-am spun cine a mai 
rămas si cine a mai murit. Cei care nu mai aveau nimic, au primit 15 ari de teren pentru casă si între 1 si 5 pogoane de 
pământ. Eu aveam 10 pogoane. 

Fiind rănit la genunchi şi la capul plămânului, m-au trimis la Calafat, într-un spital unde se afla un medic bun. 
Mă dusesem acolo trimis de la Sanatoriul din Poiana Mare. M-au examinat doctorul-sef, ca să nu mă taie, mi-a dat un 
tratament pe care trebuia să-l urmez sub observaţie, aşa că nu aveam voie să plec până ce nu mă vindec. Apoi, m-am 
întors acasă. 

Acum vreau să vă povestesc o altă întâmplare. La primărie, au venit, într-o zi, 65 de femei, 25 de invalizi şi foşti 
prizonieri care îmi cereau ajutorul să construiască un monument în memoria celor care au pierit în război. Le-am promis 
că îi ajut, dar aveam nevoie de bani. Vreo 28.000 de lei. Asta se întâmpla în 1946. Am vorbit cu meşterul, dar, din păcate, 
se strânseseră doar 1.400 de lei. Am încercat cu ajutorul preotului să mai adundm ceva, dar nu am reuşit. Asa că, am mers 
din poartă-n poartă, iar mie lumea îmi dădea bani pentru că mă cunoşteau toți. Am vrut să punem monumentul lângă 
cămin, care era făcut tot de mine împreună cu meşterii. Am mers după aprobări la protopopul de la Corabia, la episcopul 
de la Vâlcea si am ajuns până la judet, la primul secretar. Era acolo unul Sandu lui Constantin care m-a băgat primul. 
Tremuram de frică. Mi-a dat o ingineră care să mă ajute, dar nu m-a lăsat să-l pun acolo unde voiam eu, ci în curtea bise- 
ricii. Prima pomenire a mortilor am făcut-o într-o zi cu soare, in care s-a adunat toată lumea. La îndemnul învăţătorilor, 
le-am vorbit tuturor celor prezenţi despre ceea ce fusese pe front. 

M-am născut pe 1 iunie 1915 si m-am căsătorit in 1933, iar când am plecat în armată, aveam deja trei copii, doi 
dintre ei, Vasile şi Stefan, trăiesc si astăzi, dar fata, Caterina, a murit. Pe tatăl meu îl chema Marin si pe mama, Maria. 
Am avut 60 de ani de căsătorie, o căsnicie frumoasă, pe care nici nu o meritam! Sunt un om credincios și merg de câte ori 
pot la biserică. În război, am fost sergent-major. Când am împlinit 101 ani, mi-au făcut o ceremonie frumoasă, la care 
a venit si domnul locotenent-colonel Radu. Mi-au pus decorații în piept, iar primarul mi-a citit biografia. Apoi, toți s-au 
prins în horă.“ 


Colonel (rtr. ) aes 
Grigore DIACONU ROMANIA 


eteranul de razboi Grigore DIACONU a fost vizitat cu drag, la 
împlinirea vârstei de 103 ani, de către reprezentanţi ai Direcţiei 
calitatea vieții personalului si ai Asociaţiei Nationale a Veteranilor 
de Război, în cadrul proiectului „Acasă la veterani“. 

Domnul Diaconu, acum colonel în retragere, este încă un 
om plin de viata şi foarte jovial, care ne-a întâmpinat cu bucurie, vârsta inain- 
tată nepunându-si amprenta pe chipul acestuia. Distinsul veteran de război a 
participat pe front, în perioada 1941-1945, atât în Campania de Est, cât şi în cea 
de Vest, in Rusia, Ungaria şi Cehoslovacia, în munţii Tatra. „Aveam gradul de 
sublocotenent. La un moment dat, a venit o bombă şi podul de pontoane s-a rupt 
în două. Eu am rămas într-o parte, iar plutonul meu, pe care-l comandam, în cea- 
laltă. N-am pierdut nici un om acolo. Am intrat în Ungaria si apoi, mai departe, in 
Cehoslovacia. Am fost lovit la picior de o schijă a unui Brandt. Am fost şi coman- 
dant de companie, dar doar pentru câteva zile, pentru că cel mai vechi în grad 
succeda la comandă, ne relatează bravul ostaş, răscolind printre amintiri. 

După război, a lucrat, timp de 20 de ani, la Ministerul Muncii, în Direcţia 
socială de pensii, ocupând o funcţie de şef de secţie. Din nefericire este văduv de 
peste 20 de ani şi nu are copii, dar, cu toate acestea, nu se plânge de nimic. Are 
un program riguros şi iese la cumpărături de câte ori are nevoie sau pentru a-şi 
face şedinţele de fizioterapie. 

Acum, la cei 103 de ani, se bucură de o sănătate foarte bună şi isi ocupă 
întreaga zi citind sau plimbându-se. A fost plăcut impresionat de atenţia acordată 
din partea structurilor Ministerului Apărării Naţionale şi ne-a spus că ne aşteaptă 
şi cu altă ocazie. 


— MIRELA FLORIAN 


100, 
“see 


ROMANIA 


echipa formata din reprezentanti ai Directiei calitatea 
vietii personalului si ai Trustului de presa a Minis- 
terului Apărării Nationale l-a vizitat pe veteranul de 
război Marin ŞERBAN, în cadrul proiectului „100 
de ani de viaţă, 100 de ani de istorie“, în vara anului 
2017. Din nefericire, la puţin timp după întâlnirea noastră și înainte 


de a împlini venerabila vârstă de 102 ani, bravul ostaş a trecut la cele 
veşnice. Dumnezeu să-l odihnească în pace! Însă, povestea lui va 
rămâne pentru totdeauna, dincolo de spaţiu şi timp, în memoria 
colectivă a neamului nostru. 

S-a născut pe 28 decembrie 1915, în comuna Pleşoiu din 
judeţul Olt, într-o familie modestă de agricultori. A avut 3 frați, 
iar tatăl lor a murit în campaniile Primului Război Mondial, la 
Nămoloasa, pe când el avea doar 2 ani. Din cauza greutăților, nu 
a reuşit să termine cele 4 clase primare, dar şi-a ajutat cum a pu- 
tut familia greu încercată. În perioada 1938-1940, şi-a satisfăcut 
stagiul militar la Regimentele 36 Infanterie şi 3 Dorobanţi: „Am 
plecat la armată cu fanfara. Eram 18 din comună. Am mers cu 
trenul din Slatina până la Arad“. 

Pe frontul celui de-Al Doilea Război Mondial, a parti- 
cipat în două perioade, între iunie 1941 - octombrie 1941 şi 
aprilie 1944 - august 1944, cu Regimentul 3 Dorobanţi, având 
funcţia de comandant de grupă şi gradul de sergent-major. 
„Am fost în linia întâi. Eu aduceam şi de mâncare la trupă.“ A luptat la 
Odessa şi Tiraspol, pe vremea când eram aliaţi cu nemţii. 

Fiul domnului Şerban completează, din când în când, povestea tatălui pentru a nu se pierde nimic, pentru a 
nu dispărea în uitare nici un amănunt: „După o noapte de vară extenuantă, toată trupa se odihnea. La un moment dat, 
plantonul vine la comandantul de grupă, la tata, si îi spune: «Domnule sergent, rușii ne omoară oamenii. Au intrat in 
zona mitraliorilor.» Atunci, tata a început să tragă înspre ruşi, aproximativ 11.000 de cartuşe. După acest val de trageri, 
ruşii nu au mai atacat. “ 

Această faptă de bravură a fost recompensată cu o permisie de 12 zile şi cu o sumă în valoare de 500 de lei. La 
câteva zile după ce a ajuns acasă, domnul Serban a aflat că s-a rupt frontul. Ca urmare, s-a întors la unitate. În această 
permisie din '42, s-a căsătorit, deşi, numai după trei zile, a plecat din nou la război. Soţia dumnealui are acum 95 de ani. 

„Nu s-a văitat niciodată de mâncare. Aceasta era repartizată, de obicei, la comandanții de grupe, care, la rândul 
lor, o împărțeau cu ratia soldaților în gamelele pe care le purtau tot timpul cu ei la brâu. Fiecare era multumit cu ceea ce 
primea“, ne povesteşte mai departe fiul. 

Acum vine rândul veteranului de război să-şi amintească, din negura timpului, ororile pe care le-a îndurat: „Viața 
pe front nu a fost deloc ușoară. Când mergeai la atac, nu aveai pe unde să calci de morți, iar setea ti-o potoleai din băltoace, 
din care puteai bea apă amestecată cu sânge. Vedeam cu ochii mei cum colegii de trupă erau sfartecati de Brandt-uri“. 

A fost rănit doar uşor la un deget, de o schijă rătăcită a unui Brandt. Pentru că mama rămăsese văduvă şi o năs- 
cuse pe sora lui, în anul 1943, domnul Serban a primit o dispensă şi nu a mai plecat pe front, în Ungaria şi Cehoslovacia. 


Stefan TU ICA 


u mai ramas in viata doar cativa dintre eroii celui de-Al Doilea Razboi Mondial, pentru ca au avut pute- 

rea si norocul sa supravietuiasca conflagratiei, dar si trecerii nemiloase a timpului. In memoria lor, inca 

staruie ororile pe care le-au trait, dar si acestea vor dispärea incet-incet in negura uitärii. Povestile lor 

par ireale, desprinse parca din filme, si trebuie sa faci un efort pentru a-ti imagina cum scrisorile catre 

cei dragi erau scrise pe scoarță de copac, ce trebuia să mănânci pentru a supravieţui în lagăre sau cum 
cei care luptau alături de tine azi umpleau gropile comune a doua zi. Si, totuși, ştiu cum să trăiască frumos în prezent, 
cu această grea povară în suflet. 

Veteranul de război Stefan ŢUICĂ este un astfel de suflet de erou, care s-a bucurat enorm să ne vadă. Ne-a 
întâmpinat cu drag în pragul casei lui si, nerabdator, a început să-şi compună povestea, o istorie încă nescrisă şi cât se 
poate de reală. 

„Am fost căsătorit cu Elena, care, din nefericire, a plecat dintre noi acum 7 ani, la vârsta de 93 de ani. Am 3 copii, 
nepoți, stränepoti si strä-stränepoti. Fata mea cea mare, Elena, are acum 79 de ani, băiatul, Dumitru, 76, şi cealaltă fată, 
Cătălina/ Corina, 72 de ani. 

În armată, am fost sergent-major, puscas la Regimentul 4 Grăniceri. Am participat si la război, din 1941 până în 
1944, cu Regimentul 85 Infanterie. “ 

Cumva ironic, veteranul nostru continuă zâmbind: „Nemţii, o mare putere, au plecat să cucerească un imperiu, pe 
Uniunea Sovietică. Ca urmare, noi am mers pe front, prin Ucraina şi ne-am dus dincolo de Cotul Donului. Am venit de 
acolo, când am fost rănit, în anul 1942“. 

Cuvintele curg, înşiruite de firul memoriei, realizând un tablou pe care doar unii îl pot înţelege cu adevărat: „Nu 
am putut omori pe nimeni în război, fiind un om credincios. Cuvintele care m-au călăuzit au fost: «Cine va da cu sabia de 
sabie va pieri!» Îmi aduc aminte de un plutonier cu suflet bun, care mă invata cum să reactionez la o armă automată, cum 
să nu stau aproape de ea, să fac salturi şi să mă îndepărtez. Eu am scăpat de moarte cu ajutorul Domnului! A căzut, la un 
moment dat, o bombă de la ruşi aproape de mine, suflul m-a aruncat la pământ, dar nu m-a lovit. Prin Rusia, femeile erau 
miloase si ne dădeau de mâncare. Dar, bărbaţii... Odată, îndemnat de camarazii mei, m-am dus cu grupa la biserică. La 
usa așezământului, au venit doi ruşi care nu se bărbieriseră niciodată în care mergeau în genunchi si le curgeau lacrimile. 
Noi am crezut că de atâta credință se rugau plângând, dar ei, de fapt, ne blestemau. 

Am fost în Ucraina, la Kiev, am trecut Donetul, Donul până aproape de Stalingrad. Am trecut prin orașele Stalino 
si Kotelnikovo. La Cotul Donului, m-a rănit un glont la umăr. Am fost primit într-un spital din Nifropetroschi, unde am 
fost îngrijit bine, chiar dacă eram român. Nu am stat mult acolo... aproximativ o săptămână. Mi-au făcut operație, deşi eu 
nu prea voiam, dar am rămas cu mâna moale. Un căpitan doctor îmi spusese că, dacă un an stau asa, asa o să rămân, dar 
mi-am revenit. După aceea, ne-au luat cu trenul şi ne-au dus în Polonia, la Lemberg. Cineva mi-a spus că o să stăm aici 
până când o să ne aducă în țară. Şi asa a fost! Am 
ajuns cu trenul la Iași, în Spitalul Sfântul Spiridon. 

As vrea să vă povestesc acum o întâmplare 
care mi-a lăsat în suflet multe regrete. Este vorba 
despre un consătean, pe numele lui Marin Graure, 
cel cu care am plecat împreună la război. Si în 
ziua de azi îmi pare rău că, atunci când trebuia, 
nu i-am Zis să vină cu mine pe margine, pe lângă 
pădure, că, poate aşa, nu murea. 

Ruşii aveau aruncătoare puternice. Erau 
dotați cu o armă proprie, Katiușa; când cădea 
proiectilul, lua foc pământul. Însă, când au ajuns 
cu armata în Germania, la Berlin, americanii erau 
deja acolo. Eu cred că, de aceea, au pierdut nemţii 
războiul.“ 

Privind la toată viaţa lui în urmă şi ana- 
lizând, domnul Ştefan ni se confesează: „Am 
trecut prin trei faze: fascism, comunism şi, acum, 

democraţie. Ne-am dus pe jos, că ne Iuaseră nemtii cu ei să cucerească Uniunea Sovietică, cea mai mare tard si cea mai 
bogată. Noi pe jos, nemții cu mașinile! Nu era bine nici la ei, dar nici la Colhoz-ul rușilor! Cel mai bine este acum, în ca- 
pitalism! M-am căsătorit in 1938 si am făcut doi copii. Am rămas văduv in 2010.“ 

Şi evenimentele se succed mai departe, într-o ordine aleatorie în dorinţa de a ieşi la suprafață, în dorinţa de a nu 
fi uitate: „O rusoaică l-a vrut pe Gheorghe, fratele meu mai mare cu trei ani decât mine, care se afla în lagăr. S-a dus şi l-a 
cerut paznicilor. De atunci, nu mai ştiu nimic despre el. Fratele meu a plecat cu ea si a renunţat la familia lui din tard, la 
soţie si la copii.“ 

Familia lui îl consideră un om încă ambițios, deşi, pe 15 mai 2017, a împlinit 100 de ani. După război, a lucrat pe 
şantierele din tara, paznic la Întreprinderea de Osii şi Boghiuri de la Balș, dar in mare parte, în agricultură. Este cunoscut 
în sat drept Fane Tuica. Este pasionat de citit şi are două cărți de geografie dupa sobă. Nu trece nici o zi, fără să citească 
măcar un ziar. De asemenea, nu poate renunţa la o pelerină primită de la ginerele lui, fost cadru militar, acum trecut 
în rezervă. Are un secol de existență pe acest pământ, a trăit cât alții într-o sută de vieți şi... nu se termină totul aici! 


Sublocotenent (rtr.) 
Dumitru DUCA 


-a näscut pe 16 octombrie 1916, în localitatea Breaza din 
judetul Prahova. 
»Am intrat pe front, in anul 1941, la Botosani. Am 
fost caporal, trăgător la pușca-mitralieră, până în anul 1943. 
Am plecat de la Prut până la Ripiceni, Cocorăștii Noi, 
Cocorăștii Vechi, apoi în Rusia, Meritopol, Krasnodar, Kabul, Crime- 
ea. Am fost în detașamentul Cornea Cornel, eșalonul de recunoaştere, 
condus de căpitanul Florescu, un foarte bun organizator, ce nu intra 
în luptă fără să studieze pozitia inamicului. 

Am avut de înfruntat gerul năprasnic şi am degerat aşa de rău 
la piciorul drept, încât nu am mai putut să mă incalt. Asa am mers, 
cu piciorul drept în prelată. 

Am ajuns cu trenul până la Rostov şi m-am trezit la Kiev, într-un 
spital german, unde mai erau români. Fetele sanitar mă rugau să dau 
cafea celor răniți, care nu puteau să se miște deloc. 

Între timp, mareșalul Antonescu a dat un ordin ca toți răniții 
români din spitalele Kievului (Ucrainei) să se retragă. Astfel am ajuns în Transnistria, unde am fost operat pe viu...! Am 
avut dureri foarte mari. Apoi am ajuns la un spital din Buzău. 


A AM > ‘4 


După ce m-am vindecat, am trecut cu eșalonul in Sighisoara, iar de-acolo m-au repartizat la Centrul de Instructie 
Cavalerie din Sibiu. De aici, am fost dat la Regimentul 7 Călăraşi din Sebeş, Alba. Acasă o aveam pe mama si trei frati. 
Tatăl meu a participat pe front în Primul Război Mondial. La câteva zile, s-a făcut pace şi, astfel, am scăpat să mai merg 
în Cehoslovacia. Am fost lăsat la vatră când s-a terminat războiul, în anul 1945.“ 


— MIRELA FLORIAN 


ROMANIA 


-a născut pe data de 7 martie 1915, în comuna Mänesti din judeţul Prahova, într-o familie simplă de agricultori 
care a avut 6 copii. 
A participat, ca puscas, pe frontul celui de-Al Doilea Război Mondial, în perioada 1941-1943, în campa- 
niile din Est, cu Regimentul 7 Infanterie Dorobanţi. A luptat la Cotul Donului, în Caucaz, alături de germani. 
În 1942, a fost rănit la mână şi la picior. A fost internat în spitalele din Rusia, Polonia şi la Viena, în Austria. 
În cadrul regimentului, a avut funcția de observator. „În timp ce stăteam pe brânci să observ inamicii, a venit la 
mine un domn colonel care mi-a cerut arma. Eu i-am zis că arma din mână nu se dă. A plecat înapoi. Mă verificase.“ 
Ruşii erau foarte bine înzestrați. Aveau pistoale automate, cu care te ocheau de la depărtare. Noi n-aveam decât 
arma. 
A fost şi comandant de grupă. „Ţin minte că, odată, am fost pedepsit si am fost închis o ord în carceră, pentru faptul 
că un soldat din grupa mea a dezertat. Dar s-a întors si, astfel, am ieşit din carceră. “ 
A fost clasat ca invalid de război, gradul 2. 


A fost decorat cu Medaliile „Serviciul Credincios“, „Virtutea Militară“ şi „Crucea comemorativă a celui de-Al Doilea 
Război Mondial, 1941-1945". 


Nicolae POPA 


participat pe frontul celui de-Al Doilea Razboi Mondial pe te- 

ritoriul Rusiei, in perioada 10 septembrie 1941 - 25 decembrie 

1945, fiind incadrat la Regimentul 20 Dorobanti. A avut functia 

de comandant al Companiei de mitraliere si isi aminteste faptul ca 

avea în depozit zeci de mii de cartuşe si că, neavând altceva mai 
bun la îndemână, dormeau pe lăzile goale de muniţie. 

În timp ce se afla la 80 de kilometri de Stalingrad, pe 25 decembrie 1943, 
a fost rănit în luptă. Ca urmare a acestui fapt, a fost internat în spital până pe 24 
februarie 1943. După ce s-a recuperat, a ajuns cu regimentul până în Transnistria, 
unde erau in subzistenta germană. „Nemţii ne aprovizionau cu alimente. Primeam 
zilnic câte un pachet de unt sau margarină, paste, gem, 2-3 conserve de peste sau 
2-3 cutii cu pateu de ficat. De asemenea, mai aveam şi o cutie de 1 kilogram cu 
mușchi de porc, portie care era destinată pentru două persoane, timp de 3 zile. De 
aceste condiţii beneficiam toți, de la ultimul soldat, până la general. Din 3 plicuri 
cu praf de ouă si câteva bucățele de slănină afumată, făceam o omletă în gamelă, 
pe focul de la câteva bete. 

Am ajuns până in Donet, unde am văzut singura pădure pe care am întâl- 
nit-o în Rusia. Acolo nu existau curți, iar casele erau construite din pământ. Aveau 
doar două camere, cea de la intrare fiind fără uşă. Oamenii se încălzeau la un 
cuptor, în care ardeau coji de floarea-soarelui. De asemenea, nu am văzut si cred 
că nici nu existau pomi fructiferi.“ 

Pe 15 iunie 1942, pentru faptele de arme săvârşite pe câmpul de luptă, 
domnul Popa a fost decorat cu Ordinul „Coroana României in grad de Cavaler si 
panglică de Virtute Militară“. 

După război, a urmat cursurile Şcolii de Impegati de Miscare, la Arad, şi 
a lucrat, mai apoi, ca inspector de bancă. 


a 


ROMÂNIA 


Sublocotenent (rtr.) 
losif DAVID 


-am vizitat pe domnul sublocotenent in retragere Iosif DAVID, nascut 
la 23 martie 1916, la implinirea celor 101 ani. 

Un om simplu, modest, trecut prin multe incercari, dupa cum 
ne-a povestit cu multa insufletire veteranul. Mama i-a murit cand 
avea doar 5 ani si nu-si mai aminteste suferinta provocata de aceasta 

pierdere. A fost crescut însă de mama vitregă. Avea 3 fraţi buni si încă 2 doar de 
tată. Cel mai mic dintre ei a căzut în luptele din timpul celui de-Al Doilea Război 
Mondial şi nimeni nu a reuşit să afle unde a fost îngropat: nimeni nu a putut să-i 
aprindă o lumânare la căpătâi. A urmat patru clase primare şi, în anul 1939, a 
fost încorporat la Regimentul 1 Infanterie, pe o funcţie de comandant de grupă. 

În luna iulie 1941, a pornit în lupta împotriva ruşilor, care ocupaseră Ba- 
sarabia, sub îndemnul mareșalului Antonescu: „Ostași, vă ordon, treceţi Prutul!“. 
De la Brăila, au trecut Prutul şi au înaintat către Nistru, unde au primit ordinul 
de a limita trecerea trupelor sovietice. Trei săptămâni au durat luptele în zona 
aceea, timp in care erau alimentati, rar, cu bărcile, doar în momentele de relativă 
linişte. Apoi, au ajuns la Cotul Donului, de unde s-au şi întors în tara. România 
întorsese armele împotriva nemților şi, în zona Iașului, domnul David a fost luat 
prizonier şi trimis în lagăr, în apropierea Odessei, unde a fost ţinut mai mult de 
un an. Mâncau doar coji de crumpeni (cartofi, n.a.) şi crumpeni putreziti sau 
inghetati. Dormeau pe beton, afară, în ger. „Mureau pe capete si erau cärati cu 
camionul la gropile comune“, ne-a povestit. Detinutii erau puşi să ducă grâne la 
moară, cu carele, dar, când se apropiau de moară, erau împușcați pentru a nu 
ajunge să se poată hrăni. 

Odată eliberat din lagăr, a fost trimis în ţară cu trenul, la Iași, şi, de acolo, 
la Braşov, apoi a ajuns acasă. Şase ani au durat pregătirea militară, războiul si 
prizonieratul în Uniunea Sovietică. 

Are o familie frumoasă, cei doi copii ai lui dăruindu-i nepoți, de la care 
are 9 stranepoti. 

ROMANIA 


Dumitru COCA 


a cei 100 de ani, impliniti pe 8 aprilie, veteranul de război Dumitru COCA, din 
Sibiu, încă mai are puterea să povestească, cu mult haz, despre soartă si noroc. 
Mijloc de primăvară, cu parfumuri care te îndeamnă la reverie... Însă, 
nu avem timp de asa ceva, fiindcă päsim într-o casă țărănească cu tavanul 
înalt, dovadă clară a omului gospodar, care a fost odată personajul nostru de 
azi, Dumitru Coca. 

Singura lui fiică ne întâmpină si ne conduce în camera veteranului. 

— Domnul Coca Dumitru, întreabă un coleg când intrăm. 

— El e!, spune sprinten bătrânul si se prinde cu mâna de mânerul improvizat 
deasupra patului, ca să se ridice. 

Sărim să îl ajutăm. 

— Nu, nu, spune hotărât. 

— Nu îi place să îl ajuti, explică fiica. 

Se aşază pe marginea patului şi începe să ne studieze. Se uită atent la grade, să ştie cu cine stă de vorbă, cine e 
şeful. În casă este rece si, în pofida acestui aspect, Dumitru Coca stă cu picioarele goale. Fata îi aduce papuci. Nu-i vrea. 
Lui nu îi e frig şi nouă ne îngheață mâinile! 

„Am fost recrutat în Batalionul de Gardă Regală. Când o venit primăvara lui 1939, o venit si ordinul să mă prezint 
in Sinaia“, începe veteranul. „Eu îs bucovinean de origine“, adaugă imediat, citind uimirea de pe fata noastră când am 
auzit grai de moldovean. 

„Batalionul se compunea din patru companii. Ati invatat la şcoală, nu? Două la Sinaia, pentru paza castelului, si 
două la București, pentru paza regală... Eu, țăran de prin Bucovina, am ajuns la Sinaia.“ 

Cei mai aratosi si mai înalți tineri erau recrutaţi în Garda Regală. La unitate au stat o zi, două, apoi au fost îm- 
partiti pe grupe si plutoane şi au început instructia la Poiana "Țapului. „O luam de la castel prin pădure, ieseam în şoseaua 
principală, unde, după vreo doi kilometri, ajungeam în poiană. Acolo am învățat orientarea topografică. Noi habar nu 
aveam de nimic. Trăiţi la țară.“ 

Au făcut instrucţie şi pregătire militară la Sinaia până la 10 mai, când era Ziua Naţională. I-au dus apoi la 
Bucureşti şi au unit cele patru companii, să sărbătorească evenimentul. La Cotroceni, au venit regele Mihai şi tatăl lui, 
Carol al II-lea. Garda Regală stătea vizavi de tribuna oficială. „La final, noi am deschis defilarea. Era comandant al ba- 
talionului maiorul Ilie Radu.“ 

De la instrucţie, căpătase o hernie. A ieşit la raport, însă plutonierul l-a sfătuit să reziste până la 10 mai şi apoi să 
meargă la spital, la Bucureşti. După marele eveniment, a fost dus la infirmeria unităţii, după care l-au internat şi operat. 
A stat vreo 10 zile la recuperare, în spital. În această perioadă, a fost mutat de la Garda Regală la unitatea de grăniceri 
din Cernăuţi, mai aproape de casă. „Eram din Câmpulung Moldovenesc. Înainte să mă prezint la Cernăuţi, am dat pe 
acasă, să îmi văd neamurile. Apoi m-am prezentat la Regimentul 3 Grăniceri. Ne făcusem prieteni cu nemtii şi unitățile 
militare erau instruite pe sistem nemtesc. “ 

N-a stat prea mult pe front. La începutul războiului, în 1942, era la o companie de pază de frontieră. „Am nime- 
rit la Compania 6 Grăniceri din Seletin, lângă Rădăuţi. Am fost primii pe care i-au atacat ruşii. Eram aproape de ei, ne 
despartea doar un pârâu. Mai departe putin erau pichetele.“ 

Aşadar, începutul războiului l-a prins pe frontieră. Postul era pe un deal, iar ruşii îl aveau ca punct de reper. 
„Fusesem santinelă într-un punct de observaţie. Îmi venise schimbul şi ne-am retras, împreună, către pichet. Pichetul avea 
20-25 de soldați, comandati de un sergent. Mergând către acolo, am urcat un deal si numai ce aud bum, bum, de la ruși. 
Ne văzuseră şi ne încadraseră cu obuzele de Brandt. Explozie în stânga, explozie în dreapta; cum ne depărtam, prelungeau 
traiectoria, dar am scăpat.“ 

Au ajuns la pichet, unde a rămas numai telefonistul care ţinea legătura cu comandantul de pluton. Toţi ceilalți 
ne-am retras la gospodăria unui țăran care creştea vite si oi. „Aveam o tara de adăpost. Noi, neobisnuiti cu războiul, ne 
instalasem in şura ţăranului si, pentru că făceam focul acolo, ne-au descoperit ruşii. Când a început să se întunece, au 
început si bombardamentele. A căzut un obuz pe tarcul cu oi al ţăranului şi în aer era un miros de carne crudă si balegă 
de oaie. Dar pe noi, nu ştiu cum, nu ne-au nimerit.“ 

Sergentul a dat comandă să se retragă printr-o pădure. Aşa au ajuns la 
Suceava. „Dar... Ruşii au ajuns înainte să ne retragem noi. Aveam hrană rece, 
dată de la unitate pentru retragere, iar ei ne-au căutat în ranite si ne-au luat toată 
mâncarea, deşi convenţia era ca militarii români să se retragă în mod paşnic şi 
rușii să nu se atingă de ei.“ 

În război, veteranul Dumitru Coca a fost fruntaş. Pentru că a făcut parte 
dintr-o unitate de pază, nu a înaintat pe front. Ei erau retrași şi înlocuiţi cu 
unități luptătoare când începea lupta. , Am stat câteva luni pe front, la începutul 
războiului. Am rămas apoi în unitate până în 1945, când ne-au dat drumul acasă. 
Am fost şase ani militar.“ 

Tatăl lui a murit pe front în Primul Război Mondial. Nu a apucat să il 
cunoască. Si mama a decedat când el era adolescent. Ca urmare, întreaga gos- 
podărie a rămas pe mâna lui, a celor doi fraţi si a surorii lor. Fraţii, din fericire, 
nu au fost pe front. Dar, pe unul dintre ei, tot l-au atins consecinţele luptelor. 
Când s-au retras, trupele nemtesti, au minat toate trecătorile. În satul lor, era un 
pod care trecea peste râul Moldova spre Câmpulung Moldovenesc. Podul acela 


fusese minat pe ambele parti. „Când au venit ruşii, s-au dus la primărie si au cerut oameni din sat care să curețe minele 
şi să repare podurile. Fratele meu era acasă, aşa că l-au luat. Umblând pe acolo, a călcat pe o mină. I-au amputat piciorul 
de la genunchi în jos. Am umblat de unul singur să îi obțin drepturile.“ 

În 1945, Dumitru Coca s-a întors la gospodăria părintească. Îşi făcuse prieteni apropiaţi printre militarii ce i-au 
fost ca fraţii timp de şase ani. „Mă trezesc în una din zile cu un coleg de armată la mine acasă. Pentru că aveam vite si 
brânzeturi şi dăduse foametea in Moldova si Muntenia, în '46-'47, mi-a propus să colectam brânzeturi, lapte, unt si să le 
ducem la Bucureşti. S-a apucat de negustorie si a strâns ceva banuti.“ 

Un alt prieten l-a sfătuit să cumpere, de la evreii care plecau în Palestina, o maşină de tricotat. 25.000 de lei a dat pe 
ea. „Lumea m-a văzut când am dus-o acasă, în căruţă. Mi s-a dus vestea în sat, însă eu am pus-o într-o şură. Ce să fac cu ea?“ 
Un sergent-major de la cercul de recrutare din Câmpulung Moldovenesc a auzit despre maşina lui Dumitru Coca. Nevasta 
lui lucrase pe aşa ceva în Sibiu. Însă, veteranului i-a fost frică să le dea mașina, pentru că era în perioada colectivizării. 
Dar nevasta militarului nu a renunţat. A venit, iar şi iar, să îl roage. Până la urmă, a acceptat. Nu i-a luat nici un ban pe ea. 

„Mi-am cunoscut soția datorită maşinii de tricotat“, îşi aminteşte zâmbind. Nevasta sergentului-major şi-a che- 
mat sora să o ajute la lucru. I-a făcut şi veteranului cunoştinţă cu ea. „Venea pe la mine pe acasă si, vezi Doamne, m-am 
îndrăgostit de ea. Era după război, muriseră atâția bărbaţi... îmi făceau mie fetele curte!“ (râde). 

S-au căsătorit in 1948 şi s-au mutat in Sibiu, in 1950. Aici îl găsim şi astăzi, dar fără soţie... La 90 ani, l-a lăsat în 
grija fiicei, trecând la cele sfinte. 


Gheorghe BENEA 


eteranul de război Gheorghe BENEA s-a născut pe 13 martie 1917. Împli- 

nirea unui secol de existenţă a fost sărbătorită în data de 10 martie 2017, 

ocazie cu care bravul ostaş a primit o diplomă aniversară din partea Mi- 

nisterului Apărării Naţionale. Evenimentul s-a desfăşurat chiar la domi- 

ciliul venerabilului veteran din municipiul Rădăuţi şi a adus în prim-plan 
întreaga experienţă de război a celui care a luptat, între anii 1939 şi 1945, pe teritoriul de azi al Ucrainei, în zona 
Cernautiului. Unitatea din care a făcut parte veteranul nostru, cu gradul de plutonier-major, in arma geniu, a fost Re- 
gimentul 4 Pionieri „Petru Rares“. 


După război, şi-a câştigat existenţa ca tehnician, în construcția mobilei, şi ca agricultor. A crescut 2 copii în spi- 
ritul aceluiaşi patriotism care l-a caracterizat toată viata, patriotism care a fost insuflat şi celor 2 stränepoti. 

La momentul recunoaşterii faptelor sale de arme, domnul Benea a fost decorat cu Medalia „Crucea comemorativă 
a celui de-Al Doilea Război Mondial, 1941-1945“. 


Colonel (rtr.) 
Emil Petru GHIBU 


1018-2018 | SARBATORIM IMPREUNĂ 


eteranul Emil Petru GHIBU, din Sibiu, a împlinit 101 ani 
pe 10 februarie 2017. Şi-a pierdut soţia, prietenii, auzul, 
dar amintirile i-au rămas intacte. Şi ce amintiri! A luptat 
alături de nemți si, paradoxal, viata i-a fost salvată de 
un rus. 

Colonelul (rtr.) Emil Ghibu se trage din neam de eroi. Poate şi 
de aceea pare firesc ca viaţa lui să fie o lecţie de omenie şi patriotism. 
Cu toate atrocitățile războiului, el a rămas om si s-a purtat la fel cu toţi, 
indiferent dacă erau aliaţi, duşmani, prieteni sau prizonieri. Mai târziu, 
a venit şi răsplata. 

S-a născut la 10 februarie 1916, în localitatea Cenade, judeţul 
Alba, din părinții Dumitru şi Ana, fiind al şaselea din cei opt copii ai 
familiei. Este nepotul marelui cărturar si patriot român Onisifor Ghibu. M 
Tatăl acestuia a participat la Marea Adunare Populară de la Alba-Iulia | 
din 1 Decembrie 1918, amintindu-și că, desi avea numai 3 ani pe atunci, 
la acel eveniment au mers cu căruțele împodobite cu steaguri tricolore, 
iar când s-au întors de acolo, erau plini de bucurie că: „Ne-am Unit cu 
Tara!“ 

Am ajuns la casa dumnealui dupa orele pranzului. Era vesel, en- 
tuziasmat de vizita noastră şi parcă nu mai avea răbdare să înceapă să-şi depene amintirile. Din păcate, nu mai aude, aşa 
că nu puteam să îi punem întrebări, dar se pregătise să depășească acest inconvenient şi a povestit, pe nerăsuflate, tot ce 
a trăit din prima până în ultima zi, pe frontul celui de-Al Doilea Război Mondial. 

Povestea e lungă. „Prin câte am trecut... “, ne introduce colonelul în atmosferă. După absolvirea facultății, l-au 
repartizat la Regimentul 6 Artilerie Grea, din Timişoara, ca sublocotenent. Cu unitatea acesta a mers în nordul Dobrogei, 
la Sulina, cu două luni înainte de a începe războiul. În Deltă, era un alt regiment de infanterie, care trebuia să treacă în 
Ismail. 

„Eu aveam două tunuri de calibru 150 mm şi trebuia să pregătesc terenul. Si, în noaptea respectivă, la trei fără un 
sfert, a început războiul. Eu am tras primul foc“, spune, mândru, veteranul. Şi a tras până când infanteria a cerut să se 
oprească, pentru a putea trece Dunărea. Infanteria a trecut, artileria a rămas. 

„De dimineaţă, au apărut patru avioane ruseşti. Nu ne-au găsit si au lansat bombe în toate părțile. Noi aşteptam. 
Nu ştiam ce să facem. Normal, ar fi trebuit să treacă si ei. Dar nu au avut cum. Au așteptat tehnica necesară pentru traver- 
sarea cursului de apă si au stat până au constatat că infanteriștii s-au dus înainte Jără ei. Au aşteptat două zile. Si nimic. 
Nici un ordin, nici o indicație. 

Ne-am dus la tren si înapoi, la Timisoara, unde am stat iar vreo două zile si tot nu venea ordinul.“ Atunci, maiorul 
care comanda unitatea, în lipsă de alternative, le-a dat drumul acasă. 

Iniţial, a mers la bătrâna lui mamă, la Sălişte. Fratele lui era inspector sanitar, mobilizat la Chişinău. Au luat le- 
gătura şi l-a chemat alături de el. A găsit de lucru la o fermă, care trimitea mâncare pe front. Nu avea cine să o conducă 
şi venirea lui a picat la tanc. „Imediat s-a dus un delegat la Bucuresti si mi-a adus mobilizarea pentru lucru. Am stat la 
fermă până când au venit ruşii la Nistru.“ 

Când ruşii au ajuns la Nistru, tânărul sublocotenent a venit la Caracal. , Am stat doar câteva zile și directorul m-a 
trimis iar la fermă. Avea magaziile pline de porumb, gata de a fi predat pentru front. M-am dus înapoi şi... m-au prins 
rușii. La acea fermă, erau ţinuţi şi prizonieri ruşi se formase un fel de comandament. “ Veteranul avea un om în subordine 
şi o căruţă cu doi cai. La un moment dat, omu: i-a dat alarma: ,,Domnu’ Ghimbu, vin ruşii!“ Dar ruşii deja trecuseră 
până s-a trezit şi echipat el. Fugise şi comandantul german care păzea prizonierii. „Am rămas singur acolo. Era noapte. 
Am luat căruța și am plecat spre Prut.“ A trecut printr-o pădure, iar, când a ieşit, a nimerit în mijlocul unui regiment 

german. Acolo ajunseseră cu retragerea. În stânga, era un deal 
de unde coborau tancuri ruseşti, în dreapta, era alt deal cu vii, şi 
el, în mijlocul trupelor germane spre care se îndreptau tancurile. 

„Am sărit din căruță si m-am dus prin vie. Am văzut in 
depărtare o stână de oi şi acolo am fugit. Noroc că nu erau câinii 
dezlegati!“ A rămas la stână, iar ciobanii au împărțit mâncarea cu 
el. „Aveau o oală mare si cu o singură lingură mâncam patru insi.“ 
Până când a venit o patrulă rusească şi l-a găsit. Au crezut că e 
neamţ, după figură. I-au pus în vedere ca a doua zi să se prezinte 
la sediul sovietic. „Nu știam ce se întâmplă acolo și nu m-am dus. 
Noaptea, am fugit. Am luat-o în direcția Prut, de unul singur, pe 
câmp. Drumul trecea printr-un sat în care l-a prins paznicul şi l-a 
dus la primărie. Acolo erau două camere. Într-una erau prizonieri nemți, rataciti. În cealaltă, m-au cazat pe mine. Astep- 
tam să vină şeful să îi explic că sunt român, nu neamt.“ Cât a stat să aştepte, pe nemți i-au dus undeva şi i-au împuşcat. 
Nu aveau ce face cu ei. 

După un timp, a venit un căpitan rus însoţit de un bărbat pe care veteranul l-a recunoscut. Fusese prizonier la 
ferma la care lucrase el. „Norocul meu că l-am cunoscut. El ştia rusește si i-a explicat căpitanului. Asa de mult l-a impresi- 
onat ce i-a povestit! Familia lui toată fusese omorâtă de nemți, asa că a vrut să facă un bine şi să ajung si eu acasă, că mă 
aşteaptă familia. Ca urmare, căpitanul a luat o hârtie şi a scris că am permisiunea să trec Prutul.“ 

Trebuie menţionat că veteranul nostru i-a ajutat pe prizonierii ruşi la fermă. Le dădea de lucru, nu se comporta 
cu ei ca si cum ar fi prizonieri. A dat dovadă de omenie, aşa că, atunci când s-a ivit ocazia, unul dintre ei a ținut să îi 
întoarcă favoarea şi a făcut acest gest care, practic, i-a salvat viaţa. 

„Soseau caravane de care cu boi încărcate cu muniţie. Se duceau la gară. M-au urcat într-unul şi am trecut de oră- 
selul plin de armată rusească. Dar nu aveam şanse să rămân întreg, toți credeau că sunt neamt.“ A găsit, însă, o gazdă si 
a rămas să aştepte să se liniştească apele. Gara era departe, la kilometri de mers. După câteva zile, a pornit spre gară pe 
jos. „Am ieșit la drum si am văzut o scenă teribilă. Stive de cadavre de soldați nemți. Nu-i mai îngropa nimeni, îi mâncau 
ciorile.“ A reuşit să ajungă la gară, s-a urcat în tren şi a mers, din nou, la Caracal. La regiment, nu mai ştia nimeni nimic 
despre el, i se pierduse urma. Era dispărut. Aici, se opreşte povestea lui. 

În continuare, stăm de vorbă cu fiul veteranului, Ştefan Ghibu, pentru alte detalii. 

„Nu au avut contact direct cu inamicul, dar partea foarte grea a fost când a trecut prin liniile frontului. Singur. Erau 
cadavre peste tot“, povesteşte fiul. „Au fost două momente decisive în perioada petrecută pe front si din ambele a reuşit să 
scape. Cum? A avut noroc! Putea fi băgat în camera cu nemți si executat. A fost o șansă şi că acel căpitan rus cunoştea un 
om cu care tata era în legătură si a putut să pună o vorbă bună pentru el. Aici a fentat moartea! Si nu a fost singura dată. 
A fost chemat, la un moment dat, înapoi la Timişoara, ca să fie trimis pe front. Dar a ajuns cu o zi mai târziu şi regimentul 
lui deja plecase. Așa că l-au mobilizat iar la fermă. Dacă pleca, nu se ştie ce se întâmpla. Din compania lui de artilerie, 
nu s-au întors multi. În '44, a ajuns la Caracal si, în '45, s-a căsătorit. A avut doi copii. Mama mea era din Caracal. Acolo 
s-au cunoscut, după ce s-a întors de pe front.“ 

Veteranul a avut opt fraţi, patru băieţi şi patru fete. În război, au mers el şi încă un frate, care a ajuns până la 
Odessa. Ceilalţi au fost mobilizați pe loc. Unul avea o fabrică care producea pentru armată, iar celălalt lucra în inspec- 
toratul sanitar. „Înainte de Primul Război Mondial, erau înstăriți; aveau o fermă mare în comuna Cenad. Acolo s-a născut 
tata. Apoi, s-a făcut împărțirea pământurilor. Au pierdut tot. S-au mutat la Cluj, apoi s-au întors la Sălişte si s-au ocupat 
de cojocărie. Au rezistat cum au putut si au reuşit să trimită la facultate şase din opt frați.“ 

În comunism, familia lui a fost persecutată. Onisifor Ghibu, profesor, membru corespondent al Academiei Ro- 
mâne şi politician, luptător pentru drepturile şi unitatea poporului român şi unul dintre participanţii importanţi la 
realizarea Marii Uniri de la 1918, a fost fratele tatălui veteranului nostru. Bustul lui încă veghează pe Aleea Academi- 
cienilor din Sălişte. „Avea 70 de ani când l-au băgat la pușcărie, pentru că n-a vrut de nici o culoare să treacă de partea 
comuniștilor. După război, a fost în lagăr, la Caracal. Acolo, tata si cu soția lui l-au ajutat cu hrană, pentru a supravieţui. 
Tot ca să îl preseze să treacă de partea comuniştilor, băieții lui Onisifor au fost condamnaţi la moarte. Dar nu a cedat. În 
perioada aceea, a fost teroare în familie. Până la urmă, au comutat pedeapsa cu moartea la închisoare pe viaţă si, înainte 
să moară, Gheorghiu-Dej i-a grațiat.“ 

Patriotismul este trăsătură de familie în neamul Ghibu, transmis din generaţie în generaţie şi păstrat la loc de cinste. 

„Tata este un super patriot. Are 101 ani si încă se duce şi votează. Nu cere urna acasă. Dacă e nevoie, iese în stradă 
la proteste si e supărat tare că nu îl mai tin picioarele să lupte acum, ca țării să îi fie bine!“ 

Amănunte despre viata si activitatea domnului Emil Ghibu puteţi afla din cartea „Bunicii nostri. Memorii peste 
veacuri“ a domnului Dan Ramf, Editura Salgo, Sibiu, vol 1. 


Plutonier-adjutant sef (rtr.) 
Vasile STEFANA 


-a nascut pe data de 1 martie 1917, este veteran de razboi, iar acum 
locuieste in Targoviste, judetul Dambovita. 
A participat cu Regimentul 7 Graniceri pe frontul celui de-Al 
Doilea Război Mondial, în perioada 24 august 1944 - 1 aprile 1945. 
Conform Ordinului General nr. II/ 2861/ 22.04.2015, a fost avansat la 
gradul de plutonier-adjutant şef în retragere. Este decorat cu Medalia „Crucea 
comemorativă a celui de-Al Doilea Război Mondial, 1941-1945“. 

Vârsta înaintată a estompat memoria veteranului nostru de război şi nu-şi 
mai aduce aminte decât faptul că a participat pe front, la arma grăniceri, în zona 
Baia Mare. Nu a fost nici rănit şi nici prizonier de război. 

„Am avut noroc că nu am patit nimic. De foarte multe ori puteam să mor, 
dar Dumnezeu m-a scăpat întodeauna. Mi-a fost tot timpul gândul la Dumnezeu! 
Pe front, nu plecam niciodată unul fără celălalt, eram cu toții împreună şi fiecare 
spunea unde se ducea. Eu m-am ocupat cu aprovizionarea; eram la popotă.“ 

În prezent, se află în grija fetei sale, iar câteodată isi mai găteşte si singur. 
Se uită şi la televizor, dar foarte rar, întrucât nu-i plac neadevărurile care se spun. 
A fost operat de hernie inghinală si la ambii ochi, iar acum vede bine. Se chinuie, 
însă, cu insomniile specifice vârstei. A dus o viață cumpătată si nu a consumat 
alcool, decât rareori un vin pe care şi-l producea singur. 

La împlinirea unui secol de viata, a fost vizitat de către reprezentații 
Direcţiei calitatea vieţii personalului şi Centrului Militar Judeţean Dâmboviţa, 
în cadrul proiectului „100 de ani de viaţă, 100 de ani de istorie“, şi a primit mesaje 
de felicitare din partea Primăriei municipiului Târgovişte. 


— MIRELA FLORIAN 


ROMANIA 


lutonierul (rtr.) Gheorghe COSTAN este din 
comuna Udesti, judetul Suceava si s-a näscut 
la 9 ianuarie 1917, cu cateva luni inainte de 


a-si pierde tatäl in Bätälia de la Märäsesti. A = 
fost recrutat in 1939, la Compania 4 Sanita- 5 
ră, care funcţiona pe lângă Corpul 4 Armată. În toamna 
lui 1942, a fost repartizat la Regimentul 6 Vânători de la * 2 


Balti, despre care, in glumä, spune ca se numea Regi- 
mentul 6 „Vai Mamă“. Era căsătorit doar de o luna cand 
a plecat de acasă şi nu a știut că soţia lui era însărcinată. 
A fost sergent, comandant de grupă la compania a VI-a, 
iar la comanda regimentului era colonelul Mateias. 

A participat pe frontul celui de-Al Doilea Răz- 
boi Mondial în mai multe zone, dar a fost si la Cotu 
Donului. A văzut acolo multe orori, iar amintirile lui 
se dispersează cumva, rămânând doar un peisaj de 
iarnă, cu tranșee peste care se asternuse zăpada. La 
un moment dat, însă, a căzut prizonier împreună cu 
mai multi camarazi de-ai lui si au fost aduși în lagăr, 
pe o ninsoare puternică. Pe drum, li s-a spus să se 
dezbrace de bundite (n.r. - o scurtă de blană tipică 
zonei Moldovei), dar fiind în zonă un sat, el a dat-o 
unui localnic rus pe o pâine, pe care a impartit-o 
cu ceilalți. Aceea a fost mâncarea lor pe două zile. La comisie, a 
declarat că este soldat, pentru că ceilalți subofiteri erau forțați să lupte de partea ruşilor. În lagăr, unde 
erau peste 4.000 de prizonieri, s-a înţeles bine cu niște evrei unguri, dar erau acolo şi nemți, italieni, belgieni... A avut 
noroc şi a devenit bucătar, lucrând pe acest post timp de doi ani de zile. Dacă a putut, i-a ajutat pe multi, indiferent de 
naţionalitate În 1947, a fost eliberat şi s-a întors acasă, unde a constatat că nu mai avea gard, pentru că fusese luat de 
ruşi, care l-au folosit la construcția unui pod peste râul Suceava. 

A făcut 12 copii, din care mai trăiesc 11, si are de la aceştia 46 nepoți si 137 de stranepoti. După război, a lucrat 
în construcții si agricultură. 

„Am fost binecuvântat de Dumnezeul Îmi aduc si acum aminte cum stăteam în tranșee, alături de caporalul meu 
„Petru Crudu, din Flămânzi. La un moment dat, a venit un tanc peste noi, iar eu, care eram la mijloc, am scăpat. Seara, 
s-au prezentat la mine doi soldaţi, dintre care unul mi-a dăruit o carte. Era Biblia. M-am apucat imediat să citesc din ea. 
După aceea, am constatat că, atunci când era câte un atac şi zbârnâiau gloantele ca nişte albine, acestea nu se apropiau de 
mine. Să nu mai vorbesc despre bombardamente! lisus m-a păzit! Nu am nici un alt secret si sunt convins că am ajuns la 
vârsta aceasta pentru că Dumnezeu a fost tot timpul cu mine! Sau... poate si că i-am ajutat pe evreii ăia!“ 

Care evrei? Cei despre care urma să ne povestească ulterior, dezvăluind astfel un mare secret: „Pe 7 septembrie 
1942, eram în Roman. Un soldat de-al meu a auzit strigătele unor oameni care se aflau în trei vagoane, staționate în gară, 
undeva către fabrica de zahăr, pe o linie moartă. Erau închiși în ele o mulțime de evrei, pe o căldură năucitoare. Erau şi 
foarte înfometați... Vagoanele nu erau păzite de nimeni; păreau pur si simplu abandonate. Am aflat însă că maşinile ger- 
mane veneau câteodată noaptea şi îi duceau în Polonia, la moarte. Nu am stat prea mult pe gânduri şi m-am dus acolo. 
Am văzut că erau legate cu multă sârmă, dar, după ce am reuşit să deschid primul vagon, m-a ajutat în continuare un 
evreu mai în putere. Erau buimaci, săracii de ei! M-am năcăjit mult să îi eliberez! Apoi, până în zorii zilei, i-am dus către 
unitate. I-am scos pe strada Sucedava, spre marginea oraşului şi, apoi, pe pod la râul Moldova. De acolo, au plecat ei!“ 


= 
— 
© 
N 
= 
S 
AS 
NS 
8 
S 
aS 
<> 
a 
NN 


a, 


/ 


7100 de ani de viat 


Sublocotenent (rtr.) 
Vasile COCIORVAN 


ublocotenentul (rtr.) Vasile COCIORVAN s-a näscut pe 25 no- 
iembrie 1917, in comuna Iaslovat din judetul Suceava, ,,locali- 
tate aflata la intersectia granitelor Imperiului Tarist cu Imperiul 
Austro-Ungar, în timpul luptelor“, dupa spusele mamei sale. La 
părinţi, au fost doi frați şi două surori. Nu a fost declarat oficial 
decât atunci când a plecat în armată. Mama sa ştiind ce este războiul, s-a 
rugat mult si a postit, iar dumnealui considera şi acum că a scăpat cu 
viata datorită protecţiei divine şi a rugăciunilor ei. 

A fost recrutat după cutremur, aşa cum isi aduce aminte, de că- 
tre comisariatul Militar al Raionului Suceava, pe 20 noiembrie 1940, 
la Regimentul 13 Dorobanţi de la Iaşi şi a efectuat doar trei luni de 
instrucţie, pe Copou. A fost trăgător la pusca-mitraliera, despre care 

spune că „avea nouă kilograme şi o sută de grame“. Apoi, a venit pen- 
tru o scurtă perioadă acasă, mai ales că instructorii lui i-au spus că 
războiul bate la ușă. A fost dus la Prut, printre grăniceri, iar, de acolo, 
au fost trimişi cu toţii pe dealul Golăieştilor, unde au făcut fortificaţii. 
„Pe 22 iunie 1941, ne-am trezit dimineaţă devreme. Mai era mult 
până în ziuă. Trecuseră multe avioane, ce se duseseră la Sculeni si 
bombardaseră. De la amiază, au început şi rușii să tragă. Pe noi ne-au 
trecut nemții Prutul, cu bărcile. Acolo am văzut pentru prima dată 
morți. Înainte luptaseră acolo alti români de-ai nostri. Am trecut 
printre ei şi, după ceva de mers, am intrat şi noi în situație de război. Ne-au 

pus banderole galbene la mână pentru a nu fi bombardati chiar de aviația noastră şi am înaintat.“ 

Sublocotenentul lui a primit ordin să constituie o echipă de cercetași pentru a captura soldaţi inamici. Au plecat 
pe timpul nopții, s-au apropiat în linişte de liniile sovietice, au trecut de ele şi au capturat doi militari ruşi. Între timp, 
batalionul lui a trecut la ofensivă, fără să mai aştepte informaţiile despre inamic. Au fost lupte dure! Nici apă nu a putut 
să bea, aşa de intens era focul. Compania a IX-a a fost nimicită complet. Ruşii au luat banderolele galbene de la românii 
morţi şi, profitând de teren, au venit spre ei. S-a ridicat în picioare cu pusca-mitraliera si a tras la mică distanţă peste ei. 
Ştia de la bătrânii satului că cel ce doreşte moartea nu va scăpa de ea în război. Asa că ruşii, izbiti puternic, s-au retras. 
La sfârşitul zilei, rămăseseră foarte puţini din batalionul său. Maiorul, comandantul lui, atacase fără ordinul diviziei, aşa 
că, ameninţat cu judecarea în fata Curţii Marţiale, aceasta s-a sinucis. 

După această întâmplare, s-a îmbolnăvit grav de tifos exantematic, chiar la trecerea Nistrului. L-a salvat un că- 
pitan medic, care avea grijă de 11 militari izolaţi. A fost evacuat la spitalul de la Iași, apoi, după ce s-a vindecat, a fost 
trimis într-un batalion de completare în fata Odessei, sub bombardament de artilerie. Comandantul unității, ştiind că 
avea experienţa frontului, l-a luat ordonanţă. De oboseală, la un moment dat, ofițerul a adormit. Peste un timp, a început 
din nou bombardamentul si soldatul Cociorvan l-a trezit brusc şi l-a tras in transeu. Un obuz a căzut exact în locul unde 
fusese comandantul lui. Îi salvase viaţa! 

După căderea Odessei, au revenit în tara, unde au stat până de Paste. El a ajuns şi acasă, în permisie, apoi a revenit 
la unitate, care era dislocată la Sculeni. A continuat să fie ordonanţă, de data aceasta la maiorul Ivăneanu. De acolo, a 
plecat cu trenul, apoi cu căruțele spre Cotu Donului. Simtea în suflet unele remuşcări că nu îşi ascultase mama, ştiind 
ce urma să-l aştepte. S-a împrietenit, la un moment dat, cu un sergent, Mihai Dutca, de aceeași religie cu mama lui şi a 
spus că, dacă va scăpa de război, se va converti. 

După lupte grele, s-au retras. În retragere, rămânea în urmă câte un batalion care să-i întârzie pe ruşi. La una 
dintre aceste unități a rămas şi maiorul Ivăneanu. Au fost înconjurați de cavaleria rusă, s-au luptat mult, dar au fost in 
cele din urmă coplesiti. Maiorul, fiind basarabean, s-a sinucis. 


Dupa mai multe retrageri, frontul s-a stabilizat. Impreuna cu un alt camarad de-al lui au fost plasati intr-un 
punct de observaţie. Primeau o dată pe zi mâncare. Mai plecau prin satele părăsite, unde mai găseau câte un pumn de 
grâu. Au avut şi păduchi, care îi necăjeau foarte tare. Când aveau clipe libere, se curatau cum puteau mai bine. Au stat 
acolo mai mult de două luni. „Îmi doream uneori să îmi degere picioarele si, astfel, să scap. Grea viață am avut acolo! 
Rugăciunile mamei au făcut mult! Ca să îi arate Dumnezeu că o ascultă, a îngăduit şi a lăsat un glonț să mă rănească 
la umăr!“ 

A fost evacuat imediat la un spital german. De aici, l-au dus într-un oraş unde se pregătea un tren de răniţi către 
România. L-au ţinut patru zile în spital, la Tighina, după care a avut concediu medical o lună de zile şi încă o lună de 
la regiment. „M-am întors la război, lângă Odessa. Pe 23 august 1944, am venit către casă, dar ne-au prins ruşii. Aşa am 
plecat în prizonierat. Ne-au dus pe toţi în lagărul de la Fălești, unde se aflau 17.000 de oameni.“ 

Au plecat de acolo cu trenul, iar pe timpul călătoriei au suferit teribil de sete. Dar, a vrut Dumnezeu şi a venit 
o ploaie puternică şi, astfel, şi-au potolit setea. Şi-au umplut gamelele şi bidoanele cu apă. Au ajuns până la urmă în 
Caucaz, unde era o întindere mare între munţi. Fusese planificat să se facă in zona aceea un oraș, Riustave. Ruşii adu- 
ceau acolo, din teritoriile cucerite, fabricile de armament cu totul. Au construit kilometri întregi de cale ferată până în 
toamna lui 1948, pe 19 noiembrie, când a fost eliberat. Până atunci, dăduseră drumul doar celor slabiti. El a făcut parte 
din primul transport. Rămăseseră în urmă vânători de munte şi jandarmi, care, după spusele altor cunoscuţi din zonă, 
au mai rămas doi ani. 

În 1949, s-a căsătorit cu Mădălina si au avut împreună opt copii, dintre care şapte sunt încă în viata. Acum are 
peste 30 de nepoți. A lucrat în agricultură, însă, în 1953, a fost concentrat la Roman. Soţia lui, care era la vremea aceea 
însărcinată, a rămas acasă cu doi copii. Din nefericire, în urma unui accident casnic, cel mai mic copil, o fetiță, a murit. 
El nu fusese anunţat de moartea fetei, dar, când a ajuns acasă, a văzut sicriul. 

A fost decorat cu Medalia „Crucea Comemorativă a celui de-Al Doilea Război Mondial, 1941-1945“. 

Plutonier-adjutant principal (rtr.) 
Aurel ANTONIE 


1018 2018 | SARBATORIM IMPREUNĂ 


äzut prizonier în Al Doilea Räzboi Mondial, plutonie- 
rul-adjutant principal (rtr.) Aurel ANTONIE si-a vazut 
copilul, pentru prima data, la opt ani de la nasterea aces- 
tuia. Asta dupa ce a ramas, la randul lui, orfan de tata, 
pe timpul Primului Razboi Mondial. 

Veteranul Aurel Antonie din Horezu, care a implinit venerabila 
vârstă de 101 ani, se prezintă scurt: „Prizonier de război și detinut po- 
litic“. Apoi, face o pauză, trage adânc aer în piept şi amintirile încep 
să curgă... 

Stagiul militar l-a efectuat în perioada '36-'39, în Drăgășani, 
la Centrul I Jandarmi. Arma — securitate, specialitatea — puscas, 
funcția — comandant de grupă la Corpul 1 Armată de la Craiova, 
Divizia 11 Infanterie, Legiunea Jandarmeriei Olt. „Am fost activ 
când a început războiul.“ Poate că vederea şi auzul au început să 
îl lase, dar memoria este într-o stare perfectă. „În '43, ne-au trimis 
la Chişinău, pentru că civilii făceau reclamaţii că li se fura din case. 
Erau doar femei văduve. Au plecat un batalion de români şi două 
divizii de nemți. Comandantul nostru era un maior bătrân. Mobili- 
zaseră pe toată lumea, pentru că nu mai erau oameni. Nici nu mai 
conta, bătrân, tânăr... 

Când au ajuns, nu mai era nici picior de rus în Chişinău. Aflaseră de venirea lor si plecaseră. Doar noap- 
tea auzeai avioanele si pustile cu lunetă. Am prins doar un rus. Se parasutase noaptea la spital si a rămas agăţat într-un 
pom. Era amărât şi bolnav. În schimb, am căzut noi prizonieri. Tot batalionul. Trei zile mai târziu, când a fost vânzarea, 
ştiţi voi... “, şi ar vrea să mai adauge ceva, dar dă a lehamite din mână si trece mai departe. 

„Unitatea mea a păzit divizia. Nu am fost în linia 1. Din cei cu care am plecat, doar doi oameni am pierdut, unul 
din Gorj si altul din Drăgășani. În rest, după opt ani de prizonierat, cu toți ne-am întors in ţară“, spune, mândru. 

Era caporal şi l-au făcut sergent pe front. Batalionul lui era de securitate, iar veteranul a fost comandant de grupă. 
Opt ani a stat prizonier în Odessa, Siberia, Turkistan şi Stalingrad. A lucrat la pădure, la canalul Volga-Don, la şosele, 
căi ferate, in port si în fabrici. A pornit de la lopată si s-a întors in tara lăcătuș mecanic. „Am plecat cioban la război. Nu 
aveam nici o meserie. Dar, în lagăre, dacă iti faceai norma, mâncai; dacă nu reuseai, făceai foamea. Asa că am trecut prin 
toate meseriile: la ce m-au pus, aia am facut!“ 

Primeau sarcinile de dimineaţă si, la 16:00, veneau ruşii si luau în primire. Pe ce lucrai astăzi, mâncai mâine. 
Subofiterii şi soldaţii aveau o ratie de 15 grame de grăsime pe zi (margarină). Ofițerii, 20 de grame. La început, erau 
28.000 de prizonieri într-un lagăr, patru bucătării şi, o data pe zi, primeau mâncarea. „Pentru ruși, n-a contat natia pri- 
zonierilor. Toți aveau același program. Si, cel mai important, țineau la igienă. Să fi avut haina 1.000 de petice pe ea, dar să 
fie curată. Când ne-au luat, eram plini de păduchi. Parcă îi văd si acum, nişte orătănii cu coadă!“ 

În Siberia, prizonierii au fost duși cu trenul şi o lună au lucrat la pădure. „Era ger afară si, în picioare, aveam cizme 
de pâslă, fără ciorap, dar era cald ca în sobă“, îşi aminteşte veteranul. 

Apoi, l-au mutat în Turkistan, unde a stat cel mai mult. A lucrat la o şosea si la o cale ferată. Tine minte că, într-un 
munte, au băgat 60 de vagoane de trotil, ca să iasă cu drumul pe partea cealaltă. „Am săpat fântâni de 100 de metri 
adâncime, le-am umplut cu trotil şi i-am dat foc cu fitil detonant, de departe, cum ar fi de aici la Vâlcea. Si, la distanta aia, 
tot s-au spart geamurile, s-a zguduit pământul şi muntele doar s-a umflat în sus.“ 

Din Turkistan, a ajuns la Odessa, unde a lucrat doi ani în port, la o fabrică de armături (motoare de vapoare şi 
maşini). A fost lăcătuş mecanic. Lucrau acolo 200 de ruși şi 100 de români. Cea mai bună perioadă din prizonierat aici 
a fost. A reuşit să-și facă si un prieten, din tabăra opusă... „Era un rus foarte priceput. Nu am văzut, în cei doi ani, să i 


se refuze vreo formă lucrată. Îl chema Niculae, avea 
șapte copii acasă si era mai sărac decât prizonierii. 
L-am văzut într-o zi, în pauza de masă, în fata fabri- 
cii, mânca pâine cu votca. Nu avea altceva. Mâncam 
noi, prizonierii, mai bine decât el! Primeam butoaie 
cu peste de la Constanta si bere din România. Dacă 
rămânea mâncare de la români, o strangeam si i-o 
dădeam rusului. Mă pupa de mă albea!“ 

Prizonierii români, în urma unei greve, erau 
plătiți pentru munca la fabrică. Dacă respectau nor- 
ma de lucru, primeau, pe hârtie, 25 de ruble, din 
care le erau opriţi bani pentru cazare şi masă, un fel 
de taxă de lagăr. Totuşi, un om muncitor rămânea cu 
două, trei ruble pe lună. 

Ultima oprire a veteranului nostru a fost 
la Stalingrad, pentru aproximativ trei luni, unde 
a asamblat barăci. Auzise de la un rus că a fost o 
şedinţă la ONU şi că ministrul rus a fost întrebat 
despre prizonierii români. Raspunsese ceva de genul: «Eu nu ştiu nimic! Asta ştie doar Bucureştiul şi Moscova». Si, a 
doua zi, a văzut un afiş pe poartă în care scria că toţi prizonierii de război se vor repatria. Nu a trecut mult si, lucrând 
la barăci, aude cucul cântând. „Noi, care nu văzusem de cinci-sase ani animale sau păsări, am zis: a venit cucul pe front, 
gata, noi plecăm! Deja începuseră să vină cei din schimbul doi al lagărului de la Stalingrad, prizonierii japonezi. Ne-au 
ținut o săptămână în carantină înainte să ne dea drumul. Românii puseseră bani la sosete, pentru acasă. Ne-au luat tot. 
Eu cumpărasem deja un costum din banii strânși. Am fost inspirat. Am venit cu el acasă, îl am şi acum! 

Primii prizonieri eliberați au fost sârbii. După ei, au urmat celelalte natii. Ne-au îmbarcat in bou-vagoane, dar 
organizate milităreşte. Cu bucătărie. Am coborât la Sighisoara. Noi am fost 18.000 de prizonieri, nemții erau vreo 10.000 
si nu știu unguri câți au fost.“ 

În ţară, a ajuns în '51 şi i-au băgat direct la închisoare. Apoi, i-au eliberat pe rând. Trebuia să ajungă în ianuarie 
acasă, dar abia de Sfintele Paști a reuşit. „Când am plecat la război, mi-am lăsat nevasta însărcinată. Abia mă căsătorisem, 
eram în primul an.“ 

Acasă, au ţinut legătura prin scrisori, însă trebuiau să spună numai de bine. Scriau în ruseste, pe o foaie îndoită 
în două. La câte două, trei luni ajungeau scrisorile la destinaţie. , Am avut o femeie de milioane! Când m-am întors, mi-am 
găsit copilul în clasa a II-a. Nu mi-a zis tată mai bine de un an. Am mai făcut încă doi copii, un băiat şi o fată. Ea e la 
București, iar băiatul îl am aici.“ 

După ce i-au dat drumul din închisoare, a luat trenul spre Vâlcea. Când a coborât în gară, nu avea nici un ban. 
În jurul lui s-au strâns vreo 20 de oameni. Toţi voiau să ştie despre rudele lor, dacă le-a văzut cineva. „Vorbeam româ- 
neste si rusește în acelaşi timp că, na, asta vorbisem în ultimii opt ani. Am ajuns in sat la 12:00 noaptea. M-am întâlnit pe 
drum cu mama, care plecase după mine. A plâns mult. Ce-o fi fost în sufletul ei..., că tata a luptat şi el pe front şi a fost şi 
prizonier la Gura Lotrului. La cinci ani, eu am rămas orfan şi am fost crescut de tată vitreg. Ajuns la vatră, întâi m-am 
ocupat de gospodărie, că se vedea cerul din casă!“ Apoi, a fost revizor la funiculare. În ’57, din păcate, i-a murit soția. S-a 
recăsătorit, dar, anul acesta, a pierdut-o şi pe cea de-a doua. 

Sublocotenentul (rtr.) 
Vasile Gh. STAMATEANU 


ublocotenentul (rtr.) Vasile Gh. STAMATEANU s-a nascut pe 2 februa- 
rie 1912, in localitatea Fantanele din judetul Suceava. 

In data de 12 martie 1942, a fost mobilizat in cadrul Regimen- 
tului 53 Infanterie si a participat la luptele de pe Frontul de Est, in 
apropierea orasului Odessa. Ulterior, dupa 1 aprilie 1944, tot pe Frontul 

de Est, in Crimeea, a facut parte din Regimentul 25 Infanterie, unde a fost inca- 
drat in grupele de minare si deminare — aşa-numitele „detașamente de sacrificiu“, 
de noapte. 

Pe 23 august 1944, a fost luat prizonier de armata URSS pana in data de 
12 aprilie in anul urmätor, cand a fost inrolat voluntar, cu gradul de sergent in 
Divizia „Horia, Cloșca si Crisan“. 

In data de 25 mai 1944, în semn de recunoştinţă, printr-un Înalt Decret, 
Majestatea Sa Regele i-a conferit sergentului Vasile Stămăteanu din Regimentul 
25 Infanterie, Medalia ,, Barbatie si Credinţă, cu spade, clasa a III-a“, pentru fapte 
de arme săvârşite în războiul contra Forţei Sovietice. 

— CEZAR CoBuz 

n municipiul Feteşti din judeţul Ialomiţa, l-am întâlnit pe veteranul de 
război Andrei PARNAVEL, care în anul 2017 a împlinit vârsta de 104 ani. 

Pe timpul celui de-Al Doilea Război Mondial, a fost soldat trans- 
misionist la vânători de munte, în subordinea generalului Leonard 

Mociulschi. Poveştile dumnealui sunt impresionante și fiecare dintre aces- 
tea readuc în prezent mirosul de pulbere, de sânge, de... moarte! Imaginile care şi 
acum îi tulbură sufletul descriu prăpădul prin care a trecut, înconjurat de trupuri 
sfârtecate de obuze şi gemete ale unei dureri sfasietoare... A scăpat cu viata din 
acel infern şi este profund recunoscător pentru asta. A fost mult mai norocos 
decât multi dintre camarazii lui care, din păcate, nu au supravieţuit. 

Astăzi, este un om viguros pentru vârsta înaintată pe care o are și îşi ocu- 
pă timpul cu un mic magazin aflat în piața oraşului. A fost foarte bucuros să 
se întâlnească cu noi, cei veniţi din partea Ministerului Apărării Naţionale, dar 
şi cu primarul urbei, comandantul Centrului Militar Judeţean Ialomiţa, căpitan 
comandor Ionel Bentoiu, locotenent-colonelul Cristian Dumitraşcu de la Trus- 
tul de Presă a Armatei şi căpitanul Robert Zaharia din Direcţia calitatea vieţii 
personalului. 

Ne-am luat la revedere de la Andrei Parnavel, un om pe care istoria l-a 
reținut, păstrându-i pentru totdeauna sacrificiul de pe câmpul de luptă. A trecut 
peste orice suferință sau necaz, peste trecerea nemiloasă a timpului care nu i-au 
putut ştirbi demnitatea si nici devotamentul fata de patrie. 

ROMANIA 


eteranul de razboi Ion TONCU s-a näscut pe 

24 martie 1916, in localitatea Ciuperceni din jude- 

tul Teleorman. A participat pe frontul celui de-Al 

Doilea Razboi Mondial, in perioada 22 iunie 1941 

— 23 august 1944, cu Regimentul 23 Infanterie. A 
fost avansat la gradul de sublocotenent in retragere, prin Ordinul 
general M 34/ 2015. 

„În anul 1938, am fost încorporat, iar in 1941, am plecat pe 
front, până in 1944. În toată această perioadă, nu am avut decât 
75 de zile de concediu. În cadrul regimentului, eu făceam căruţe si, 
pentru că erau foarte bine construite, am fost decorat cu Medalia 
„Serviciul Credincios“. Regimentul nostru era dislocat la Bazargic, 
pe frontieră, iar noi făceam patrulă de la Luncavita, până la 
Isaccea. Mi-aduc aminte că, la un moment dat, în timp ce pa- 
trulam, am observat un om pe marginea drumului, lângă o vie. 
Ne-am dus să-l căutăm, dar a fugit. Am chemat noi ajutoare si a 
venit o patrulă de călăreţi, dar nu l-am mai găsit. 

A doua zi, am primit un ordin de la domnul colonel 
Topärlan, să ne ducem pe front. Am trecut podul peste Nistru, 
dincolo de Ismail, şi am ajuns într-o comună pe care am ocu- 
pat-o. După ce am stat pe loc o săptămână, am înaintat pe linia 
Nistru-Odessa-Tatarcea. La Odessa, rușii trăgeau în noi din toate părțile. Colonelul 
Topärlan nu a vrut să se culce la pământ si un proiectil l-a nimerit din plin. I-am văzut doar capela care a sărit la vreo 
10-15 metri în aer. Din tot regimentul nostru, nu mai rămăseseră decât 15 oameni, ceilalți fiind răniți sau ucişi. Însă, com- 
pania la care eram eu a fost completată ulterior. Era o formațiune de cercetare, care avea 2 plutoane, cu câte 30 de oameni 
de fiecare, plus un pluton de călăreți. 

Am ocupat din nou poziţiile în Odessa şi am început să înaintăm. Eu eram comandant la grupa a 2-a, plutonul 1 
din cadrul companiei. Aveam misiunea să cercetez împrejurimile. Așa am ajuns până în Valea Tătarcii, unde era o apă 
mare de 8 metri lățime. Am văzut cât era de adâncă si, mai spre seară, după ce am aruncat tot ce aveam asupra mea, 

m-am hotărât să traversez râul doar cu o foaie de cort cu care mi-am acoperit capul. Cei din regiment 
au observat lipsa mea şi atunci comandantul a dat ordinul să traverse- 


Da ram 
ARII x 
ATION 
ALE 


ze cu toții râul. După ce au venit şi ceilalți, am continuat să cercetăm 

zona. Dar, la un moment dat, ruşii au început să tragă asupra noastră. 
În acele zile, Odessa fusese declarat oraș deschis, unde nu aveai voie să 
tragi. Însă, când am ajuns la Odessa, am fost surprinşi de câteva focuri 
de armă. Noi am înaintat totuşi, deşi nu-i vedeam pe soldați, pentru că 
erau ascunși în bordeie. După acest eveniment, am avut 3 zile de repaus, 
apoi ne-am îndreptat spre Crimeea, Mariupol şi mai departe. 

Din acele vremuri, mi-a mai rămas în minte şi faptul că, dacă nu 
respectai ordinele primite, riscai să fii împuşcat chiar de către comandantul 
tău. Cam asta a fost viata mea pe front: noaptea eram pe poziție, în calita- 
te de comandant de grupă, trăgător, iar ziua, potcovar.“ 

După război, a continuat să lucreze ca potcovar. 

Constantin HERTOIU ROMANIA 

entru veteranul Constantin HERTOIU, cel de-Al 
Doilea Räzboi Mondial s-a terminat în 1948. S-a 
luptat cu rusii doi ani pe front si, apoi, inca cinci, cu 
foamea, în lagär. 

Cand isi depäna amintirile din razboi, pe pris- 
pa casei lui, tot satul se strangea să-l asculte. A trecut prin multe 
şi are si darul de a povesti. Asa că nu ne-a fost greu sa îi găsim 
casa de pe malul Oltului. Pe oricine întrebi, în comuna Câineni 
din judeţul Vâlcea, despre un veteran, te duce la poarta locote- 
nentului în retragere Hertoiu. 

Povestea lui începe în 1936, când a fost încorporat la arti- 
lerie, la Sebeş, judeţul Alba. De acolo, a fost mutat, împreună cu 
camarazii săi, la Aiud, apoi la Satu Mare, Baia Mare, Câmpulung 
Moldovenesc şi spre graniţă. „Era o vânzoleală generală, de parcă 
armata nu ştia ce planuri are tara“, explică veteranul. 

Prima tragedie a trăit-o la Câmpulung de Nord, cum îi 
spune domnul Hertoiu, pe atunci sergent. Nu dormise de multe 
nopţi, marsaluind spre vamă. „M-am suit într-un furgon ca să 
mă odihnesc. A venit sergentul-major la mine şi mi-a zis: Eşti prea 
tânăr ca să dormi! Si s-a pus în locul meu. Era noaptea, târziu si 
burnita. La un moment dat, văd două linii luminoase si aud urlet 
de locomotivă. M-am trezit speriat, ca dintr-un somn adânc. Eram cu picioarele pe linie.“ 

El a scăpat, dar sergentul-major nu. Trenul a făcut praf furgonul. N-a mai plecat după baterie si a aşteptat lângă 
mort cam o săptămână până ce au venit să îi ia declaraţii. „Credeau că l-am omorât noi. Armatele noastre se cam aranja- 
seră între timp, fiecare pe unde să lupte. Eu am fost trimis pe marginea unei ape, unde stăteau camuflati camarazii mei.“ 

A doua catastrofă s-a întâmplat la Nistru. Armatele ruseşti ajunseseră înainte şi împânziseră cu cazemate toată 
coasta Nistrului. Dar românii nu bănuiau asta. Regele dăduse ordin ca, la ora 04:30, a doua zi de dimineaţă, să treacă 
Nistrul. 'Totuşi, comandantul batalionului de pontonieri a plecat mai devreme, pe la 04:00. „Rușii i-au lăsat să treacă 
jumătate pe podurile de pontoane si, de pe coastă, i-au nimicit cu pușca-mitralieră. Au omorât tot batalionul. Cu colonel 
cu tot. Cine le-o fi spus să plece cu o jumătate de oră mai devreme ca să nu îi poată acoperi nimeni când traversează?! Nici 
n-am apucat să reactiondm si ei zăceau unul în braţele celuilalt, morți. Eu cred că asta a fost vânzare. Prima vânzare, că 
am mai avut...“ 

Aşa începe un alt episod: „Anul '42, în Crimeea; zăpadă mare, începuse iarna. Toate trupele din Germania si țările 
aliate ei se subordonau unui general neamt, comandantul Crimeei. A venit plutonierul-major la mine si mi-a spus că avem 
liber trei zile, să mâncăm, să bem şi să dansăm. Nu îmi venea să cred. În mijlocul războiului... La miezul nopții, dansul 
era in toi, iar ruşii au debarcat şi i-au încercuit. Nu i-a văzut nimeni. Toţi ai nostri erau beti, dormeau, dansau, nimeni la 
posturi. Am fost decimati. Soldații nemți şi români săreau de la etaje în izmene şi cămăşi ca să scape, dar si asa au murit. 
Dimineaţa a apărut si majorul. Mă impingea cu piciorul, să vadă dacă mai trăiesc. Generalul plecase în Germania...“ 

În toată perioada petrecută pe front, soldații români au fost nemulțumiți de direcţiile pe care le primeau. Nici 
cu aliații de atunci, nemţii, lucrurile nu stăteau prea bine. „Eram frați, tovarăși, dar până la un punct. Feodosia, punct la 
Marea Neagră, a fost cucerit de români. Si am înfipt drapelul românesc. Nemţii l-au luat si l-au azvârlit. Apoi tine-te frate, 
luptă între români şi nemți!“ 

A stat aproape trei ani pe front. A ajuns până la Stalingrad. Volga era atât de periculoasă, încât nu puteai să con- 
struieşti pod de pontoane. Si era plină de cadavre. 

„Tocmai atunci ruşii băgaseră lansatoarele Katiușa cu 32 de proiectile, care plecau deodată, apăsând un buton. Au 
omorât multi soldaţi cu ele. Noi eram präpäditi. Asta e adevărul... “ 

La Cotul Donului, armata română, alături de cea germană, a fost oprită de ruşi şi dezarmată. „A căzut o bombă 
în apropiere și generalul Ciurea, săracul, se învârtea in gol si prindea muşte. Doi căpitani ruşi m-au întrebat dacă suntem 
ofițeri. 

— Nu, zic. 

— Dar, ce sunteţi? 

— Români, am răspuns. 

— Stati jos!, ne-au zis. (Tot dialogul bravului ostaş e redat în rusă.) 

L-am luat de mână pe general si l-am tras după mine. A început să tipe că îndrăznesc să trag de un general. I-am 
explicat repede ce şi cum si, ca drept răsplată, mi-a zis că, dacă scăpăm, mi-o dă pe fiică-sa de nevastă. N-am scăpat. 
Ne-au băgat în lagăr.“ 

Nu i-au ţinut mult acolo: i-au scos şi i-au dus să le arate Siberia. Sapte zile şi şapte nopţi au mărșăluit si nu au 
mâncat nimic. 300 de români au murit de foame pe drumul acesta. „Vedeam caii morți pe marginea drumului, umflati, 
cu picioarele în sus, si mă repezeam ca vulturul si infigeam dinţii în ei.“ 

În Siberia, nu au stat deloc. Au ajuns şi au pornit înapoi. S-au oprit în lagărul din Donbas, unde Constantin 
Hertoiu a stat trei ani şi jumătate, în mina de cărbune. De acolo, a plecat acasă tocmai în... 1948. Invatase ceva rusă. 
În lagăr, primeai 200 de grame de pâine pe zi. „Am văzut cum nemţii întindeau săpunul pe pâine si mâncau. Astăzi mân- 
cau, iar mâine îi duceau la groapa comună. I-am întrebat, odată, de ce fac asa. Mi-au zis: Tu aici mori, după ani de chin. 
Eu mâine dimineaţă sunt acasă, la mama si la tata. Aşa mi-au zis.“ 

Mâncarea era singurul lor gând. Veteranul ajunsese la 37 de kilograme. Era un schelet. Toţi erau așa. „Te luau 
noaptea din somn să dai declarații. Pe tot parcursul interogatoriului, revenea o întrebare: câţi ruşi ai împuşcat? Niciunul, 
spuneam. Nu te credeau. Le-am spus că adunam copiii de pe drum şi le dădeam mâncare, că eu eram cu caii sau la artilerie, 
nu în prima linie. Bun băiat, spunea ironic. Apoi, iar, si câți ruşi ai împuşcat?“ 

NEPOATE, MINTEA ÎMI ZBOARA iN TOATE PARTILE. EU SUNT ACI, 


LANGA TINE, DAR SI ACOLO, CAND ÎN CAUCAZ, CÂND LA STALINGRAD. 


INCHID OCHII SI REVAD TOATE LUPTELE, TOATE ORORILE. 


VOLGA STIE TOT. CAT A iNGHITIT APA AIA... VAI DE VIATA MEA! 

În lagăr, după încheierea războiului, erau obligaţi să trimită scrisori acasă. „Trebuia să spun că sunt foarte bine, 
sănătos, voinic. Scriai ce spuneau ei. Maxim 25 de cuvinte. Şi, în mai putin de patru zile, primea răspuns din România.“ 

Din cand în când, fostul artilerist închide ochii şi, pret de 7-8 secunde, nu mai spune nimic. A depășit suta de 
ani, poate că mai adoarme, îmi spun în gând. Nea Dinu simte nedumerirea mea: „Nepoate, mintea îmi zboară în toate 
părțile. Eu sunt aci, lângă tine, dar şi acolo, când în Caucaz, când la Stalingrad. Închid ochii şi revăd toate luptele, toate 
ororile. Volga ştie tot. Cât a înghițit apa aia... Vai de viata mea!“ 

Ruşii nu eliberaseră prizonierii după încheierea păcii. Si, ca să justifice prezenţa lor aici, îi puneau să scrie că 
lucrează de bunăvoie. Până au primit prima scrisoare de la el, părinţii lui îi aprindeau lumânări si la vii si la morţi; nu 
ştiau dacă mai trăieşte. Pe timp de iarnă, mureau câte 40 de prizonieri pe noapte. Număr fix. Un mister al lagărului... 
Ei erau împărţiţi pe plutoane, iar domnul Hertoiu era în al treilea. „Ne-a venit si nouă rândul la vaccin. Intram pe rând, 
ne făceau o injecție. Injectiile mortii. Venise rândul meu. Trebuia să intri în pielea goală. Oricum, aveam numai zdrente 
si doar păduchii erau sănătoşi pe noi. Mi-a făcut o injecție. Am vrut să ies pe unde am intrat, dar m-au împins să ies pe 
cealaltă uşă. Era întuneric în fața mea şi m-am oprit. Asistenta m-a împins. M-am dus în picaj ca bomba. Am căzut pe 
oameni. Erau reci ca gheața.“ 

Afară erau două santinele care pazeau usa morţii. Stiind asta, a început să strige. Striga în rusește deschide usa. 
Soldaţii erau oameni bătrâni. Au deschis usa si au întins pustile la el. „Vedeam toți morții, plutonul meu si celelalte două 
de dinainte. M-au tras afară cu pustile lor. M-au scos gol, în zăpadă, dar nu simteam nimic. Am fugit în dormitor şi m-am 
ascuns în saltea. Mă gândeam că mă vor căuta. Asteptam moartea. Mă gândeam că, si dacă vine, tot flămând mă găseşte! 

Când am plecat din lagăr, nu am cuvinte să vă spun cât eram de fericit. Îmi era frică doar să nu mor până ajung pe 
pământ românesc. Am venit cu trenul şi am debarcat în Focşani. Ne-am întors 700 din 4.000.“ 


Eliberat in '48, Constantin Hertoiu a fost întâmpinat acasă, la Câineni, de aproape toţi oamenii din sat. 
»M-astepta lume de parcă mă însuram. Şi cu masa pusă: mămăligă si brânză, că altceva n-aveau. Dar nici măcar nu eram 
flămând, că mă invätasem, în atâția ani, cu foamea. Si-acum mănânc putin, si tot mămăligă cu brânză, c-asa-i la noi, 
la munte.“ 

În '50, s-a căsătorit. A avut şase copii — trei băieți si trei fete, dintre care una a murit. A fost căsătorit 40 de ani 
şi toţi băieţii lui au făcut armata. Doar crescuseră cu poveşti de război... 

Nevasta i-a murit cu ani în urmă. Îşi aminteşte cu drag de ea, dar şi de rusoaica pe care o întâlnea în secret, când 
era în lagăr, în Donbass, ori de fata promisă de un general român pe care l-a salvat din calea bombelor. „Cu una am făcut 
si cu alta m-am ales. Că de bucurie c-am scăpat din lagăr, am uitat de fată si de tot. Am plecat fără rusoaică. Cu generalul 
nu m-am mai întâlnit în tard, asa că am luat o fată de la noi din sat“, se laudă mosul. 


Astăzi, la 103 ani, încă este în putere. Tine singur o gospodărie cu multe animale şi bate la picior kilometri întregi 
pe munţii de pe Valea Oltului. 

rimul Război Mondial l-a 

lăsat orfan pe veteranul 

Ion Alradi, iar cel de-Al 

Doilea l-a chemat la lup- 

tă. Abia devenise si el tată, 
dar n-a ezitat. Avea o datorie, onorată 
de tatăl său, păstrată de el şi transmi- 
să, astăzi, nepoților. Totusi, soarta l-a 
ocrotit, plasându-l undeva în spatele 
frontului. 

Pentru generaţiile de la în- 
ceputul secolului al XX-lea, în ma- 
joritate oameni simpli, de la tara, 
chemarea la arme era o obligaţie la 
fel de firească precum prăşitul sau 
semănatul pământului. Crescuseră 
deja în mirosul prafului de puşcă 
din Primul Război Mondial. 

Sublocotenentul (rtr.) Ion 
Alradi este un exemplu in acest 
sens. Tatal lui a murit in Primul Razboi Mondial, iar mama si-a pierdut-o cand avea doar 
doi ani. S-a îmbolnăvit si de tifos si a ajuns să fie crescut de un bunic. Apoi, a venit cel de-Al Doilea Război Mondial. 
L-au chemat, şi-a luat arma şi a pornit la război. N-a avut nicio tresărire. Atât de simplu a fost! Pentru el nici nu conta 
cu cine aveau să se lupte, ci doar că tara avea nevoie de el. Era rândul lui să lupte pentru ea. 

Veteranul vâlcean Ion Alradi are acum 103 ani. L-am găsit în Stoeneşti, judeţul Vâlcea, destul de greu ce-i drept, 
pentru că noi îl căutam pe Ion Rada, conform livretului militar. Am aflat însă, că, în timp, omul nu isi schimbă doar 


înfăţişarea, ci, uneori, şi numele. 
„După liberarea din armată, m-au făcut întâi Radi, apoi Alradi. Cine știe de ce?!", spune veteranul. Cine şi de ce am 


aflat noi, de la nepotul lui. Se pare că uitarea are şi un avantaj, pe lângă amintiri dragi, şterge din memorie si lucrurile 
urâte. Prima trecere, de la Rada la Radi, a fost o greşeală. Un funcționar neatent. Cea de-a doua, însă, a fost premeditată. 
„Fratele tatălui meu, al doilea copil al bunicului, a fost viceprimar la Stoeneşti, în timpul lui Ceausescu. Si s-a certat cu o 
bătrână care stătea la două case mai încolo de noi. Apoi, ca să-și păstreze dosarul curat şi să nu mai pară că e fiul bunicului 
meu si frate cu tata, el a păstrat Radi și nouă ne-a pus un Al în faţă.“ 

A modificat totul, certificate de naştere, acte de proprietate, tot. S-au trezit cu alt nume şi fără putinţa de a face 
ceva în privinţa asta. „Iata are acum 82 de ani, iar fratele lui, 79, si, cu toate acestea, de mai bine de 20 de ani nu-și 
vorbesc.“ 

Sublocotenentul (rtr.) Ion Alradi a fost pe front in Al Doilea Război Mondial, la infanterie, fiind ajutor-ochitor 
la mitraliori. Mai avusese de-a face cu militaria în 1935, când executase stagiul militar. „Am fost recrutat de Regimentul 
2 Dorobanți, apoi m-au pasat la Regimentul 86 Infanterie Oradea. După trei luni de instrucţie, m-au luat ca ordonanţă la 
comandantul Corpului 6 Armată, Cluj, generalul Gheorghe Florescu. De la el m-am liberat. Am venit înapoi, în 1936 sau 
1937, nu-mi amintesc exact... “ Încurcate sunt căile memoriei! Îți amintesti nume şi detalii nesemnificative, dar pierzi alti 
ani întregi. Aşadar, în '36 sau în '37, tânărul soldat a revenit în Vâlcea, la Regimentul 2 Dorobanţi. 

„N-am fost cu Regimentul 2 în prima linie. Au format altă unitate cu noi, Regimentul 42 Infanterie. Eram rezerva 
Regimentului 2 si mergeam în urma lui. Inlocuiam ce se strica, deserveam cu munitie...“, povesteşte veteranul. „Când au 
trecut Prutul, nemţii si ai nostri, Regimentul 2 Dorobanţi a rămas în Basarabia, la Chişinău. Desi era pustiu.“ 

Regimentul 42, rezerva, a primit misiunea să curețe Chisinaul de ruși. Dar nu au găsit nimic. Nici mâncare nu 
lăsaseră în urmă. lar Regimentul 2, împreună cu trupele germane, a mers până la Odessa. A stat pe front de cand a 
început războiul până în '44. A plecat și s-a întors soldat. Sublocotenent în retragere a fost avansat când a împlinit 100 
de ani. Cum regimentul din care făcea parte veteranul nostru a fost complementar Regimentului 2 Dorobanţi, nu a avut 


contact cu inamicul. Sarcinile lor erau să asigure zonele din spatele frontului, să le curețe de ruşi si să menţină ordinea, 
dar şi să deservească regimentul combatant cu muniţie, tehnică, hrană, oameni sau cu orice aveau nevoie. Așa că, de 
multe ori, Regimentul 42 rămânea în oraşe şi făcea provizii. „Am avut altă oprire la Iasi. Ne-au dat misiunea de a menţine 
ordinea. Eu m-am nimerit în garda regimentului si, la miezul noptii, scoteam ruşii din case, ii luau santinelele si îi duceau 
mai departe. După ce am terminat, am plecat după Regimentul 2, până în Ucraina.“ 

Au ajuns până în Cehia, unde au cantonat într-un sat. „Și acolo am nimerit să fiu tot ordonanță la un sublocotenent, 
comandantul de companie.“ Tine minte o zi cu soare, dis-de-dimineata, când privea Praga în vale. „Trupele nemtesti se 
zvârcoleau, fugeau si am auzit cucul cum cânta. Ne-am gândit că ne întoarcem acasă. Vedeam cum fug nemții, se retrăgeau. 
Ruşii îi respinseseră, si pe ei, si pe noi. S-a mutat tot frontul. Atunci s-a terminat războiul pentru noi.“ Astfel, au pornit 
spre ţară. 

Din Moldova până în Cehia, merseseră pe jos. Şi de venit înapoi, tot așa, din Cehia până în Făgăraș. „Ne luaseră 
rușii toate mijloacele de transport. Nu mai aveam cu ce să ne întoarcem“, încheie veteranul. 

„A avut noroc cu cele șapte clase primare absolvite“, adaugă nepotul. „Scria atât de frumos, de ziceai că e bătut la 
maşină. Aşa că a fost ordonanță şi nu a îndurat atât de multe ca aceia din linia întâi. Au vrut să îl oprească în armată la 
sfârșitul războiului, dar era însurat si avea copii. Asa că l-au lăsat la vatră.“ 

Când a plecat la război, era căsătorit şi avea un copil abia născut, tatăl nepotului care îi este astăzi alături. După 
ce s-a întors, a revenit la ce ştia să facă - agricultură. „Se vindeau foarte bine cäpsunile atunci si noi aveam multe, 5.000 
mp de căpşuni... Până la 100 de ani, bunicul căra lemne cu spinarea din pădure. După ce a făcut suta, s-a îmbolnăvit si, 
uite, stă de trei ani cu sonda... “, ne mai spune nepotul. 


lie CIORNEA 


lie Ciornea s-a nascut la 18 iulie 1914, in localitatea Dumesti din judetul 

Iaşi. Primul contact cu armata l-a avut în anul 1936, atunci când a fost 

încorporat la Batalionul 10 Instrucție din Târgu Ocna. Doi ani mai târziu, 

a fost selectat ca instructor pentru Regimentul de jandarmi pedeştri, în 

efectivul căruia a încheiat stagiul militar în 1939. Iminenta războiului a 
făcut să rămână concentrat în aceeași unitate. 

Pe 1 martie 1944, a fost trimis pe front cu Batalionul 1 Operativ cu care 
a ajuns până la Odessa, unde a îndeplinit misiuni de asigurare a ordinii publice, 
misiuni specifice trupelor de jandarmi. 

La încheierea campaniei din Est, s-a întors în tara de unde, imediat, a 
pornit spre frontul de Vest, prin Cluj, Ungaria şi Cehoslovacia. Vestea încheierii 
războiului l-a găsit în Munţii Tatra, cu gradul de sergent. 

A revenit în tara cu o garnitură de tren de marfă până la Bucuresti si, de 
acolo, cu „trenul foamei“ până la Iasi. Aici, s-a angajat la căile ferate, unde a lucrat 
timp de 10 ani, după care s-a întors în comuna natală. S-a căsătorit şi a avut trei 
copii, două fete şi un băiat. 

Pentru modul în care şi-a făcut datoria, Ilie Ciornea a fost decorat cu ur- 
mătoarele Medalii: „Pentru victoria asupra Germaniei în Marele Război de Apă- 
rare a Patriei“, „Eliberarea de sub jugul fascist“ şi „Crucea Comemorativă a celui 
de-Al Doilea Război Mondial 1941-1945“. 

participat pe frontul celui de-Al Doilea Razboi Mondial, cu Divi- 

zia a XI-a, timp de 2 luni de zile. A luptat alături de nemti contra 

ruşilor, iar tranșeele erau dispuse, după cum chiar dumnealui po- 

vesteşte, în Cetatea Neamţului, pe lângă Dealul Cetăţii. ,, Am iernat 

acolo, în tranșee. Eram camuflati şi, rareori, cădeau proiectile. Noi 

eram grupați în aceeaşi linie cu nemţii si am desfăşurat activităţi de recunoaştere. “ 

În anul 1944, a fost rănit la o mână. A primit îngrijirile medicale nece- 

sare la Piatra Neamt, unde a stat 3 zile, apoi a fost trimis la Bacău şi pe urmă la 
Timişoara, unde a fost spitalizat pentru o perioadă de 3 luni de zile. 

După război, a fost pădurar şi transporta lemne. La 55 de ani, s-a angajat 
şi astfel a ajuns să lucreze la barajul de la Bicaz, la fabrica de ciment din zonă şi 
la un dispensar veterinar, de unde a şi ieşit la pensie. 

În prezent, duce o viaţă cumpătată, alimentele de bază fiind exclusiv natu- 
rale: brânză, ouă, slănină. Bea cafea în fiecare dimineaţă, dar ni se confesează că 
nu a făcut excese niciodată. 

Are 5 copii şi a fost căsătorit de două ori, dar în prezent este văduv. 

omnul Vancea Ioan s-a näscut in toamna anul 
1916, in octombrie, imediat dupa intrarea Roma- 
niei in Primul Razboi Mondial. Era al nouälea co- 

pil al familiei. Acum, din zece copii, este singurul 

supravietuitor. 

A „furat“ doar 4 clase, că nu a prea apucat să înveţe, ne-a 
povestit. Avea nevoie de şcoală pentru că doar cei care urmau cele 
patru clase primare erau primiţi în ucenicie. El a fost primit uce- 
nic la un cizmar. Ca ucenic, era trezit zilnic la cinci dimineaţa şi 
începea munca. Cel puţin, avea un pat unde se odihnea bine, era 
cald, putea dormi dezbrăcat. S-a calificat pantofar. 

În 1938 a fost încorporat la Regimentul 8 Infanterie, 
puscas. Serviciul militar s-a încheiat în anul 1940, lăsat la vatră 
din cadrul Regimentului 2 Fortificatii. În martie 1944 a fost con- 
centrat şi trimis pe frontul de est, cu Regimentul 27 Dorobanți. 

În luna mai a fost luat prizonier în Uniunea Sovietică, unde a 
petrecut patru ani grei, până în anul 1948. 

Viaţa în lagăr a fost grea. Mâncarea consta, uneori, exclu- 
siv în urzici fierte, motiv pentru care deținuții au făcut grevă, in 
urma căreia, unele aspecte s-au mai îmbunătăţit. Lagărul reu- 
nea în jur de 60.000 de deţinuţi, de toate nationalitatile. Erau 
trimişi la muncă, în special în construcții. Şeful lagărului încasa sume de bani pentru 
munca prestata de deţinuţi. Aproape patru ani a căutat să supravieţuiască. În luna martie 1948 a ajuns înapoi în tara. 
„Când am venit acasă, eram bătrân. Aveam 32 de ani“, ne-a spus domnul Vancea. 


În scurt timp s-a căsătorit şi i s-a născut singura fiică. Nu a avut timp să mai facă alti copii. A trebuit să munceas- 
că, împreună cu soţia, Marusca, să-şi facă un rost, să-şi clădească o casă. Are un singur nepot, de la care are o singură 
strănepoată. 

După război, a muncit la CAP. Deşi avea calificarea de pantofar, la fel ca primul om al ţării, Ceauşescu, nu a avut 
o viata uşoară. Dar era mulțumit cu ceea ce a avut. 

Soţia a părăsit această lume în urmă cu 11-12 ani, nu-şi mai aducea aminte prea bine. A trecut, deja, prea mult 
de atunci. Acum citeşte. Îi place să citească Biblia. Este credincios şi este mai aproape de Dumnezeu decât atunci când 
era tânăr. 


General-maior (rtr.) 


Constantin MIHALCEA 

i-l prezentăm cu mândrie pe domnul general de brigadă (rtr.) Constantin 

MIHALCEA, veteran de război distins cu cele mai înalte decoraţii ale 

statului român pentru fapte de luptă excepţionale. Este ultimul Cavaler 

al Ordinului „Mihai Viteazul“ aflat în viaţă decorat cu această legendară 

distincţie de război, cea mai înaltă în ierarhia ordinelor si medaliilor de 
război ale României. 


Colegii noştri l-au vizitat acasă, la Brăila, chiar în ziua în care a împlinit 103 ani. Am vrut să-i fim alături 
pentru a-i arăta respectul şi recunoştinţa camarazilor şi conducerii ministerului şi pentru a-i înmâna o scrisoare 
din partea primului-ministru al României. 

Generalul Mihalcea a fost răsplătit cu titlul de Cavaler al Ordinului „Mihai Viteazul“ în urma unor acţiuni 
ce ar putea deveni subiect de film. În anul 1942, în a doua zi de Crăciun, aflat la comanda unei baterii de artile- 
rie înconjurată de tancurile sovietice, ofițerul a reuşit să-şi salveze în mod miraculos subordonații. Distrăgând 
atenţia ochitorilor de pe tancurile T-34, şi-a scos soldaţii din fata inamicului, tasnind călare printre tancuri si 
prin nametii ridicați de viscolul siberian, reuşind să iasă din încercuire împreună cu toți militarii din subordine. 

„Nu mă consider erou, ci doar un român care și-a făcut datoria... Am participat la eliberarea Basarabiei, la 
trecerea Nistrului si la luptele din Ucraina, de la Bug si Nipru. Am ajuns până în Crimeea, Caucaz, Istmul Pericop, 
Krasnodar şi stepa Kalmucă, la sud de Stalingrad... am fost prizonier de război la nemți în Lagărul «Vistra nr. 8», 
de unde am fost eliberat în 1945 de trupele sovietice. Nu mi-am făcut decât datoria. Am făcut ceea ce trebuia să fac. 
Pentru asta m-am pregătit, asta am facut’, declara cu modestie, într-un interviu, generalul Constantin Mihalcea. 

La multi ani, domnule general-maior (rtr.) Constantin Mihalcea! Ne înclinăm cu respect şi recunoştinţă 
pentru tot ce ati facut pentru noi, pentru România. 


Sublocotenent (rtr.) 
Constantin TICAU 

ontinuand seria de manifestari initiate, prin care veteranii de razboi sa fie omagiati la implinirea 
varstei de 100 ani sau mai mult, a constituit un nou prilej in care comandantul Centrului Militar 
Judetean Vaslui, locotenent colonel Florinel Danut Rusu s-a deplasat in municipiul Birlad pentru 
a-l felicita pe domnul TICAU N. Constantin, veteran al celui de-Al Doilea Război Mondial, la 
împlinirea vârstei de 100 ani. 


Domnul sit. (rtr.) Ticäu Constantin s-a născut, în localitatea Schineni (actual Murgeni) jud. Vaslui, fiul 
lui Neculae şi al Mariei. Copilăria, tinereţea, precum şi marea majoritate a timpului de „om la casa lui“ şi le-a 
petrecut în satul natal. S-a căsătorit cu Elena la data de 28 august 1938, cu care a avut un copil. 

Un prim contact cu mediul militar l-a avut prima data în anul 1935 când s-a înrolat ca voluntar, apoi a fost 
încorporat pentru a efectua serviciul militar obligatoriu într-o unitate militară. A fost lăsat la vatră în anul 1938. 
Acum, la zi aniversară, militarii vasluieni si birladeni alături de membrii comunității, salută cu deosebit respect 
şi apreciere pe veteranul de război Ticäu N. Constantin si îi urăm cu toții multă sănătate! 


— colonel CEZAR CoBuz 


G, 100 de ani de istorie 


/ 


100 de ani de via! 

omnul capitan (rtr.) Constantin BUCIU — veteran de razboi, 
a fost vizitat cu mare bucurie şi emoție, la împlinirea venera- 
bilei vârste de 100 ani, de către o echipă a Direcţiei calitatea 
vieţii personalului, în cadrul proiectului „Acasă la veterani“. 
Trecerea timpului nu a lăsat urme adânci asupra dân- 
sului, distinsul veteran fiind mereu plin de umor şi de viata. 
S-a născut în comuna Almaj, jud. Dolj, într-o familie cu 7 copii, 
dânsul fiind singurul băiat şi cel mai mic. 
Încă de tânăr a început să muncească în agricultură, la batoză, efec- 
tuând singur toate manevrele necesare la această maşină agricolă. 
Distinsul veteran de război ne relatează că, în perioada 1939-1941, 
a efectuat stagiul militar într-o unitate mecanizată în Bucureşti. Ulterior, a 
participat pe front în perioada 1941-1944, în Campania de Est, ajungând 
până la Odessa, având funcţia de conducător de autovehicule. 
După război s-a stabilit în Bucureşti, unde a cunoscut-o şi pe 
soţie, având împreună o fată. 
Este văduv de 8 ani, dar este îngrijit cu mare drag de întreaga familie. 
Domnul Costică, aşa cum îi spun prietenii, a lucrat ca şofer la diferite instituţii, iubind foarte mult această mese- 
rie. Dar, deşi a condus multe autovehicule, nu a avut niciodată o maşină personală. 
„Se pricepea să repare toate tipurile de autoturisme“, relatează ginerele acestuia, domnul Ristea. 
Nu a avut probleme de sănătate, doar la un ochi a avut un mic accident acum 35 de ani, în timp ce repara o 
maşină. Cu toate acestea poate să citească fără ochelari, lecturând în fiecare zi diferite ziare sau uitându-se la televizor. 
A dus o viață cumpătată, fără excese, nu a fumat niciodată şi s-a hrănit sănătos. „A mâncat mult dragavei (stevie), 
oud şi lapte de la tara“ — povesteşte plin de umor un prieten, consătean al domnului Buciu. 
Respectă cele trei mese pe zi, delectându-se dimineaţa cu o cescuta de cafea. 
A fost foarte bucuros de atenţia acordată de către Ministerul Apărării Nationale, invitandu-ne si cu altă ocazie să 
ne mai povestească câte ceva din viaţa acestuia. 


— MIRELA FLORIAN 

100 de ani de viat 


ALRADI lon 
ALUNEANU Corneliu 
ANTONIE Aurel 
APOSTOL Neculai 
BACIU Gheorghe 
BĂDESCU loan 
BARBU lulian 

BENEA Gheorghe 

BIJI Petru 

BILU loan 

BOICU Constantin 
BUCIU Constantin 
BUDAN Gheorghe 
BULARCA Dionisie 
CASINEANU Gheorghe 
CEAPA lon 
CHIPOANCA Vasile 
CIAPA Mihai 
CIOCHINA Nicolae lon 
CIORNEA lie 
CIUBOTARU Gheorghe 
CLINCIU Dobre 
COCA Dumitru 
COCIORVAN Vasile 
COLAC Tudor 
COSTAN Gheorghe 
COTUTIU loan 
COTOFANA Gheorghe 
CRETU Vasile 
DAMASARU Stere 
DAVID losif 
DEACONU Gheorghe 
DIACONU Grigore 
DOVANCESCU Policarp 

DUCA Dumitru 
DUMITRASCU lon 
DUMITRU Gal 
DUMITRU Radu 
FLOREA Constantin 
GEANGALAU Dumitru 
GERGELY Simion loan 
GHIATA Vasile 
GHIBU Emil Petru 
GOSPEI Gheorghe 
HARCA Gheorghe V. 
HERTOIU Constantin 
IONESCU Constantin 
IONESCU Nicolae 
IORDACHE Dumitru 
IOSUB Costel 

IUGA Augustin 

IVAN Neculai 

LALA loan 

LICHI Alexandru 
LUNGU Constantin 
MARIN loan Gheorghe 
MIHALCEA Constantin 
MIHĂILĂ Dumitru 
MOISE Radu 
MORARU llie 
NĂSTASE Constantin 
NEAGU loan 

NICA Ștefan 


NICODINESCU Alexandru 


NISTORESCU Petru 
NIȚĂ lon 

NUTA lon 

OLARU Constantin 

OPREA Vasile 
PANZAR Nicolae 
PAPUC Stefan 
PARNAVEL Andrei 
PETERFIU loan 
PETRESCU Stefan 
PLETEA Neculai 
POPA Nicolae 
RISNITA Stefan 
ROSIANU Aurelian 
RUS losif 

SAVA Haralambie 
SERBAN Marin 


STAMATEANU Vasile Gh. 90 


STAN Nicolae 
STEFANA Vasile 
STEFANACHE Dumitru 
STEFANOVICI Paul 
STOICA Stefan Nita 
STOICHECI Titu 
TĂȘICĂ Dumitru 
TOADER Savin 
TORTOLEA Vasile 
TRIF loan 

TUDOSE Nicolae 
TICAU Constantin 
TONCU lon 

TUICA Stefan 
VANCEA loan 
VARGA Beniamin 
ZAHARIA Constantin 
ZANFIRESCU Alexandru 


